Coronavirus vaige thereyn nufethurey: WHO\nކޮރޯނާވައިރަސް ވައިގެ ޒަރީއާ އިން ނުފެތުރޭ: ޑަބްލިޔު.އެޗް.އޯ\nކުރީގެ ދިރާސާތަކުން ހާމަވާ ގޮތުގައި ވައިގެ ތެރޭގައި ކޮވިޑް-19 މަރުނުވެ ދެތިން ގަޑީއިރު ހުރޭ\nކ. މާލެ 23 މާރޗް 2020 | ހޯމަ 20:56 29,988\nކޮވިޑް-19 ފެތުރުން ކޮންޓްރޯލް ކުރުމަށް ފުލުހުންގެ ޓީމަކުން ޗައިނާގެ ބޮޒްހޫ ސަރަހައްދުގައި ބޭސް ޖަހަނީ - ގެޓީ އިމޭޖާސް\nކޮރޯނާވައިރަސް ނުވަތަ ކޮވިޑް-19 ވައިގެ ތެރެއިން ނުފެތުރޭ ކަމަށް ދުނިޔޭގެ ސިއްހަތު ޖަމްއިއްޔާ ޑަބްލިޔު.އެޗް.އޯ އިން ބުނެފިއެވެ.\nޑަބްލިޔު.އެޗް.އޯ އިން މިހެން ބުނުމާއެކު ވައިގެ ޒަރީއާ އިން ބަލި ފެތުރޭ ކަމަށް ކުރިން ގަބޫލު ކުރެވިފައި އޮތް އޮތުމާ މެދު އިތުރު ސުވާލުތަކެއް ވަނީ އުފެދިފައެވެ.\nދުނިޔޭގެ ސިއްހަތު ޖަމްއިއްޔާގެ ދެކުނު އޭޝިއާ ޔުނިޓުން ހޯމަ ދުވަހު ހާމަ ކުރިކަމަށް އިންޑިއާ ޓީވީންބުނީ، ޗައިނާގެ އޮފިޝަލުން ވައިގެ ޒަރީއާއިން ކޮރޯނާވައިރަސް ފެތުރޭ ކަމަށް ކުރިން ބުނެފައިވާ ބުނުމަކީ ހޮސްޕިޓަލުގެ އައި.ސީ.ޔޫ ފަދަ ބަންދުވެފައިވާ މާހައުލެއްގައި، ދިގު މުއްދަތަކަށް ވައިރަސް އަށް ހުށަހެޅިފައިވާ ހާލަތެއްގައި ދިމާވި ކަމެއް ކަމެއް ކަމަށް ބެލޭތީ، އިތުރު މައުލޫމާތު ލިބިގެން ނޫނީ ވައިގެ ޒަރީއާއިން ބަލި ފެތުރޭކަން ދެނެގަންނަން އަދި ނޭނގޭ ކަމަށެވެ.\nކުރީގެ ބައެއް ދިރާސާތަކުން ހާމަވެފައިވާ ގޮތުގައި ވައިގެ ތެރޭގައި ކޮރޯނޯވައިރަސް މަރުނުވެ، އެތައް ގަޑީއިރެއް ވަންދެން ހުރެއެވެ.\nސައިންޓިފިކް ދިރާސާތަކުން މީގެ ކުރިން ހާމަކޮށްފައިވާ ގޮތުގައި މަދުވެގެން ތިން ގަޑީއިރުވަންދެން ވައިގެ ތެރޭގައި އެއޮރޮސޯލްގެ ގޮތުގައި ކޮރޯނާވައިރަސް މަރުނުވެ ހުރެއެވެ. އަދި އެ މުއްދަތުގެ ތެރޭގައި ބަލި ފެތުރުމުގެ ނުރައްކާ އޮންނަ ކަމަށްވެސް ދިރާސާތަކުގައި ފާހަގަކޮށްފައި ވެއެވެ.\nސައިންޓިފިކް ދުނިޔޭގައި ނަން ހިނގާ ނިއު އިންގްލެންޑް ޖާނަލް އޮފް މެޑިސިންގައި ޝާއިއު ކޮށްފައިވާ ދިރާސާ އެއްގައި ބުނެފައިވަނީ ވައިގެ ތެރޭގައި ޑްރޮޕްލެޓްގެ ގޮތުގައި ކޮރޯނާވައިރަސް ގާތްގަނޑަކަށް ބައިގަޑިއެއްހާ އިރު މަރު ނުވެ ހުންނަ ކަމަށެވެ.\nވައިގެ ޒަރީއާ އިން ކޮރޯނާވައިރަސް ނުފެތުރޭ ކަމަށް ޑަބްލިޔު.އެޗް.އޯ އިން ބުނެފައިވާ އިރު މި ބަލި ކޮންޓްރޯލް ނުވެ ދުނިޔޭގެ އެކި ސަރަހައްދުތަކުގައި ހަލުއި ކަމާއެކު ދަނީ ފެތުރެމުންނެވެ. ހޯމަ ދުވަހުގެ ނިޔަލަށް މި ބަލީގައި 15,400 މީހުން ދުނިޔެ ދޫކޮށްފައިވެއެވެ.


އޭޝަސް 2019: ފުރަތަމަ މެޗު ބޮޑު ތަފާތަކުން އޮސްޓްރޭލިއާ ކާމިޔާބުކޮށްފި | Jazeera\tއޭޝަސް 2019: ފުރަތަމަ މެޗު ބޮޑު ތަފާތަކުން އޮސްޓްރޭލިއާ ކާމިޔާބުކޮށްފި - Jazeera\nއޭޝަސް 2019: ފުރަތަމަ މެޗު ބޮޑު ތަފާތަކުން އޮސްޓްރޭލިއާ ކާމިޔާބުކޮށްފި\nމުޙައްމަދު ޤާސިމް August 6, 2019 29 views0\nމިހާރު ކުރިއަށްދާ އައިސީސީ ވޯލްޑް ޓެސްޓް ޗެމްޕިއަންޝިޕްގައި އޭޝަސް ކްރިކެޓް ސީރީޒްގެ ފުރަތަމަ މެޗުގައި ނިމިދިޔަ ކްރިކެޓް ވޯލްޑްކަޕްގެ ޗެމްޕިއަން އިންގްލެންޑް އަތުން 251 ލަނޑުގެ ތަފާތަކުން އޮސްޓްރޭލިއާ މޮޅުވެއްޖެއެވެ.\nބާމިންހަމްގެ އެޖްބަސްޓަންގައި ކުޅުނު މި މެޗުގެ ޓޮސް ދިމާވުމުން އޮސްޓްރޭލިއާ އިން ކުޅެން އަރައި 80.4 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 284 ލަނޑަށެވެ. މި އިނިންގްސްގައި އެ ޓީމުން އެންމެ ރަނގަޅަށް ކުޅުނީ 144 ލަނޑުހެދި ސްޓީވެން ސްމިތެވެ. އިންގްލެންޑުން އެންމެ ރަނގަޅަށް އުކީ ފަސް ވިކެޓްނެގި ސްޓުއަޓް ބްރޯޑެވެ.\nއިންގްލެންޑްގެ ފުރަތަމަ އިނިންގްސްގައި 135.5 އޯވަރުގެ ތެރޭގައި ހުރިހާ ކުޅުންތެރިން ނުބައިވެގެން 374 ލަނޑުހެދިއެވެ. އެންމެ ރަނގަޅަށް ކުޅުނު ރޯރީ ބާންސް 133 ލަނޑުހެދިއިރު، ޖޯ ރޫޓްގެ އިތުރުން ބެން ސްޓޯކްސް ވެސް ބައި ސައްތަ ހެދިއެވެ. އޮސްޓްރޭލިއާ އިން އެންމެ ރަނގަޅަށް އުކި ޕެޓް ކަމިންސް އާއި ނަތަން ލިޔޯން ކުރެން ކޮންމެ ކުޅުންތެރިއަކު ތިން ވިކެޓްނެގިއެވެ.\nއޮސްޓްރޭލިއާ އިން ދެވަނަ އިނިންގްސްގައި ކުޅެން އަރައި 112 އޯވަރުގެ ތެރޭގައި ހަތް ވިކެޓަށް 487 ލަނޑުހެދުމަށްފަހު ޑީކްލެއާކުރިއެވެ. އެންމެ ރަނގަޅަށް ކުޅުނު ސްމިތު 142 ލަނޑުހެދިއިރު، މެތިއު ވޭޑް ނުބައިވީ 110 ލަނޑަށެވެ. މި އިނިންގްސްގައި އިންގްލެންޑްގެ ސްޓޯކްސް ތިން ވިކެޓްނެގިއެވެ.\nޖަވާބުގައި އިންގްލެންޑަށް މި މެޗު ކާމިޔާބުކުރުމަށް ހަދަންޖެހިފައިވާ 398 ލަނޑުގެ ޓާގެޓަށް ވާސިލްނުވެވި، 52.3 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 146 ލަނޑަށެވެ. މި އިނިންގްސްގައި އިންގްލެންޑުގެ ކުޅުންތެރިން މިހާ ދަށް ސްކޯއަކަށް ނުބައިކޮށްލުމުގައި މުހިއްމު ދައުރެއް އަދާކުރި އޮސްޓްރޭލިއާގެ އުކުންތެރިޔާ ލިޔޯން ހަ ވިކެޓްނެގިއެވެ.\nމި މެޗުގެ މޮޅު ކުޅުންތެރިއަކަށް ހޮވުނީ އޮސްޓްރޭލިއާގެ ބެޓްސްމަން ސްމިތެވެ. މިއީ 2001 ވަނަ އަހަރުގެ ފަހުން އެޖްބަސްޓަންގައި އިންގްލެންޑް އަތުން އޮސްޓްރޭލިއާ މޮޅުވި ފުރަތަމަ މެޗެވެ.\nމި ސިލްސިލާގެ ފަސް މެޗުގެ ތެރެއިން، ދެވަނަ މެޗު ކުޅުމަށް ހަމަޖެހިފައިވަނީ މި އޯގަސްޓްމަހުގެ 14 އިން 18 ވަނަ ދުވަހުގެ ނިޔަލަށް އިނގިރޭސިވިލާތުގެ ލަންޑަންގައެވެ.


2012 – ފުޓްބޯޅަ މުބާރާތުގެ އަހަރެއް\n6 ޖެނުއަރީ 2013\nބ. އަތޮޅަށް ހުޅުވާލައިގެން ބޭއްވި ބ. އެޓޯލް ފުޓްބޯލް ޗެލެންޖްގެ ތެރެއިން: ފޮޓޯ / އަހްމަދު އަބްދުﷲ ސައީދު\nއޭދަފުށްޓަކީ ޒަމާނުއްސުރެވެސް ފުޓްބޯޅައަށް ލޯބިކުރާ އަދި މޮޅަށް ފުޓްބޯޅަ ކުޅޭ ކުޅުންތެރިން ތިބިރަށެކެވެ. ވޭތުވެދިޔަ ސާޅީހަކަށް އަހަރުންފެށިގެން އޭދަފުށީކުޅުންތެރިނާއި ޓީމުތައް އައީ ގައުމީ ފުޓްބޯޅަ މުބާރާތްތަކާއި ރަށުފެންވަރުގައި ބާއްވާ މުބާރާތްތަކުގައި ވާދަކުރަމުންނެވެ. ނަތީޖާއެއްގެގޮތުން އޭދަފުށީ ކުޅުންތެރިންގެ މޮޅު ހުނަރު ގައުމީޓީމާއި ފުރަތަމަ ޑިވިޝަންގެ ޓީމުތަކުންވަނީ ސާބިތުކޮށްދީފައެވެ. މި ނަތީޖާތަކުގެ ސިއްރަކީ ކޮންމެ އަހަރަކު އޭދަފުށިގައި ބާއްވަމުންއަންނަ ފުޓްބޯޅަ މުބާރާތްތައްކަން ޔަގީނެވެ.\nއޭދަފުށީގައި ތަފާތުފެންވަރުގައި ފުޓްބޯޅަ މުބާރާތްތައް ބާއްވަމުން އަންނަތާ ތިރީހަކަށް އަހަރުވެދާނެ އެވެ. ކުޑަކުދީންގެ މެދުގަ އާއި ޒުވާނުންގެ މެދުގަ އެވެ. އޮފީސްތަކާއި ސްކޫލްފެންވަރުގަ އެވެ.\nމިގޮތުން ވޭތުވެދިޔަ 2012 ވަނަ އަހަރަކީ އޭދަފުށީގައި އެންމެ ގިނަ، ފުޓްބޯޅަ މުބާރާތް ބޭއްވި އަހަރުކަން ފާހަގަކޮށްލެވެ އެވެ. އަދި އެ އަހަރަކީ ފުޓްބޯޅައިގައި ވަރަށްގިނަ އާ ކަންތައްތަކެއް ފެނިގެން ދިޔަ އަހަރެއްކަމުގައިވެސް ފާހަގަކޮށްލެވެ އެވެ. 2012 ވަނަ އަހަރު ފުޓްބޯޅަ މުބާރާތުގެ ސީޒަން ފެށުނީ ފެބްރުއަރީމަހު ތެރޭގަ އެވެ. ނިމުނީ6ޑިސެމްބަރ ގައެވެ. މިދިޔައަހަރު ޖުމްލަ 10 މުބާރާތް ބާއްވާފައިވެ އެވެ. ތިރީގައި އެވަނީ 2012 ވަނަ އަހަރު އޭދަފުށީގައި ބޭއްވި ފުޓްބޯޅަ މުބާރާތްތަކާ ބެހޭގޮތުން ތައްޔާރުކޮށްފައިވާ ރިޕޯޓެކެވެ.\n2012 ވަނަ އަހަރުގެ ފުޓްބޯޅަ މުބާރާތުގެ ސީޒަން ފެށުނީ އޭދަފުށީ ޒުވާނުންގެ ކްލަބްގެ ފަރާތުން އިންތިޒާމްކުރި ”ނިއުޑޯން އޭދަފުށި ޔޫތުކަޕް” ގެ ފުޓްސަލް މުބާރާތުންނެވެ. ބ. އޭދަފުށީ ކުޑަކުދިންގެ ހިތްތަކުގައި ފުޓްބޯޅައިގެ ރޫހު އާލާކޮށް އެކުދިން ފުޓްބޯޅަ ކުޅުމަށް ޝައުގުވެރި ކުރުމަށާއި، ހުނަރުވެރި ކުޅުންތެރިން އުފެއްދުމުގެ މަގުސަދުގައި ބޭއްވި މި މުބާރާތް އޮތީ މިދިޔަ އަހަރު ފެބްރުއަރީ މަހުގައެވެ. 14 އަހަރުން ދަށުގެ ކުޑަކުދީންނަށް ބޭއްވި މި މުބާރާތުގައި6ޓީމު ބައިވެރިވެފައި ވެއެވެ. މިމުބާރާތުގެ ޗެމްޕިއަން އަކީ ކިންގް ސްޕޯޓްސް އެވެ.\nސީސީ އިންޓަރ ރިސޯޓް ފުޓްބޯޅަ މުބާރާޓުގެ ތެރެއިން\nއެއަށްފަހު ތިން މަސްދުވަހުގެ މެދުކެނޑުމަކަށްފަހު، ކްލަބް ކޮމްބިނޭޝަން (ސީސީ) އިން އިންތިޒާމްކުރި ” ސީސީ އިންޓަރ ރިސޯޓް ފުޓްބޯޅަ މުބާރާތް” 22 ޖޫން ގައި ފެށިއެވެ. ބ. އަތޮޅު ރިސޯޓުތަކަށް އަމާޒުކޮށްގެން ބޭއްވި މި މުބާރާތުގެ މަގްސަދަކީ ބ. އަތޮޅު ރިސޯޓުތަކުގެ މެދުގައި އެކުވެރިކަން ބަދަހިކޮށް، އިޖްތިމާޢި ރޫޙާއި ކުޅިވަރުގެ ރޫހް އާލާކުރުމެވެ. މި މުބާރާތުގައި ސޮނެވަފުށި، މުއްދޫ، ރޯޔަލް އައިލެންޑް، ލަނޑާގިރާވަރު އަދި އަނަންތަރާ ބައިވެރިވިއެވެ. ކޮންމެ ޓީމެއް ކޮންމެ ޓީމަކާ ބައްދަލުކުރި އުސޫލުން ބޭއްވި މި މުބާރާތުގެ ޗެމްޕިއަންކަން ހޯދީ މުއްދޫ ރިސޯޓާ އެކު ކުޅެ 1-0 ން ސޮނެވަފުށި ރިސޯޓެވެ. މި މުބާރާތުގެ އެންމެ މޮޅުކުޅުންތެރިއަކީ މުއްދޫ ރިސޯޓުގެ އިސްމާޢިލް ރަޝީދެވެ. މިއީ މިގޮތުން ރިސޯޓުތަކުގެ މެދުގައި މިރަށުގައި ބޭއްވި ފުރަތަމަ މުބާރާތެވެ.\nޖެހިގެން އައި ޖުލައި މަހު7ވަނަ ދުވަހު ބ. އަތޮޅު ތައުލީމީ މަރުކަޒުގެ އިންޓަހައުސް ފުޓްބޯޅަމުބާރާތް ފެށި އެވެ. މިއީ އެ ސްކޫލްގެ4ހައުސްގެ މެދުގައި ކޮންމެ އަހަރަކު ބާއްވަމުން އަންނަ މުބާރާތެކެވެ. ޖޫނިއަރ އަދި ސީނިއަރ ގްރޫޕް ތަކުގެ މެދުގައި ވާދަކުރާ މި މުބާރާތުގެ ޖޫނިއަރ އަދި ސީނިއަރ ބައިގެ ޗެމްޕިއަންކަން ހޯދީ ވައިލެޓް ހައުސްއެވެ.\nމުޅި މުބާރާތުގެ ސީނިއަރ ބައިން އެންމެމޮޅު ކުޅުންތެރިޔަކަށް ހޮވިފައި ވަނީ ވައިލެޓް ހައުސްގެ ހަމްޒަތު މުހައްމަދު އެވެ. ޖޫނިއާ ގުރޫޕްގެ އެންމެ މޮޅު ކުޅުންތެރިއަކަށް ހޮވުނީ ވައިލެޓް ހައުސްގެ މުހައްމަދު އަޝްރަފު އެވެ. މި މުބާރާތް ނިމުނީ ޖުލައި 13 ވަނަ ދުވަހުއެވެ.\nބ. އޭދަފުށީގައި ހުރި ސަރުކާރު އޮފީސްތަކާއި ސަރުކާރު ހިއްސާވާ ކުންފުނިތަކުގެ މެދުގައި މީގެ އަހަރުތަކެއްކުރިން ފެށިގެން ބާއްވަމުންއައި އޮފީސްތަކުގެ ފުޓްސަލް މުބާރާތް އެއް އަހަރުގެ މެދުކެނޑުމަކަށްފަހު ޖުލައި 13 އިން 18 އަށް ކުރިއަށްދިޔަ އެވެ.\nއޭދަފުށީ ޕޮލިސް ސްޓޭޝަނުން އިންތިޒާމުކުރި މި މުބާރާތުގައި 14 އޮފީހަކުން 8 ޓީމު ވާދަކޮށްފައިވެ އެވެ. އެއީ ބ. އަތޮޅު ތައުލީމީ މަރުކަޒާއި، ބެންކް/މީޑިޔާ/ރަށުކައުންސިލް،(ކޮމްބައިން) އާއި، އަތޮޅުކައުންސިލާއި، ޕޮލިސް އޭ، އަދި ބީ ޓީމާއި، ނޮދަންޔުޓިލިޓީ/ދިރާގު/އެސްޓީއޯ(ކޮމްބައިން)އާއި، ބ އަތޮޅުހޮސްޕިޓަލާއި، ވަތަނިއްޔާ/ކޯޓް/ ފެމިލީ އެންޑް ޗިލްޑްރަން ސަރވިސް (ކޮމްބައިން) އެވެ. މި މުބާރާތް ބޭއްވުމަށް ނިންމީ އޭދަފުށީގައި ހުރި ސަރުކާރު އޮފީސްތަކާއި ކުންފުނިތަކުގެ މުވައްޒަފުންގެ މެދުގައި އެކުވެރިކަމާއި އެއްބައިވަންތަކަން އިތުރުކޮށް އިޖްތިމާއީ ރޫހާއި ކުޅިވަރުގެ ރޫހު އާލާކުރުމާއި މުބާރާތްތަކުގައި ވާދަ ކުރުމުގެ ފުރުސަތު ލިބިފައިނުވާ ފަރާތްތަކަށް އެ ފުރުސަތު ހޯދައިދިނުމުގެ ގޮތުންނެވެ.\nދެ ގްރޫޕަކަށް ބަހާލައިގެން ކުޅުނު މި މުބާރާތުގެ ޗެމްޕިއަންކަން ހޯދީ އޮފީސްތަކުގެ މެދުގައި އެންމެފަހުން ބޭއްވި ފުޓްސަލް މުބާރާތުގެވެސް ޗެމްޕިއަން ބ. އަތޮޅު ތައުލީމީ މަރުކަޒެވެ. ރަނަރއަޕް ޓީމަކީ ޕޮލިސް އޭ ޓީމެވެ. މުބާރާތުގެ އެންމެ މޮޅު ފަސް ކުޅުންތެރިންނަށް ހޮވުނީ ތައުލީމީ މަރުކަޒުގެ މުހައްމަދު އިކްރާމް އާއި، އިބްރާހިމް ޝަހީދު އާއި، ޕޮލިހުގެ ހުސައިން ފާސިރާއި، މުހައްމަދު މަދީނުގެ އިތުރުން ނޮދަންޔުޓިލިޓީ/ދިރާގު/އެސްޓީއޯ(ކޮމްބައިން)ގެ އަބްދުﷲ ޒައީމު އެވެ. މި މުބާރާތް މެއިން ސްޕޮންސަރ ކޮށްފައިވަނީ ވަތަނިއްޔާއިންނެވެ.\nމި މުބާރާތަށްފަހު ގާތްގަޑަކަށް މަހެއްހާދުވަސް ފަހުން، ކޮންމެ ރަމަޝާން މަހަކު އޭދަފުށީ ކްލަބް ދަ ބިގިނާސްގެ ފަރާތުން ސިލްސިލާކޮށް ބާއްވަމުން އަންނަ ތްރީ އޮން ތްރީ ފުޓްބޯޅަ މުބާރާތް ފެށިގެންދިޔަތަން ފެނުނެވެ. އޭދަފުށީ ޒުވާނުންގެ މެދުގައި އެކުވެރިކަން ބަދަހިކޮށް، އިޖުތިމާއީ ރޫހާއި ކުޅިވަރުގެ ރޫހް އާލާކުރުމުގެ އިތުރުން އޭދަފުށީގައި ފުޓްބޯޅަ ކުރިއެރުވުމާއި މުބާރާތްތަކުގައި ވާދަކުރުމުގެ ފުރުސަތު ލިބިފައިނުވާ ފަރާތްތަކަށް އެ ފުރުސަތު ހޯދައިދިނުމުގެ މަގުސަދުގައި ބޭއްވި މި މުބާރާތް އޮތީ ޖުލައި 21 ން އޯގަސްޓް3ށް އޭދަފުށީ ޔޫތު ސެންޓަރުގެ ފުޓްބޯޅަ ސަރަހައްދުގަ އެވެ. 20 ޓީމު ބައިވެރިވި މި މުބާރާތުގެ ޗެމްޕިއަން ޓީމަކަށް ހޮވުނީ ” ދަ ފެއިމްސް ޔުނައިޓެޑް” ޓީމެވެ. ރަނަރއަޕް ޓިމަކީ ” ދަ ބްލޫސް” އެވެ. ނަތީޖާ އަކީ 9-0 އެވެ. މުބާރާތުގެ ގަދަ ތިން ކުޅުންތެރިންގެ ތެރޭގައި ފެއިމްސްޓީމުގެ އަލީ ޒުބައިރުގެ އިތުރުން ދަ ބްލޫސް ގެ ހުސައިން ފާސިރު އާއި، ވެލާ ސްޕޯޓްސްގެ ހިއްސާނު އަބްދުއްޝަކޫރު އެވެ. އެންމެ ގިނަ ގޯލް ޖެހީ ފެއިމްސް ޓީމުގެ އަލީ ޒުބައިރު އެވެ.\n16 އޮގަސްޓް 2012 ދުވަހަކީ ކްލަބް ކޮމްބިނޭޝަންގެ ފަރާތުން ކޮންމެ އަހަރަކު ކުޑައީދުގައި ބާއްވަމުން އަންނަ ”ސީސީ ކަޕް ފުޓްބޯޅަ ޓޯނަމެންޓް 2012” ފެށުނު ދުވަހެވެ. މި މުބާރާތުގައި 15 ޓީމު ބައިވެރިވި އެވެ. އޭދަފުށީ ޒުވާނުންގެ މެދުގައި ކުޅިވަރުގެ ރޫހް އާލާކޮށް ޒަމާނުއްސުރެ އޭދަފުށީގައި އޮންނަ ފުޓްބޯޅައިގެ ސަގާފަތު ދިރުވުމުގެ ގޮތުން ބާއްވާ މި މުބާރާތުގައި ބައިވުމުގެ ފުރުސަތު ހުޅުވާލާފައިވަނީ ހަމައެކަނި އޭދަފުށީގެ ޓީމުތަކަށް އެކަންޏެވެ. މި މުބާރާތް 4-0 ން ކާމިޔާބުކުރީ ”ފްރެންޑްސް” ޓީމާ ބައްދަލުކޮށް ”އޭ.އެސް ފްރެންޑް” އެވެ. ބޮކިއަލީގައިވެސް ކުޅުނު މި މުބާރާތް އޮތީ 16 އޯގަސްޓުން 23 އޮގަސްޓްގެ ނިޔަލަށް ސްޓޭޖް ސަރަހައްދުގަ އެވެ. ޗެމްޕިއަންޓީމަށް -/5000 ރުފިޔާ ހުށަހަޅާފައިވާ މި މުބާރާތުގައި އެންމެ ގިނަ ގޯލް ޖެހިކުޅުންތެރިއަކަށް ހޮވުނީ އެސްއޭ ފްރެންޑްސްގެ އަލީ ޒުބައިރު އެވެ. މުބާރާތުގެ އެންމެ މޮޅު ފަސް ކުޅުންތެރިންނަށް ހޮވުނީ އަލީ ޒުބައިރުގެ އިތުރުން އެ ޓީމުގެ މައުމޫން އަބްދުލް ގައްޔޫމް އާއި، ފްރެންޑްސްގެ ގޯލް ކީޕަރު އަފްޒަލް އިބްރާހިމް އާއި އަހުމަދު ލަތީފް (ލައްޗޭ) އާއި ގަލްފްގެ ހުސައިން ވާފިރު އެވެ. މިމުބާރާތް ކުޅުނީ4ގްރޫޕަށް ބަހާލައިގެންކުޅުނު މިމުބާރާތުގައި ޖުމްލަ 28 މެޗް ކުޅުނެވެ.\nއޭދަފުށީ ޒުވާނުންގެ ކްލަބްގެ ފަރާތުން ”އެމިސް ކަޕް” ގެ ނަމުގައި ވޭތުވެދިޔަ އަހަރު ބޮޑު އީދުގައިވެސް ފުޓްބޯޅަ މުބާރާތެއް ބޭއްވިއެވެ. ޗެމްޕިއަން ޓީމަށް -/20،000ރ. ހުށަހެޅި މުބާރާތުގައި ވާދަ ކުރުމަށް އެ ކްލަބުން ދައުވަތުދިނީ އެންމެ ފަހުގެ ޗެމްޕިއަން ރިއަލް ސޫޕް އާއި، ސަންސެޓް ބީޗް އާއި، ސީސީ ސްޕޯޓްސް އާއި، ރުވާ ސްޕޯޓްސް އާއި، ޔުނައިޓެޑް ވީ އާއި، އެންޖޯއީ ފްރެންޑްސް އަދި މިއަހަރު އަލަށް މި މުބާރާތަށް ދައުވަތުދިން އޭދަފުށީ ނިއު ޖެނެރޭޝަންގެ އިތުރުން ކުރީއަހަރު ބޮޑުއީދު ފުޓްބޯޅަ މުބާރާތުގެ ތަށި މިހާތަނަށް މިލްކު ކޮށްފައިވާ ހަމައެކަނި ޓީމް ކަމަށްވާ ސައިނޯސާ އެވެ. ނަމަވެސް މުބާރާތް ފެށުމާއެކު ސައިނޯސާޓީމުގެ ކުޅުންތެރިއެއްކަމުގައިވާ އަހުމަދު ޝާހީން (ޖޯއީ) ޕްރެކްޓިސްގައި ހުއްޓާ ކުއްލިގޮތަކަށް ދަނޑުމައްޗަށް ވެއްޓި ނިޔާވުމާގުޅިގެން ސައިނޯސާ ޓީމު ފުރަތަމަ މެޗް ކުޅުމުގެ ކުރިން މުބާރާތުން ވަކިވި އެވެ.\nމިމުބާރާތް ސްޕޮންސަރ ކުރީ ރެޑްވޭވް ޕްރައިވެޓް ލިމިޓެޑް ގެ ފަރާތުންނެވެ. 8 ޓީމަކަށް ދައުވަތު ދީގެން ބޭއްވި މި މުބާރާތް ކުޅުނީ ދެގްރޫޕަށް ބަހާލައިގެންނެވެ. އޮކްޓޯބަރ 20 ން 29 ށް ފުޓްބޯޅަދަނޑުގައި ކުރިއަށް ދިޔަ މިމުބާރާތް ”ރިއަލް ސޫޕް” އާއި ބައްދަލުކޮށް 5-1 ން ކާމިޔާބުކުރީ ”ސީސީ” އެވެ. އެންމެ މޮޅު ކުޅުންތެރިއަކަށް ހޮވުނީ ގައުމީ ޓީމުގެ ކުޅުންތެރިއެއްކަމުގައިވާ ”ޔުނައިޓެޑް ވީ” ގެ ރިޟްވާން ވަޙީދު (ރިލޭ) އެވެ.\nބ. އޭދަފުށްޓަށް ހުޅުވައިލައިގެން ބޭއްވި އެމިސް ކަޕުގައި ގައުމީ ޓީމު ކޯޗު އިސްތަވާން އުރުބާނީ މެޗެއް ބަލަނީ–\nމި މުބާރާތް ބޭއްވުމުގެ އެންމެ ބޮޑު މަގުސަދަކީ އޭދަފުށީ ޒުވާނުންގެ މެދުގައި ފުޓްބޯޅައިގެ ރޫހު އާލާކޮށް، އެކުވެރިކަމާއި އެއްބައިވަންތަކަން އިތުރުކުރުމަށާއި، ހުނަރުވެރި ޒުވާން ކުޅުންތެރިން އުފެއްދުމެވެ.\nގައުމީ ޓީމުގެ ކުޅުންތެރިންނާއި ފުރަތަމަ ޑިވިޝަންގެ ކްލަބްތަކުގެ ކުޅުންތެރިންގެ އިތުރުން ރާއްޖޭގައި ތިބި އެންމެ ސީނިއަރ ރެފްރީން މިމުބާރާތުން ފެނިގެން ދިޔަކަން ފާހަގަކޮށްލެވެއެވެ. އަދި ގައުމީ ޓީމުގެ ކޯޗް އިސްތަވާން އުރްބާނީ މި މުބާރާތް ބަލާލުމަށް އޭދަފުށްޓަށް ޒިޔާރަތްކުރުމާއި، ރާއްޖޭގެ އެންމެ މަޝްހޫރު ފުޓްބޯޅަކުޅުންތެރިޔާ އަލީ އަޝްފާގް (ދަގަނޑޭ) މި މުބާރާތުގައި ކުޅުމާއި، ފީފާގެ މަޝްހޫރް ރެފްރީ މުހައްމަދު ސައީދު އެއް މުބާރާތަކުން ދަނޑުން ފެނިގެން ދިއުމަކީ މި މުބާރާތުގެ ތާރީޚުގައި ފާހަގަކޮށްލެވުނު ކަމެކެވެ.\n”ފެއިމްސް ވެއާ ކަޕް” ގެ ނަމުގައި އޯގަސްޓް މަހުވެސް ކުޑަކުދީންގެ ފުޓްބޯޅަ މުބާރާތެއް ކުރިއަށް ގެންދިޔައެވެ. ގާމެންޓްސް ފިހާރައެއްކަމުގައިވާ ”ފެއިމްސް” އިން ސްޕޮންސަރ ކޮށްގެން މިމުބާރާތް ހިންގީ ކުޑަކުދީންތަކެއް އިސް ނަގައިގެންނެވެ. މިމުބާރާތުގައި7ޓީމު ބައިވެރިވިއެވެ. މުބާރާތުގެ ޗެމްޕިއަންޓީމަކީ ސަންސެޓް ޖޫނިއާސް އެވެ.\n19 ނޮވެމްބަރ ގައި ”ނިއު ޑޯން އޭދަފުށީ ޔޫތު ކަޕް” ގެ2ވަނަ މުބާރާތެއް އަހަރުތެރޭގައި ފެނިގެން ދިޔައެވެ.\nއޭދަފުށީ ޒުވާނުންގެ ކްލަބުން އިންތިޒާމުކޮށްގެން 15 އަހަރުންދަށުގެ ކުދިންނަށް އަމާޒުކޮށްގެން ބޭއްވި މި މުބާރާތް އޮތީ ނޮވެމްބަރު 19 އިން 24 ގެ ނިޔަލަށެވެ. މި މުބާރާތުގައި ހަތަރު ޓީމަކުން ވަނީ ބައިވެރިވެފަ އެވެ. އެއީ ޑައުން ޓައުން އާއި ކިންގް ސްޕޯޓްސް އާއި ޓޮޕް ފައިޓާސް އަދި އެފްސީ ސޫޕް އެވެ.\n”ރެޑްވޭވް” ފިހާރަ އިން ސްޕޮންސަކޮށްގެން ބޭއްވި މި މުބާރާތުގެ މަގުސަދަކީ ކުޑަކުދިންގެ މެދުގައި އެކުވެރިކަމާއި އެއްބައިވަންތަކަމާއި ކުޅިވަރުގެ ރޫހު އާލާކޮށް ހުނަރުވެރި މޮޅު ފުޓްބޯޅަ ކުޅުންތެރިން އުފެއްދުމެވެ. މިއީވެސް ފުޓްސަލް މުބާރާތެކެވެ. މި މުބާރާތުގެ ޗެމްޕިއަން ޓީމަކީ ޑައުންޓައުން އެވެ.\nއަހަރުގެ އެންމެ ފަހުންބޭއްވި މުބާރާތް ކަމުގައިވާ ”ބާ އެޓޯލް ފުޓްބޯލް ޗެލެންޖް 2012 ” އަކީ މިހާތަނަށް އޭދަފުށިގައި ބޭއްވުނު އެންމެ ފެންވަރު ރަގަޅު މުބާރާތެވެ. ޔޫ ސްޕޯޓްސް ގެފަރާތުން އިންތިޒާމްކުރި މި މުބާރާތަކީ މުޅި އަތޮޅަށް ހުޅުވާލައިގެން ބޭއްވި މުބާރާތެކެވެ. ޗެމްޕިއަންޓީމަށް -/25،000 ރުފިޔާ އަދި ރަނަރއަޕް ޓީމަށް -/10،000 ރުފިޔާ ހުށަހެޅި މިމުބާރާތުގައި ކަމަދޫ، ކިހާދޫ، ދަރަވަންދޫ، މާޅޮސް، ގޮއިދޫ އަދި އޭދަފުށި ބައިވެރިވި އެވެ.\nމި މުބާރާތުގައި ވާދަކުރާ ކޮންމެ ޓީމަކަށް ވެސް ވަނީ ފުރަތަމަ ޑިވިޝަންގައި ކުޅޭ ފަސް ކުޅުންތެރިން ޓީމުގައި ހިމެނުމުގެ ފުރުސަތު ދިނެވެ. އަދި ފުރަތަމަ ޑިވިޝަން ކުޅުންތެރިންގެ އިތުރުން ރަށުން ބޭރު ތިން ކުޅުންތެރިން ޓީމުގައި ހިމެނުމުގެ ފުރުސަތު ވެސް ޓީމުތަކަށްދިނެވެ. ދެ ގްރޫޕަކަށް ބަހާލައިގެން ކުޅުނު މި މުބާރާތަކީ ފަހުގެ ތާރީޚެއްގައި ރަށުގައި ބޭއްވުނު އެންމެ ފެންވަރު ރަގަޅު މުބާރާތޭ ދެންނެވިދާނެ އެވެ. ގައުމީ ޓީމުގެ ކުޅުންތެރިންނާއި ފުރަތަމަޑިވިޝަންގެ ޓީމުތަކުގެ ކުޅުންތެރިންގެ އިތުރުން މި މުބާރާތުގައި ރާއްޖޭގެ މޮޅެތި ކްލަބްތަކުގެ ކޯޗުން ފެނިގެން ދިޔައެވެ. އެންމެ ގިނަ ސަޕޯޓަރުން ކުޅިބަލަން އައި، އަދި އެންމެފޯރިގަދަ މުބާރާތެއްގެގޮތުގައި މިމުބާރާތް ވެގެންދިޔައީ އަވައްޓެރި ރަށްރަށުގެ ޓީމުތައް މުބާރާތުގައި ބައިވެރިވުމުންނެވެ. މި މުބާރާތުގެ ފައިނަލްމެޗް ވީ ޓީވީން ލައިވްކޮށް މުޅި ރާއްޖެއަށް ފެނުމުގެ ފުރްސަތު ލިބިގެން ދިޔަކަންވެސް ފާހަގަކޮށްލަން ޖެހެއެވެ. މިއީ މިފަދަ މެޗެއް އޭދަފުށީ ދަނޑުން ލައިވްކުރި ފުރަތަމަ ފަހަރުކަން ވެސް ތާޜީޚަށްޓަކައި ލިޔެލަން ޖެހެއެވެ.\nފޯރިގަދަ މެޗްތަކަކަށްފަހު މި މުބާރާތުގެ ޗެމްޕިއަންކަން ހޯދީ ކުޅުނު އެއްވެސް މެޗަކުން ބަލިނުވެ ގޮއިދޫ ޓީމެވެ. އޭދަފުށީ ޓީމާކުޅެ 1 –1 ން އެއްވަރުވުމުން ޕެނަލްޓީޖަހައިގެން 6-7 ންނެވެ. މި މުބާރާތުގެ އެންމެ ގިނަ ގޯލް ޖެހީ ދެ ކުޅުންނަކީ އޭދަފުށީ ޓީމުގެ އަލީ ފާސިރު ( ސެންޓޭ) އާއި އަލީ އަޝްފާގް ( ދަނގަޑޭ) އެވެ. މިއިން ކޮންމެ ކުޅުންތެރިއަކު3ގޯލް ޖަހާފައިވެއެވެ. މުބާރާތުގެ އެންމެ މޮޅު ކުޅުންތެރިއަކީ އަލީ އަޝްފާގް( ދަނގަޑޭ) އެވެ.\nބ. އަތޮޅުގެ ރަށްރަށުގެ ޓީމްތަކުގެ މެދުގައި އެންމެފަހުން ފުޓްބޯޅަ މުބާރާތެއް ބޭއްވުނީ މީގެ ވިއްސަކަށް އަހަރުކުރިންނެވެ.\nމީގެ އިތުރުން 2012 ވަނަ އަހަރު އެފްއޭއެމް އާއި އެޑިއުކޭޝަން މިނިސްޓްރީ ގުޅިގެން ސްކޫލުތަކަށް ހުޅުވާލައިގެން ބޭއްވި މައިލޯ އިންޓަރ ސްކޫލު ފުޓްބޯޅަ މުބާރާތުގައި ފުރަތަމަ ފަހަރަށް ބ. އަތޮޅު ތައުލީމީ މަރުކަޒުގެ ޓީމެއް ވާދަކޮށްފައިވާކަންވެސް ފާހަގަކޮށްލަން ޖެހެއެވެ. މި މުބާރާތުގައި އަހުމަދިއްޔާ ސްކޫލާ ކުޅުނުމެޗް 2-2 ން އެއްވަރުވެ، ކ. ގުރައިދޫ ސްކޫލާކުޅެ 3-0 ން މޮޅުވެ، ގަލޮޅު މަދަރުސާ އާއިކުޅެ، 3-2 ންމޮޅުވެ، އިމާދުއްދީން ސްކޫލާ ކުޅެ 17-0 ން މޮޅުވެ، ކްއާޓަރ ފައިނަލްގައި ވިލާ ހައި ސްކޫލާ ބައްދަލުކޮށް ޕެނަލްޓި ޖަހައިގެން 3-4 ން މޮޅުވެ ސެމީފައިނަލުން ޖާގަހޯދި އެވެ. ސެމީ ފައިނަލުން ޓީމު ބަލިވީ ދަރުމަވަންތަ ސްކޫލާ ބައްދަލުކޮށް ޕެނަލްޓީ ޖަހައިގެން 6-5 ގެ ނަތީޖާއިންނެވެ. ޕެނަލްޓީ ޝޫޓްއައުޓްގައި ދަރުމަވަންތަ މޮޅުވީ، އެ ޓީމުގެ ނުވަ ވަނަ ޕެނަލްޓީ ކާމިޔާބުވުމުންނެވެ.\nފުޓްބޯޅަ މުބާރާތުގެ މޫސުން ނިމުނުއިރު، ޖެނުއަރީ 2013 ގައި މަހު މާލޭގައި ފެށުމަށް ހަމަޖެހިފައިވާ އެފްއޭއެމް 21 އަހަރުން ދަށުގެ ޔޫތު ޗެމްޕިއަންޝިޕުގައި ރަށުގެ ޓީމެއް ބައިވެރިވެ، ގެންދަނީ މުބާރާތަށް ފަރިތަކުރަމުންނެވެ. މިއީ 21 އަހަރުން ދަށުގެ ޓީމެއް މިމުބާރާތުގައި ބައިވެރިވި ފުރަތަމަ ފަހަރެވެ.\nއަހަރެއްގެ ތެރޭގައި 10 މުބާރާތް ނިމި އަދި ފުޓްބޯޅައިގެ ގިނަ ހަރަކާތްތަކެއް ހާސިލްވެގެން ދިއުމަކީ އޭދަފުށިގައި ފުޓްބޯޅައަށް ޝައުގުހުރިކަން ދައްކުވައިދިން ވަރަށްބޮޑު ހެއްކެކެވެ. އަދި މި މުބާރާތުގެ މަގްސަދު ކަމުގައިވާ ފުޓްބޯޅައިގެ ރޫހް އާލާކޮށް، މޮޅު ފުޓްބޯޅަ ކުޅުންތެރިން އުފައްދައި، ކުޅިވަރާއި އިޖްތިމާޢި ރޫހު އާލާކުރުމުގެއިތުރުން ގިނަ ކުޅުންތެރިންތަކެއް މި މުބާރާތުގައި ކުޅުމުގެ ފުރްސަތު ލިބުމުން މުބާރާތް ބޭއްވި ފަރާތްތަކުގެ މަގްސަދު މި 10 މުބާރާތުން ވަރަށް ރަގަޅަށް ހާސިލުކުރެވިއްޖެކަމަށް ދެކެމެވެ. އަދި މިފަދަ މުބާރާތްތަކުން ފުޓްބޯޅައިގެ ކުރިމަގު އުޖާލާވެ ގިނަ ކުޅުންތެރިން ގައުމީފެންވަރުގައި ފައިތިލަ ސާބިތުކޮށްދޭނެކަމީ ޝައްކެއްއޮތްކަމެއް ނޫނެވެ.\nޖެނުއަރީ 6, 2013 at 1:47 pm\nައޭދަފުށި ހާބޭސް ހަމަ. ފަހުރުވެރި ވަން އޭދަފުށި ދަރިޔަކަށް ވީތީ


Sharuee dhaairaage Record saafukurun DJA ah badhalukohfi\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން-\nޝަރުއީ ދާއިރާގެ ރެކޯޑް ސާފުކުރުން ޑީޖޭއޭއަށް ބަދަލުކޮށްފި\n21 ނޮވެންބަރ 2020 - 23:06:00\nޝަރުޢީ ދާއިރާގެ ހުރިހާ ކޯޓުތަކެއްގެ ރެކޯޑް ސާފުކުރުމުގެ ކަންތައްތައް ދެން ކުރިއަށް ގެންދާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން (ޑީޖޭއޭ) ކަމަށް އެ އޮފީހުން ބުނެފި އެވެ.\nޑީޖޭއޭ ބުނީ އެގޮތަށް ހަމަޖައްސާފައިވަނީ ޖިނާއީ އިޖުރާއަތުގެ ގާނޫނަށް ތިންވަނަ އިސްލާހް ގެނައުމާއި ގުޅިގެން މަރުކަޒީކޮށް ކުށުގެ ރެކޯޑް ބަލަހައްޓާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ކަމަށް، އެޓާނީ ޖެނެރަލް ކަނޑައަޅުއްވާފައި ވާތީކަމަށެވެ.\nއެގޮތުން މާދަމާއިން ފެށިގެން ޝަރުއީ ދާއިރާގެ ހުރިހާ ކޯޓުތަކެއްގެ ރެކޯޑް ސާފުކުރުމުގެ ކަންތައްތައް ކުރިއަށް ގެންދާނީ ޑީޖޭއޭއިން ކަމަށް އެ އޮފީހުން ބުނެއެވެ. ޑީޖޭއޭއިން ބުނީ ރެކޯޑު ސާފުކުރުމަށް ބޭނުންވާ ފަރާތްތަކުން ފޯމް ފުރިހަމަކުރެއްވުމަށްފަހު، އެއޮފީހުގެ އީމެއިލް އެޑްރެސް އަށް މެއިލް ކުރެއްވުމުން ވެސް ރެކޯޑު ސާފުކުރެވޭނެ އިންތިޒާމް ހަމަޖެހިފައިވާ ކަމަށެވެ. އަދި ރެކޯޑު ސާފުކުރުމަށްފަހު މެއިލް މެދުވެރިކޮށް އެފަރާތަކަށް ޖަވާބު ފޮނުވާނެކަމަށް އެ އޮފީހުން ބުނެއެވެ.\nޖިނާއީ އިޖުރާއަތުގެ ގާނޫނަށް ތިން ވަނަ އިސްލާހު ގެނައުމުގެ ގާނޫނަށް އަމަލުކުރަން ފެށީ މިދިޔަ ސެޕްޓެމްބަރު މަހު އެވެ. އެ އިސްލާހުގައި ވާގޮތުން އެ ގާނޫނަށް އަމަލުކުރަން ފަށާތާ 30 ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބަލަހައްޓާނެ އިދާރާއެއް އެޓާނީ ޖެނެރަލް ކަނޑައަޅަންވާނެ އެވެ.


މާލެއަތޮޅު ގުރައިދޫ ކައުންސިލްގެ އިދާރާ\nކައުންސިލުން ދައުވާ ކުރަންޖެހޭ މައްސަލަތަކުގައި ކޯޓުގައި ވަކާލާތު ކުރުމުގެ ގޮތުން ވަކީލަކު ހޯދުމާއި ގުޅޭ:\nކައުންސިލަށް ޤާނޫނީ ލަފާ ހޯދުމާއި ގުޅިގެން ކުރަންޖެހޭ އެންމެހައި ޤާނޫނީ މަސައްކަތްތައް ކޮށްދޭނެފަރާތެއް ހޯދުމަށް މިއިދާރާއިން ކުރެވިފައިވާ ނަމްބަރ:IUL338-ESMS/338/2019/31 (15 ޖުލައި 2019) އިއުލާނާއި ގުޅިގެން އެކަށީގެންވާ ވަރަށް މައުލޫމާތު ސާފުކުރުމަށް އެދި މިއިދާރާއަށް ހުށައަޅާފައިނުވާތީ އެއިއުލާން ބާތިލްކޮށް އަލުން މިމަސައްކަތަށް ފުރުޞަތު ހުޅުވާލަމެވެ.\nވިމާ، މި މަސައްކަތް ކޮށްދިނުމަށް ޝައުގުވެރިވެލައްވާ ފަރާތްތަކުން 29 ޖުލައި 2019 ވާ ހޯމަ ދުވަހުގެ 10:00 މި އިދާރާއަށް ދުރުވެ، ނުވަތަ އީމެއިލް މެދުވެރިކޮށް [email protected] މައުލޫމާތު ސާފުކުރުމަށްފަހު 05 އޯގަސްޓް 2019 ވާ ހޯމަ ދުވަހުގެ 12:00 އަށް އަންދާސީ ހިސާބު ހުށަހެޅުއްވުން އެދެމެވެ. މައުލޫމާތު ސާފުނުކުރާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ދެވެންނެތް ވާހަކަ ދެންނެވީމެވެ.\nވީމާ، މިކަން އާންމުކޮށް އަންގާ އިއުލާން ކުރަމެވެ.\nސުންގަޑި: 29 ޖުލައި 2019 1000


ޔޫތުކޮމްޕްލެކްސް ތަރައްޤީކުރުމުގެ މަސައްކަތް ކޮށްދޭނެ ފަރާތެއް ހޯދަން\nގދ.ގައްދޫގައި ޔޫތުކޮމްޕްލެކްސް ތަރައްޤީކުރުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nގައްދޫ ކައުންސިލް އިދާރާއާއި މިނިސްޓްރީ އޮފް ޔޫތު އެންޑް ސްޕޯޓްސް އާ ގުޅިގެން ދެވޭ މަޢުލޫމާތާ އެއްގޮތަށް އަމިއްލަ ތަކެތީގައި ގައްދޫގައި ޔޫތުކޮމްޕްލެކްސް އެއް ތަރައްޤީ ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މި ޔޫތުކޮމްޕްލެކްސް ތަރައްޤީކުރުމަށް ޝައުޤުވެރިވާ ފަރާތްތަކުން 12 މޭ 2016 ދުވަހުގެ 11:00 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 19 މޭ 2016 ބުރާސްފަތި ދުވަހުގެ 13:00 އަށް އަންދާސީ ހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް އަންދާސީހިސާބު ހުށަހެޅުމުގެ ފުރުޞަތު ނުދެވޭނެއެވެ. އަންދާސީހިސާބާއެކު ހުށަހަޅަންޖެހޭ ލިޔެކިޔުންތައް ފުރިހަމަނުވާނަމަ އަންދާސީހިސާބު ބަލައިނުގަނެވޭނެއެވެ. މިބީލަމަށް ކުރިމަތިލާ ފަރާތަކީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ވިޔަފާރި ރަޖިސްޓަރީ ކޮށްފައިވާ ފަރާތަކަށް ވާންޖެހޭނެއެވެ. އަންދާސީހިސާބު ހުށަހަޅުއްވާނީ ބަންދުކުރެވިފައިވާ ސިޓީއުރައެއްގައެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 6840003 ، ނުވަތަ 7896527 ފޯނާއެވެ.


Miadhu covidah 253 meehun positive, Male sarahahdhun 35 case | Jazeera\tމިއަދު ކޮވިޑަށް 253 މީހުން ޕޮޒިޓިވް - Jazeera\nމިއަދު ކޮވިޑަށް 253 މީހުން ޕޮޒިޓިވް, މާލެ ސަރަހައްދުން 35 ކޭސް\nއިބްރާހިމް މުޢާން އަބްދުﷲ June 21, 2021 103 views0\nފާއިތުވި 24 ގަޑިއިރުތެރޭގައި ކޮވިޑަށް 253 މީހަކު ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ މައުލޫމާތުތައް ދައްކާގޮތުން ރާއްޖޭގެ އެކި ކަންކޮޅުތަކުން ފާއިތުވި 24 ގަޑިއިރުތެރޭގައި 5،296 ސާމްޕަލް ނަގާފައިވެ އެވެ. އޭގެތެރެއިން އެންމެ ގިނަ ބަޔަކު ޕޮޒިޓިވްވެފައިވަނީ މާލެ ސަރަހައްދުންނެވެ.\nގްރޭޓާ މާލެ ސަރަހައްދުން - 35 ކޭސް\nއަތޮޅުތެރެއިން - 164 ކޭސް\nރިޒޯޓުތަކުން -3ކޭސް\nތަރައްގީ ކުރެވެމުން އަންނަ ރަށްތަކުން - 43 ކޭސް\nރާއްޖޭގައި މިވަގުތު ކޮވިޑަށް ފަރުވާ ހޯދަމުން އަންނަ މީހުންގެ އަދަދު ވަނީ 4،784 އަށް ދައްވެފައެވެ. މީގެތެރެއިން ހޮސްޕިޓަލުތަކުގައި ފަރުވާ ދެވެމުން އަންނަ މީހުންގެ އަދަދުވެސް ވަނީ 44 އަށް ދައްވެފައެވެ.\nމިއަދާ ހަމަޔަށް އެޗްޕީއޭގެ ތަފާސްހިސާބުތައް ދައްކާގޮތުން 72،149 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި މިހާތަނަށް 67،148 މީހުން ބަލިން ރަނގަޅުވެފައިވާއިރު، ބަލީގައި 206 މީހަކު ދުނިޔެ ދޫކޮށްފައިވެއެވެ.


ކޮވިޑް-19 ރާއްޖޭގެ ޙާލަތު\nމިވަގުތުވެސް 180 މީހަކަށް ހޮސްޕިޓަލުގައި ފަރުވާދެމުންދޭ\nމިވަގުތުގެ އެކްޓިވް ކޭސްތަކުގެ އަދަދު ވަނީ 2664ށް އަރާފައި\nމިހާތަނަށް ރާއްޖެއިން ކޮވިޑަށް ޕޮޒިޓިވްވި މީހުންގެ ޖުމުލަ އަދަދަކީ 20،447\n4 މާރޗް 2021 | ބުރާސްފަތި 22:49\nކޮވިޑްއަށް ޓެސްޓު ކުރުމަށް ސާމްޕަލް ނެގުން- ރާއްޖެއިން ފެންނަމުންދާ ކޭސްތަކުގެ އަދަދުތައް އުޅެނީ 100ން މަތީގައި\nރާއްޖެއިން އިތުރު 167 މީހަކު ކޮވިޑް-19އަށް ޕޮޒިިޓިވްވެއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމުކޮށްފައިވާ ފަހުގެ ތަފާސްހިސާބުތައް ދައްކާ ގޮތުން، ރާއްޖެއިން އިތުރު 167 މީހަކު ޕޮޒިޓިވްވެފައިވާއިރު، އޭގެ ތެރޭގައި ހިމެނެނީ މާލޭ ސަރަޙައްދުން ޕޮޒިޓިވްވި 137 މީހަކާއި، ރަށްރަށުން ޕޮޒިޓިވްވި 17 މީހެއްގެ އިތުރުން، ރިސޯޓުތަކުން ޕޮޒިޓިވްވި 15 މީހެކެވެ. އެއާއެކު، މިހާތަނަށް ރާއްޖެއިން ކޮވިޑަށް ޕޮޒިޓިވްވި މީހުންގެ ޖުމުލަ އަދަދު ވަނީ 20،447ށް އަރާފައެވެ.\nފާއިތުވި 24 ގަޑިއިރުވެސް ރާއްޖެއިން 4089 ސާމްޕަލްއެއް ނަގާފައިވެއެވެ. އެއާއެކު، މިހާތަނަށް ރާއްޖެއިން ކޮވިޑަށް ޓެސްޓު ކުރުމަށް ނަގާފައިވާ ސާމްޕަލްތަކުގެ އަދަދު ވަނީ 541،164ށް އަރާފައެވެ.\nއެޗްޕީއޭގެ ފަހުގެ ތަފާސްހިސާބުތައް ދައްކާ ގޮތުން، މިވަގުތުވެސް 180 މީހަކަށް ހޮސްޕިޓަލުގައި ފަރުވާދެމުންދާއިރު، މިވަގުތުގެ އެކްޓިވް ކޭސްތަކުގެ އަދަދު ވަނީ 2664ށް އަރާފައެވެ.\nރާއްޖެއިން ފެންނަމުންދާ ކޮވިޑް ކޭސްތައް އިތުރުވެފައިވާއިރު، ފާއިތުވި ހަފްތާއަކީ މިހާތަނަށް އެންމެ ގިނަ މީހުން ޕޮޒިޓިވްވި ހަފްތާކަމަށް ހެލްތް އިމަރޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ބުރާސްފަތި ދުވަހުގެރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑޮކްޓަރ ނަޒްލާ ރަފީޤުވެސް ވިދާޅުވެފައިވެއެވެ. އެގޮތުން ޑރ ނަޒްލާ ވިދާޅުވީ، ރާއްޖެއިން ފެންނަމުންދާ ކޭސްތައް އިތުރުވެފައިވާއިރު، މިހާރު ހުރި ފިޔަވަޅުތައްވެސް އިތުރަށް ވަރުގަދަ ކޮށްފައިވާ ކަމަށެވެ. އަދި ކޮންމެ ހަފްތާއަކުވެސް ކޭސްތަކަށް އަންނަ ބަދަލުތައް ބަލައި، އެސެސްމަންޓު ހަދަމުންދާނެކަން ޑރ ފާހަގަ ކުރެއްވިއެވެ.\nޑރ ނަޒްލާ އެހެން ވިދާޅުވެފައިވާއިރު، ކޮވިޑް ކޭސްތައް އިތުރުވަމުން ދިއުމާ ގުޅިގެން އެޗްޕީއޭއިން ވަނީ މިހާރު ހުރި ފިޔަވަޅުތައްވެސް އިތުރަށް ވަރުގަދަ ކޮށްފައެވެ. އަދި ސިއްޙީ ކުއްލި ނުރައްކަލުގެ ޙާލަތުގެ މުއްދަތުވެސް އިތުރުކޮށްފައިވާއިރު، އޭގެ ދަށުން މާލޭ ސަރަޙައްދުގައި އަޅާފައިވާ ފިޔަވަޅުތަކުގެ މުއްދަތުވެސް ވަނީ އިތުރުކޮށްފައެވެ.\nކޮވިޑް-19 ކޮރޯނާވައިރަސް އެޗްޕީއޭ


އޭދަފުށި ބަލިކޮށް އީގަލްސް އަށް ރަނގަޅު ފެށުމެއް\nއެފްއޭއެމް 21 އަހަރުން ދަށުގެ ޔޫތު ޗެމްޕިއަންޝިޕް ފުޓްބޯޅަ މުބާރާތުގައި ރޭ ކުޅުނު މެޗުން ކްލަބް އޭދަފުށި އަތުން 3-1 އިން މޮޅުވެ ކްލަބް އީގަލްސް އިން ފެށުން ރަނގަޅުކޮށްފި އެވެ.\n"ހާލަތު ރަނގަޅެއް ނޫން، ހިތްވަރަކީ ކުޅުންތެރިން"\nފަސް ހެޓްރިކާ އެކު ރިޒޭ ދުނިޔޭގެ ރެކޯޑަކާ ހަމަކޮށްފި\nމިހާރު ކުރިއަށްދާ ދިރާގު ދިވެހި ޕްރިމިއާ ލީގުގައި ޖެހިޖެހިގެން ފަސް މެޗުގައި ހެޓްރިކް ހަދައި ކްލަބް އީގަލްސްގެ ފޯވާޑް އަހުމަދު ރިޒުވާން (ރިޒޭ) ދުނިޔޭގެ ރެކޯޑަކާ ހަމަކޮށްފި އެވެ.\nމި ވަގުތު ރަނގަޅު ފޯމެއްގައި ހުރި ކްލަބް އީގަލްސްގެ ފޯވާޑް އަހުމަދު ރިޒްވާން (ރިޒޭ) އަކީ ގައުމީ ފުޓްބޯޅަ ޓީމުގައި ހިމެނެންޖެހޭ ކުޅުންތެރިއެއް ކަމަށް ގައުމީ ޓީމުގެ ކުރީގެ...\nފަސް މެޗުގެ ތެރޭ އަހުމަދު ރިޒުވާން (ރިޒޭ) ހެދި ހަތަރު ވަނަ ހެޓްރިކާއި ޒުވާން ފޯވާޑް އަހުމަދު ނާއިމްގެ ހެޓްރިކާ އެކު އެކު ފ. ނިލަންދޫ އަތުން 8-0 އިން މޮޅުވެ ކްލަބް އީގަލްސް ދިރާގު ދިވެހި...\nރިޒޭ ތިން މެޗުން ތިން ހެޓްރިކް ހަދައިފި\nޖެހިޖެހިގެން ތިން ވަނަ މެޗުގައި އަހުމަދު ރިޒުވާން (ރިޒޭ) ހެދި ހެޓްރިކާ އެކު ކްލަބް އީގަލްސް އިން ބ. ފެހެންދޫ އަތުން 5-0 އިން މޮޅުވެ ދިރާގު ދިވެހި ޕްރިމިއާ ލީގުގެ ދެ ވަނަ އަށް އަރައިފި އެވެ.\nއީގަލްސް ދެ ވަނަ މަގާމަށް އަރައިފި\nއަހުމަދު ރިޒްވާން (ރިޒޭ) ގެ ހެޓްރިކާ އެކު ދިރާގު ދިވެހި ޕްރިިމިއާ ލީގުގައި މިރޭ ށ. ފޯކައިދޫ އަތުން 5-0 އިން މޮޅުވެ ކްލަބް އީގަލްސް އިން ތާވަލުގެ ދެ ވަނަ އަށް އަރައިފި އެވެ.\nއީގަލްސް އިން ބިދޭސީ ދެ ކުޅުންތެރިން ދޫކޮށްލައިފި\nމާލީ ހާލަތު ތަންނުދޭތީ ކްލަބް އީގަލްސްގެ ބްރެޒިލްގެ ފޯވާޑް ލުއިޒް އެޑުއާޑޯ ޕުރްޗީނޯ އާއި އޮސްޓްރޭލިއާގެ މިޑްފީލްޑަރު ޑެނީ ޑިކްސަން ފޮނުވާލަން އެ ކްލަބުން ނިންމައިފި އެވެ.\nދިރާގު ދިވެހި ޕްރިމިއާ ލީގުގެ މެޗުތައް މިހާރު ކުރިއަށްދާ ގޮތުން ފެންނަނީ ދިވެހި ފުޓްބޯޅައާ މެދު ވިސްނާ މީހުން މާޔޫސްވާންޖެހޭ ފަދަ މަންޒަރުތަކެއް ކަމަށް ކްލަބް އީގަލްސްގެ ކޯޗު...\nOctober 03, 2018 1\nތިމަރަފުށި ކޮޅަށް ނުވަ ގޯލު ޖަހައި އީގަލްސް ތިނަކަށް\nދިރާގު ދިވެހި ޕްރިމިއާ ލީގުގައި މިރޭ ކުޅުނު މެޗުން އަހުމަދު ރިޒުވާން (ރިޒޭ)ގެ ހަތަރު ގޯލާ އެކު ކްލަބް އީގަލްސް އިން 9-0 އިން ތ. ތިމަރަފުށި ބަލިކޮށް ލީގުގެ ތިން ވަނަ އަށް ޖެހިލައިފި އެވެ.


BREAKING NEWS: Budha Dhuvahun Feshigen Jamaa'ath Gai Namaadh Kurumuge Huhdha Dheyne - Vaguthu\nބުދަ ދުވަހުން ފެށިގެން ޖަމާއަތުގައި ނަމާދު ކުރުމުގެ ހުއްދަ ދޭނެ\nއަންނަ ބުދަ ދުވަހުން ފެށިގެން މާލޭ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ކުރުމުގެ ހުއްދަ ދޭން ސަރުކާރުން ތައްޔާރުވެފައިވާ ކަމުގެ މައުލޫމާތު "ވަގުތު" އަށް ލިބިއްޖެއެވެ.\nކޮވިޑް-19 ކޮންޓްރޯލް ކުރުމަށް މާލޭ ސަރަހައްދުގެ މިސްކިތްތަކުގައި ޖަމާއަތުގައި ނަމާދު ކުރުން މަނާކުރީ މެއި މަހުގެ 12 ވަނަ ދުވަހު އެވެ. މިސްކިތްތަކުގައި ޖަމާއަތް ހެދުން މަނާ ކުރުމަށްފަހު ވަނީ ވަކިވަކިން ނަމާދު ކުރުން ވެސް މަނާކޮށް މިސްކިތްތައް އެއްކޮށް ބަންދުކޮށްފައެވެ. ނަމަވެސް ފާޑުކިޔުންތައް އަމާޒުވުމުން މިހާރު ވަނީ މިސްކިތްތަކުގައި ވަކިވަކިން ނަމާދު ކުރުމުގެ ހުއްދަ ދީފައެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ކޮވިޑް ކޮންޓްރޯލް ކުރަން މާލޭ ސަރަހައްދުގައި މިހާރު އަޅާފައިވާ ފިޔަވަޅުތަކަށް މާދަމާ އިތުރު ލުއިތަކެއް ދޭނެއެވެ. އޭގެތެރެއިން އެއްލުޔަކީ ޖަމާއަތުގައި ނަމާދު ކުރުމުގެ ހުއްދަ ދިނުމެވެ. ނަމަވެސް މިކަން ސަރުކާރުގެ އެއްވެސް އިދާރާއަކުން އަދި ރަސްމީކޮށް އިއުލާނެއް ނުކުރެއެވެ.\nމާލެ އިން ކޮވިޑް-19 އަށް ފައްސިވާ މީހުންގެ އަދަދު މިހާރު އަންނަނީ ވަރަށް ބޮޑަށް މަދުވަމުންނެވެ. މިއަދު ވެސް މާލެ އިން ފައްސިވީ 28 މީހުންނެވެ. މާލެ އިން ކޮވިޑަށް ފައްސިވާ މީހުންގެ އަދަދު 100 އަށްވުރެ ދަށުގައި ހުންނަތާ މިއަދު ވަނީ 13 ދުވަސް ވެފައެވެ.\nކޮވިޑް ޖެހިފައި ތިބި މީހުންގެ އަދަދު މިއަދު ވަނީ 3883 އަށް މަދުވެފައެވެ. އޭގެތެރެއިން ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ދަނީ 27 މީހުންނަށެވެ. މިއަދަކީ އޭޕްރީލް މަހުގެ 27 ވަނަ ދުވަހަށް ފަހު ކޮވިޑް ބަލި މީހުންގެ އަދަދު ނުވަތަ އެކްޓިވް ކޭސްގެ އަދަދު އެންމެ މަދުވި ދުވަހެވެ.\nޖޫން 29, 2021 09:14\nދިވެހީންގެ ގިނަ ބަޔަކާ ބަންގާޅީންގެ އެންމެންނަކީ ފަރުދީ ޒިއްމާ އަދާކުރާ ބައެއްނޫން! އެއްކައުވަންތަ ﷲ ޞުބުހާނަހޫ ވަތަޢާލާ އަށް އަޅުކަން ކުރަން މާތްވެގެންވާ މިސްކިތްތަކަށް މިދަނީ، އެތަނަށް ހުޅުވާލުމުން ތިމާ ބައްޔަށްސް ކެއްސާ ނޭވާނުލެވުނަސްދާނެ. ގޮސް ވެސް ފަޔާއި ފައި ޖައްސާގެން ފިތިގެންނޫނީ ނުތިބޭނެ. އެއްވެސްވަރަކަށް އެހެންމީހަކަށް ބެލުމެއް ނޯވޭ. މާސްކުވެސް ނާޅާނެ. ފަޔާއި ފައި، ކޮނޑާކޮނޑުވެސް ޖައްސަންވީ، ގިނައިރު އެތާ ހޭދަވެސް ކުރަންވީ. އެކަމަކު އެއީ ތިމާބަލިނުވެ ސަލާމަތުން ހުރިނަމަ.މިހާރު އަރިދަފުސް ރޯގާއެއް އެލާރޖީއެއް ނޯންނާނެ. ބަލަންވާނީ ކޮވިޑު ކަމަށް. މިސްކިތްތައް ބަންދުވެސް ކުރަންޖެހެނީ ޑިސިޕްލިން ނެތީމަ. ދީނުގައި އަންގަވާފައި ވަނީ، އަނިޔާ ކުރުމެއް އަދި އަނިޔާ ލިބިގަތުމެއްވެސް ނެތްކަމުގައި. ވ. ސަލާމް\nޖޫން 29, 2021 09:38\nއާދައިގެ ރޯގާއެއް ބިރުވެރިކަން އުފައްދާ ވެކްސިން ވިއްކަން ކިޔާނަމަކީ ކޮވިޑް19.....\nޖޫން 29, 2021 11:20\nވަރަށްދެރަ ކޮވިޑު މަދުވެލާއިރަށް އަނެއްކާ ބަލިފެތުރޭނެ ގޮތްގޮތަށް ކަންކަން ނުގެންދިއުމައް ސަރުކާރަށް ގޮވާލަން


އެސިސްޓެންޓް ލައިބްރޭރިއަން (ވޭޖް އެމްޕްލޯއިމަންޓް)\nވޭޖް އެމްޕްލޯއިމަންޓް އުޞޫލު\nހދ. ކުރިނބީ ސްކޫލް\n6،520.00 (ވަޒީފާގައި ހޭދަކުރާ ވަގުތަށް ބަލައިގެން)\nފޮތްތެރިކަމަށް ހިތްޖެހޭނެ ގޮތެއްގެމަތިން ކަމުގެ ހޭލުންތެރިކަމުގެ ޕްރޮގްރާމްތައް ރާވައި މުދައްރިސުންނާއި ލީޑިންގ ޓީޗަރުންގެ އެހީއާއެކު ކުރިޔަށް ގެންދިއުން.\nސްކޫލުން ކުރިޔަށްގެންދާ ޙާއްސަ މަސައްކަތްތަކުގައި ބައިވެރިވުމާއި، ދިމާވާ ކުއްލި ކަންތައްތަކުގައި ބައިވެރިވުމާއި، ސްކޫލުގެ މަސައްކަތުގެ ދާއިރާގެ ތެރެއިން ހަވާލުކުރެވޭ ކަންތައްތައް ކުރުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ޙާޞިލްކޮށްފައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 މާރިޗު 23 ގެ 14:00 ގެ ކުރިން، ކުރިނބީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nއިންޓަރވިއުއާއި އިމްތިޙާން އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިޙާން އޮންނާނީ، 2021 މާރިޗު 24 އާއި 2021 މާރިޗު 30 އާ ދެމެދު، ކުރިނބީ ސްކޫލް ގައެވެ.\nސުންގަޑި: 23 މާރިޗު 2021 1400


Idhikolhu faraaithakah eh galakah neyreyne, emmenves beynun vanee Raees kan: Raees | Mihaaru\nއެމްޑީއޭ އިން ލޯކަލް އިންތިހާބަށް ވާދަކުރާ ކެންޑިޑޭޓުން ތައާރަފްކުރަން ދަރުބާރުގޭގައި ބޭއްވި ޖަލްސާގައި ރައީސް ޔާމީން ވާހަކަ ދައްކަވަނީ: ޕީޕީއެމް/އެމްޑީއޭ ކޯލިޝަނަކީ ނަމޫނާ ކޯލިޝަނެއްގެ ގޮތުގައި ސިފަކުރެއްވި. --ފޮޓޯ: ހުސެއިން ވަހީދު/ މިހާރު\nއިދިކޮޅު ފަރާތްތަކަށް އެއްގަލަކަށް ނޭރޭނެ، އެންމެން ވެސް ބޭނުން ވަނީ ރައީސްކަން: ރައީސް\n06 މާޗް 2017 - 00:06 68 comments\nކޯލިޝަން ހަދައިގެން ތިއްބަސް އިދިކޮޅު ފަރާތްތަކަށް އެއްގަލަކަށް ނޭރޭނެ ކަމަށާއި އެ ކޯލިޝަންގައި އިސްކޮށް ތިއްބެވި ހުރިހާ ބޭފުޅުން ވެސް ބޭނުން ވަނީ ރައީސުލްޖުމްހޫރިއްޔާގެ މަގާމު ކަމަށް ރައީސް އަބްދުﷲ ޔާމީން މި ރޭ ވިދާޅުވެއްޖެ އެވެ.\nސަރުކާރު ކޯލިޝަންގައި ހިމެނޭ އެމްޑީއޭ އިން ލޯކަލް އިންތިހާބަށް ވާދަކުރާ ކެންޑިޑޭޓުން ތައާރަފްކުރަން ދަރުބާރުގޭގައި ބޭއްވި ޖަލްސާގައި ރައީސް ވިދާޅުވީ އިދިކޮޅު ފަރާތްތަކުން އެއްގަލަކަށް އަރަނީ ސަރުކާރާ ދެކޮޅުވާން އެކަނި ކަމަށެވެ. އެއަށް ފަހު އެއްގަލަށް އެރޭނެ އެއްވެސް ގޮތެއް ނޯންނަ ކަމަށް އެ މަނިކުފާނު ވިދާޅުވި އެވެ.\n"ހައްތަހާ ވެސް މި ތިބީ ރައީސުލްޖުމްހޫރިއްޔާ ކަން ކުރަން ބޭނުންވާ މީހުން. އެހެންވީމަ އެއް ދައުރެއްގައި ތިން ހަތަރު ރައީސުލްޖުމްހޫރިއްޔާ އިން އަޅުގަނޑުމެންނަށް ހަމަގައިމު ވެސް ދައުލަތުގެ ބަޖެޓު ތަނެއް ނުދޭނެ. އެއީކީ ވާނެއް ކަމެއް ނޫން. އެހެންވީމަ އެ މީހުން އެއްގަލަކަށް ނާރާނެ،" ރައީސް ވިދާޅުވި އެވެ.\nއެމަނިކުފާނު ވިދާޅުވީ ކޯލިޝަނެއް ދެމެހެއްޓުމަކީ ފަސޭހަ ކަމެއް ނޫން ކަމަށެވެ. އެއީ، ރައީސް ޔާމީން، ސިފަކުރެއްވި ގޮތުގައި "ސިޔާސީ ވަހުތާނެއް" ފަދަ އެއްޗެކެވެ.\nދުނިޔޭގެ އެކި ސިޔާސީ ނިޒާމުތަކުގައި އޮންނަ ގޮތަށް، ރާއްޖޭގައި ވެސް އެކިފަހަރު އެކި ކޯލިޝަންތައް ހެދުނަސް އެ ކާމިޔާބު ނުވާ ކަމަށް ރައީސް ވިދާޅުވި އެވެ. ކޯލިޝަންގައި މަސައްކަތް ކުރާ އިރު، ކުރި އަށް ދާން ޖެހޭނީ ވެރިކަން ކުރާ ޕާޓީގެ ވިސްނުމާއި ފިކުރަށް ތާއީދު ކޮށްގެން ކަމަށް އެ މަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި ކޯލިޝަނެއް ދަމަހައްޓަން ބޭނުންވާ ނަމަ، އެ ކޯލިޝަންގައި ހިމެނޭ ޕާޓީތަކުން ގަބޫލުކުރަން ޖެހޭނެ ކަންތައްތަކެއް ހުންނަން ޖެހެ އެވެ. އޭގެ ތެރޭގައި ކޯލިޝަން ހިންގާ ޕާޓީ އަކީ ވެރިކަން ކުރާ ޕާޓީ ކަމަށާއި އެ ޕާޓީގައި ރައްޔިތުންގެ ތަރައްގީއަށްޓަކައި އަމާޒެއް އޮންނާނެ ކަމަށް ގަބޫލުކުރަން ޖެހޭ ކަމަށް އެ މަނިކުފާނު ވިދާޅުވި އެވެ.\nޕީޕީއެމް/އެމްޑީއޭ ކޯލިޝަނަކީ ނަމޫނާއެއް ކަން ފާހަކުރައްވައި ރައީސް ވިދާޅުވީ އެ ކޯލިޝަން އެންމެ ފުރަތަމަ ވެސް ކަނޑައެޅި އަމާޒާ އެއްގޮތަށް، ކުރިއަށްދާ ކަމަށެވެ. އެ ގުޅުން ދެމިއޮތީ، ގަބޫލުކުރަން ޖެހޭ ހަގީގަތްތައް ދެ ޕާޓީން ވެސް ގަބޫލުކޮށްގެން ކަމަށް ރައީސް ވިދާޅުވި އެވެ.\n"ގަބޫލުކުރަން ޖެހޭ ހަގީގަތަކީ ސަރުކާރު ހިންގޭނީ ކޮންމެވެސް އެއްބަޔަކަށޭ. ބަސް ކިޔާނީ ކޮންމެވެސް އެކަކު. އޮޑިއެއްގައި ވެސް ފަޅުވެރިން ތިބޭނެ، އެކަމަކު ހުންނާނީ އެންމެ ކައްޕިއެއް، ދެ ކައްޕި ތިބެއްޖިއްޔާ ފަހަރެއްގައި ދެ މިސްރާބަކަށް ދަތުރުކޮށްފާނެ،" ރައީސް ވިދާޅުވި އެވެ.\nރައީސް ވިދާޅުވީ ގާނޫނުއަސާސީގައި ވެސް ކޯލިޝަން ހަދަން ޖާގަ ދީފައި އޮންނައިރު، މަސްއޫލިއްޔަތު އުފުލުމުގެ ޒިންމާ ހަވާލުކޮށްފައި އޮންނަނީ ވެރިކަން ކުރާ ޕާޓީއާ ކަމަށެވެ. ރައްޔިތުންގެ މަޖިލީހުގައި ވެރިކަން ކުރާ ޕާޓީގެ ބޮޑު އަޣުލަބިއްޔަތެއް އޮންނަން ޖެހޭ ކަމަށާއި އަޣުލަބިއްޔަތު ނެތް ނަމަ އޭގެ މާނައަކީ ސަރުކާރަށް ރައްޔިތުންގެ ތާއީދު ނެތުން ކަމަށް ވެސް އެ މަނިކުފާނު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ރިޔާސީ އިންތިހާބަށް އެމްޑީއޭ ފިޔަވައި، އެހެން ޕާޓީތަކާ އެކު ހެދި ކޯލިޝަން ރޫޅުނީ "ކޯލިޝަންގެ ހަގީގަތް" ގަބޫލުނުކުރާތީ އެވެ. ޕީއެމާއި ޖުމްހޫރީ ޕާޓީގެ ކޯލިޝަން ރޫޅުނީ، ރައްޔިތުންގެ މަޖިލީހުގެ ރައީސް ކަމުގެ މަގާމު، ޖުމްހޫރީ ޕާޓީގެ ލީޑަރު ގާސިމް އިބްރާހީމް ބޭނުންފުޅުވެގެން، އުފެދުނު ހިޔާލު ތަފާތުވުންތަކުގައި ކަން ރައީސް ފާހަގަކުރެއްވި އެވެ.\nޕީޕީއެމުން ވެރިކަމަށް އައީ، ރައްޔިތުންނަށް ތަރައްގީ އާއި ހަމަޖެހުން ހޯދައިދޭން ކަމަށާއި އެ އަމާޒު ހާސިލްކުރަމުން އަންނަ ކަމަށް ރައީސް ވިދާޅުވި އެވެ. އެހެންވެ، ލޯކަލް އިންތިހާބުގައި ޕީޕީއެމް/އެމްޑީއޭ ކޯލިޝަންގެ ކެންޑިޑޭޓުންނަށް ވޯޓު ދެއްވަން ރައީސް މިރޭ ވެސް އެދިވަޑައިގެންނެވި އެވެ.\nއިތުރު ލިޔުންތައް ސިޔާސީ ޕާޓީ ދިވެހި ސަރުކާރު ޕީޕީއެމް ރައީސް އަބްދުﷲ ޔާމީން އެމްޑީއޭ އިދިކޮޅު ފަރާތްތައް ލޯކަލް ކައުންސިލްތަކުގެ އިންތިހާބު 2017 ލޯކަލް އިންތިހާބު\nބަނދެފައި ވާދަކުރިއަސް ޕީޕީއެމް ބަލިވާނެ: ނަޝީދު


Anhenunnah 33 percent haassa koh laa marukazee bill faaskoffi | Mihaaru\nއަންހެނުންނަށް 33 ޕަސެންޓް ހާއްސަކޮށް ލާމަރުކަޒީ ބިލް ފާސްކޮށްފި\n05 ޑިސެމްބަރ 2019 - 15:27 49 comments\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެންނަން ސަރުކާރުގެ ފަރާތުން މަޖިލިހަށް ހުށަހެޅުއްވީ ހުޅުމާލެ ދާއިރާގެ މެމްބަރު، އެމްޑީޕީގެ ޗެއާޕާސަން އަލީ ނިޔާޒެވެ. ލާމަރުކަޒީ ގާނޫނަށް އިސްލާހުގެ ގެނައުމުގެ ބިލް މަޖިލިހުގެ ކޮމިޓީ އަށް ފޮނުވުމުން ބޮޑެތި ބަދަލުތަކެއް ގެނަ އެވެ. އަދި އެ ބިލް ފާސް ކުރީ މަޖިލިހުގެ ތަޅުމަށް ހުށަހެޅި ގިނަ އިސްލާހުތަކާ ވެސް އެކުގަ އެވެ.\nސަރުކާރު ކޯލިޝަންގެ އެންމެ ބޮޑު ޕާޓީ، އެމްޑީޕީގެ ސުޕަ މެޖޯރިޓީ އޮންނަ މަޖިލިހުގެ ލާމަރުކަޒީ ކޮމިޓީން ބިލް ދިރާސާ ކުރި އިރު، ނިންމާފައި ވަނީ ކައުންސިލަރެއްގެ މައްސަލައެއް އޮތް ނަމަ އެލްޖީއޭ އިން އެކަން މަޖިލީހަށް ހުށަހެޅުމުން މަޖިލީހުގައި ނަގާ ވޯޓަކުން އެ ކައުންސިލަރަކު މަގާމުން ވަކިކުރެވޭ ގޮތަށެވެ.\nއެކަމަކު، މަޖިލިހުގެ ތަޅުމަށް ތިނަދޫ ދެކުނު ދާއިރާގެ އެމްޑީޕީގެ މެމްބަރު އަބްދުﷲ ސަނީފު ހުށަހެޅުއްވި އިސްލާހުގައި ވަނީ މޭޔަރުންނާއި ރައީސުންނާއި ކައުންސިލް މެމްބަރުން ވަކިކުރުމުގެ ބާރު މަޖިލިހަށް ލިބޭ ގޮތަށް އޮތް އިސްލާހު އުވާލަން ހުށަހަޅުއްވައިފަ އެވެ. އޭގެ ބަަދަލުގައި އެލްޖީއޭއަށް ދީފައި އޮތީ، މައްސަލަ ބެލުމަށް ފަހު ގިނަ ވެގެން ތިން މަސްދުވަހަށް ސަސްޕެންޑްކުރުމުގެ ބާރެވެ. ލާމަރުކަޒީ ގާނޫނަށް އިސްލާހު ގެނައުމުގެ ބިލް މަޖިލިހުން ފާސް ކުރީ އެ އިސްލާހާ ވެސް އެކުގަ އެވެ.\nބިލަށް ގެނައި ބޮޑެތި ބަދަލުތަކުގެ ތެރޭގައި 3،000 މީހުންނަށް ވުރެ އާބާދީއެއް އޮންނަ ކޮންމެ ރަށު ކައުންސިލެއްގައި އިންތިހާބު ކުރަން ޖެހޭނީ ފަސް ކައުންސިލް މެމްބަރުންނެވެ. އަދި 3،000 މީހުންނަށް ވުރެ އާބާދީ ބޮޑު ރަށްރަށުގައި ތިއްބަވާނީ ހަތް ކައުންސިލަރުން ކަމަށް އިސްލާހުގައިވެ އެވެ.\nސިޓީގައި ރަޖިސްޓްރީ ކުރެވިފައިވާ އާބާދީގެ އަދަދަކީ 30،000 މީހުންނާއި 60،000 މީހުންނާ ދެމެދު އަދަދެއް ނަމަ ކައުންސިލަށް މޭޔަރާއި އަންހެން މެމްބަރާ އެކު، 13 ކައުންސިލުން އިންތިހާބު ކުރަން ވާނެ ކަމަށް ވެސް މަޖިލިހުގެ ތަޅުމުން ފާސް ކުރި އިސްލާހެއްގައި ބުނެފައިވެ އެވެ.\nމަޖިލިހުން ފާސް ކުރި އެހެން އިސްލާހެއްގައި ވަނީ ސިޓީއެއްގައި ނަމަ، އެތަނެއްގައި ރަޖިސްޓްރީ ކުރެވިފައިވާ މީހުންގެ އަދަދަކީ 10،000 މީހުންނާއި 30،000 މީހުން މީހުންނާ ދެމެދުގެ އަދަދެއް ނަމަ ހަ މެމްބަރުން އިންތިހާބު ކުރަން ވާނެ ކަމަށް އިސްލާހުގައިވެ އެވެ. އަދި ސިޓީއެއްގައި ރަޖިސްޓްރީ ކުރެވިފައިވާ މީހުންގެ އަދަދަކީ 30،000 މީހުންނާއި 60،000 މީހުންނާ ދެމެދުގެ އަދަދެއް ނަމަ، 10 މެމްބަރުން، ސިޓީއެއްގައި ރަޖިސްޓްރީ ކުރެވިފައިވާ މީހުންގެ އާބާދީއަކީ 60،000 އަށް ވުރެ މަތި ނަމަ، އަދަދަކީ 18 މެމްބަރުން ކަމަށް ވެސް އެންމެ ފަހުން މަޖިލިހުގެ ތަޅުމުން ފާސް ކުރި އިސްލާހުގައި ވަނީ ބުނެފަ އެވެ.\nބިލަށް ދެން ގެނައި އެންމެ ބޮޑު ބަދަލަކީ އެލްޖީއޭގެ މިހާރުގެ ބޯޑު އުވާލެވޭ ގޮތަށް ގެނައި އިސްލާހެވެ. އިސްލާހުގައި ވަނީ ކައުންސިލަރުން ހުވާކުރާ ތާރީހުން ފެށިގެން 30 ދުވަހުގެ ތެރޭގައި އެލްޖީއޭގެ ބޯޑަށް މެމްބަރުން އައްޔަންކޮށް ނިންމަން ވާނެ ކަމަށެވެ. އަދި ބިލަށް އަމަލު ކުރަން ފެށުމުގެ ކުރިން އެކުލަވާލާފައިވާ އެލްޖީއޭގެ ބޯޑު އުވުނީ ކަމަށް ވެސް އިސްލާހުގައި ބުނެފައިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ރަށު ކައުންސިލް މަޖިލީހުގެ މެމްބަރުން އަތޮޅު ކައުންސިލް ސިޓީ ކައުންސިލް ލާމަރުކަޒީ ހިންގުން


Behenaa | Vaahaka ބެހެނާ – Vaahaka\n3k61\tJuly 3, 2021\nފަޅުވެފައިވާ އެ ކިއްލާއަށް އަހަރެން ވަނީމެވެ. އެކިއްލާގެ އެއްކައިރީ ހެދިފައިވާ ނޫރާނީމާގަހާ ދިމާލަށް ބަލައިލީމެވެ. ސާބިތުކަމާއެކު އެގަހުގައި ގިނިކަންޏާ ފޮޅިފައި އިން މަލާ ދިމާލަށެވެ. ނަމަވެސް، އެ މަލުގެ ތާޒާކަން ވަނީ ގެއްލިފައެވެ. އެމަލުގެ ބުޑާ ދިމާލުން ކަޅުކުލަ ފެވެމުން ދާއިރު ކަރުގަނޑު ދަނީ މިލަމުންނެވެ. މަރުވަމުންނެވެ. އަދި އެގަހުގެ ތިރިއަށް މަރުވެ، މިލާފައިވާ މަލެއް ވެއްޓިފައި އޮތްތަން އަހަރެން ދުށީމެވެ. އެމަލުގެ އަޖަލު ޖެހުނީތާއެވެ. ކުޑަ ދުވަސްކޮޅަކަށް ގަހުގައި ތާޒާކަމާއެކު ފޮޅެމުން، މާބޫރުތަކާ ކޮކާތަކާއި ބަޅިނދުތަކާއި އެކު މަޖާކުރަމުން ދިޔައިރު، މާދަމާ ގަހުން ލުހިގެން ބިންމައްޗަށް ވެއްޓިދާނެކަމަށް ހީކުރާނީ ކޮން މަލެއްހެއްޔެވެ؟ އެކަނިވެރިކަމާއި ފަޅުކަން އިހުސާސްކުރެވޭނީ އެމަލުގެ ކައިރީ ފޮޅިފައި އިން އެކަނިވެރި މަލަށް އެކަނިކަން ޔަޤީނެވެ. ކުރަމުންދާ ހިތާމަޔާއި އެކަމުގެ ހިތްދަތިކަން އެމަލުގެ ބުޑުން ފާޅުވަމުންދާ ކަޅުކުލައިގެ ދިހުންތަކުން ހާމަވަގެންދެއެވެ.\nއަހަރެންނާއި ރީމާއަކީ ވެސް އެފަދަ ދެމަލެވެ. އަބަދުވެސް އުޅެނީ އެކީގައެވެ. ކަނީ އެކައްޗެކެވެ. ލަމުން ގެންދިޔައީ އެކަކު އަނެއްކަކުގެ ހެދުމެވެ. ނިދަނީ އެއްކޮޓަރީ އެއް އެނދެއްގައެވެ. ހިއްސާކުރަމުންދިޔައީ ލޭގެ ގުޅުމެވެ. އެއްބަނޑު އެއްބަފާގެ ގުޅުމެވެ. ރީމާއަކީ އަހަރެންގެ ދޮންތައެވެ. ދޮންތަ އަހަރެންނަށް ވުރެއް ދޮށިވާނީ އެންމެ 02 އަހަރެވެ. ނަމަވެސް، އުމުރުގެ ފަރަޤަކުން މިގުޅުމުގައި ކޫރުމެއް އެޅޭކަށް ވެސް ލާހިއްކެއް ނޫނެވެ. މިގުޅުމުގައިވަނީ ވަގޮށްޖެހި ބާރުކުރެވިފައެވެ.\nވަރުބަލިވެއްޖެއެވެ. ހަށިގަނޑުގައި އެއްވެސް ހަކަތައެއް ނެތެވެ. ދެއަތް އައްސިވެއްޖެއެވެ. ފައިގެ ފަލަމަސްގަނޑާ ދިމާލުން އަކުނިވަޔަށް ދަމާހެންވެސް ހީވޭބައެވެ. ނަމަވެސް އިތުރު ހިތްވަރެއްލީ ކުރެވެމުންދާ ހަނގުރާމާގައި ބަލިވުމަށްނޭދޭތީއެވެ. ދުނިޔޭގެ ވަގުތީ ޖަރީ ކުލަތައް ބަލައިލުމަށް ހިތްއެދޭތީއެވެ.\nމަންމަ ފެންނަން ނެތްކަމަކު އަހަރެންގެ ދުލުން ފުރަތަމަ ވެސް ނިކުތް ބަހަކީ އެއީއެވެ. ނަމަވެސް އަނގައިން ނިކުތް އެލަފުޒާއެކު އަނގައަށް އެތެރެވެގެން ދިޔައީ ލޮނު ފެނެވެ. އޯކަށްދެމުނެވެ. ނޭވާނުލެވި ހަށިގަނޑު މަރަށް ތެޅެމުންދާއިރު، މަރުގެ ވޭނާއި ކެކުޅުން އިހުސާސްކުރެވެމުންދިޔައެވެ.\nއަހަރެމެން މިއަދު ފޯރިނަގަނަގާފައި ތައްޔާރުވީ މަރަށް ހެއްޔެވެ؟ ހެނދުނު ހޭލިއްސުރެއް ދޮންތައާ ދެމީހުން ދަތުރުހެދުމުގައި އުޅުނީ ހއ ކެލާއަށް ދިއުމަށެވެ. ފަސްގަނޑުގެ ތެރެއަށް ދާކަށެއް ނޫނެވެ. ތައްޔާރުވީ ފުޓްބޯޅަ މެޗެއް ބެލުމަށެވެ. މަންމަ އާއި ބައްޕަގެ ހުއްދައާއެކު ރަށުން ފުރީ ހާދަހާ އުފަލުންނެވެ. ހާދަ ފޮނި އުއްމީދުތަކާއެކުއެވެ.\nނަމަވެސް ހަތް އުޑުގެ މަތީގައިވާ، ލައުޙުލްމަހުފޫޘް ގައި ލިޔެވިފައިވާ ތަޤްދީރަށް ބަދަލުގެނެވޭނީ ކާކަށް ހެއްޔެވެ؟ އުޑުމަތި ކަޅު ވިލާތަކުން ބަރާކޮށް، ވައިގަދަވެ، ކަނޑުގަދަވާން ފެށީ ހަމަ ކުއްލިއަކަށެވެ. ފޯރިއާއި ޖޯޝާއަކު ކިޔަމުން އައި އަންބާތައް ސަލަވާތްތަކާ ރުއިމުގެ އަޑަށް ބަދަލުވީ އެހިނދުކޮޅެވެ. ދޯނީގެ ކައްޕިތާން ދިން ހަބަރުން އެތަށް ހިތްތަކެއް ދެފަޅިވެގެން ދިޔައެވެ. މިއަދުގެ ދަތުރަށް ފުރީ ސަލާމަތްތެރިކަމުގެ ގޮތުން އަޅަންޖެހޭ އެއްވެސް ފިޔަވަޅެއް ނާޅައެވެ.\nމެރި ބާރުކުރެވިފައިވާ ދެލޯ ހުޅުވާލީމެވެ. ތުއްތު ކުދިންތައް ބިރުން ރޮނީއެވެ. މައިންތައް އެކުދިންގެ ގައިގައި ބައްދައިގެން އެހުރީ އެއްވެސް ހާލެއްގައި ދޫކުރާކަށެއް ނޫނެވެ. އަޑުން އަޑުނަގައި ރޮމުން، އެކުދިންގެ ބޮލަށް ބޮސްދެމުން، މާތް ﷲ އަށް ދުއާދަންނަވާ މަންޒަރު ބަލަން ކެތްވާނީ ކޮން ލަނގޮޑިއަކަށް ހެއްޔެވެ؟ އަހަރެންވެސް އިނީ ދޮންތަގެ ގައިގައި ބާރުބާރަށް ބައްދައިގެންނެވެ. ދޮންތަގެ ލޮލުންވެސް ކަރުނަ ފައިބަމުންދާއިރު، މާތް ﷲ އަށް ދަންނަވާ ދުއާގެ އަޑު ސާފުކޮށް އަހަންނަށް އިވެމުން ދިޔައެވެ. ނަމަވެސް، ވަޔާދެކޮޅަށް މާސިންގާ ކަނޑުގައި ދަތުރުކުރަމުންދިޔަ 50 ފޫޓުގެ އެ ދޯންޏަށް ސާބިތުކަމާއެކު ކަނޑުގައި ފައި ވިއްދައިގެން ހުރެވުނީ މަދު ސިކުންތުކޮޅަކަށެވެ. ދޯނީގެ ދިރުނބާ ކޮޅުން ބިޔަ ރާޅެއް އަރައި ދޯނި ބަންޑުން ޖަހައިލީ ހުދު އަހަރެންގެ ކުރިމަތީގައެވެ. އަހަރެން ބަލަން ހުއްޓައެވެ.\nނުލެވުނެވެ. ނޭވާއެއް ނުލެވުނެވެ. ނޭވާލުމަށް އަނގަ ހުޅުވާލާ ކޮންމެ ފަހަރަކު އަނގަޔަށް އެޅެނީ ލޮނެވެ. އަހަރެންގެ އަޖަލު ޖެހިއްޖެއެވެ. މަރު އަހަރެންގެ ލޯ ކުރިމަތިން ފެންނަން ފަށައިފިއިއެވެ. މަދު ސިކުންތުކޮޅެއް ވަންދެން ވެސް ލޮންފެންމަތީގައި މިއޮވެވުނީ ފައިންނާއި އަތުން ކުރެވުނު ހަރަކާތްތަކުންނެވެ. ނަމަވެސް އެ ހަރަކާތްތައް މިފަހަރަކު އަހަންނަށް ވާގިވެރިއެއްނުވިއެވެ. އަހަންނަކަށް ފަތާކަށް ނޭނގެއެވެ. ދޮންތައަކަށް ވެސް ފަތާކަށެއް ނޭނގޭނެއެވެ. އަވަހަށް ޝަހާދަތުގެ ދެކަލިމަ ކިޔޭތޯ މަސައްކަތްފެށީމެވެ.\nއަހަންނަށް އިވުނީ ދެވަނަ އެހެން މީހެއްގެ އަޑެއް ނޫނެވެ. އެއީ ދޮންތަގެ އަޑެވެ. ނަމަވެސް ދޮންތަ ކައިރި ބަލައިލުމަށް އަހަރެންވަނީ ނުކުޅެދިފައެވެ. އަހަރެންގެ މޫނު ލޮނުފެނުން ހިއްލާލުމުގެ ބާރެއް އަހަރަންނަކަށް ލިބިގެންނެއް ނުވެއެވެ. އަދި ދޮންތައަށް އިޖާބަދިނުމަށް އަހަރެންގެ އަނގަވެސް ވަނީ ލޮނުފެނުން ބަންދުވެފައެވެ.\nދޮންތަ އެހެން ބުނި އަޑު ގައިމުވެސް އަހަރެން އެހީމެވެ. އަހަރެންގެ ހަށިގަނޑު ލޮނު ފެނުން މައްޗަށް އަރަމުންދާކަމުގެ އިހުސާސް އަހަންނަށް ކުރެވެން ފަށައިފިއެވެ. އަހަރެންގެ ދަށްބަނޑުގައި އަޅާގަނެފައިވާ ކޮންމެވެސް އެއްޗެއްގެ ބާރުންނެވެ.\n"ދަރިފުޅާ!! ހިތްވަރުކުރޭ!.. ވަގުތު ކުޑަތަންވެއްޖެ! އަވަހަށްދޭ!....."\nވަނެގެން އައި ކިއްލާގައި ވަކި ހިސާބެއްގައި އަހަރެން ތާށިވެފައިހުރުމުން ކުރިއަށް ދިއުމަށް މަންމަ ނަސޭހަތްތެރިވިއެވެ. ނަމަވެސް އަހަރެން އެ ކިއްލާގެ ތެރެއަށް ވަންނާނީ ކިހިނެއް ހެއްޔެވެ؟ އެކިއްލާގައި ހެދިފައިވަނީ ކަށިގަސްތަކެކެވެ. އެ ކަށިގަސްތަކުގައި އަޅާފައިހުރީ ކަށިބޮޑު މައު ތަކެކެވެ. ފުރިފައިވަނީ ހިތްދަތިކަމާއި ނުތަނަވަސްކަމުންނެވެ. އެކިއްލާގައި އިވޭނެހާވެސް އަޑަކީ ގިސްލުމާއި ރުއިމެވެ. ދުވާނެހާވެސް ވަހަކީ ކަރަންފުލާއި ކާފޫރުތޮޅީގެ ދުންވަހެވެ.\nކަށިން ހިތްވަރުނެރެ އަޅަމުންދިޔަ ލޭ ފިޔަވަޅުތަކާއެކު އަހަރެން އެ ކިއްލާއަށް ވަނީމެވެ. 25 ފޫޓޫގެ ބޮޑު މޭޒުމަތީގައި، ތިން ކަފުންކޮށް ހިނަވާފައިވާ މީހާގެ މޫނު ފަހުފަހަރަށް ނަމަވެސް ބަލައިލުމަށެވެ. ދުނިޔޭގެ އުފާތަކާއި މަޖާތަކަށްވުރެއް ވެސް އަހަރެންގެ ފުރާނައިގެ އަގު ބޮޑުވި މީހާއަށް އެންމެ ފަހުގެ ސަލާންގަލާން ކޮށްލުމަށެވެ. އަމިއްލައަށް ފަތަން ނޭނގޭ ހާލު، އަމިއްލަ ސަލާމަތްތެރިކަމަށް ގެންގުޅު ދަތުރުގައި ގެންދިޔަ ކުޑަ ފުޅި މަދު ފޮށިގަނޑު، އެއްވެސް ހިތްބުރަކަމެއް ނެތި އަހަންނަށް ވަޤުފުކޮށްދިން މީހާއަށް ޝުކުރުއަދާކޮށްދިނުމަށްޓަކައެވެ. އާއެކެވެ. ދޮންތަގެ ސަލާމަތްތެރިކަމަށް ވުރެއް ދޮންތައަށް މުހިއްމުވީ އަހަރެން ސަލާމަތްކުރުމެވެ. އެ ފުޅިމަދު ފޮށިގަނޑުން ދެމީހުންނަށް ސަލާމަތްތެރިކަން ނުލިބޭނެކަން ޔަޤީންވުމުން، ދޮންތަ ނިންމީ އަހަންނަށް އޭގެއިން ސަލާމަތްތެރިކަން ދިނުމަށެވެ. ދޮންތަގެ ފުރާނަ އަހަންނަށްޓަކައި ޤުރުބާންކުރުމަށެވެ.\nދޮންތަގެ މޫނުފެނުމުން ކެތްކޮށްލައިގެން އަހަންނަކަށް ނުހުރެވުނެވެ. އަޑުން އަޑު ނަގައި ރޯންފެށުނެވެ. އެއީ ކޮންފަދަ މާތް އިންސާނެއް ހެއްޔެވެ؟ ކޮންފަދަ އަގުހުރި ދައްތައެއް ހެއްޔެވެ؟ ކޮންފަދަ މާތް ދަރިއެއް ހެއްޔެވެ؟ މިފަދަ ކަމެއް ކުރުމަށް ކުޅެދިގެންވަނީ މިއަދު ކާކަށް ހެއްޔެވެ؟ ފުރާނަ ކިޔެއްކުރަން ގެންގުޅޭ މެޓައެއް ވެސް މީހަކަށް ދޭންއެދެނީ މިއަދު މަދުބަޔެކެވެ. ދޮންތަގެ މޫނުމަތިން ފާޅުވަނީ އުޖާލާކަމެވެ. ލުއިލުއި ހިނިތުންވުމެކެވެ. ޝަހީދެއްގެ މަރަކުން މަރުވުމަކީ ކޮންމެ ނަފްސަކަށްވެސް ލިބިގެންދާނެ ހިތްހަމަ ޖެހުމެކެވެ. ޝަހީދަކަށްވަނީ ހަމައެކަނި ހަނގުރާމައިގެ މައިދާނުގައި މަރުވާ މީހުންއެކަންޏެއް ނޫނެވެ. ގެނބިގެން މަރުވާ މީހުންވެސް މާތް ﷲ ހަޞްރަތުގައިވަނީ ޝަހީދުންނަށެވެ.\nދޮންތަ ފަސްގަނޑު ދަށަށްލާ ވަޅުލިއެއްކަމަކު، އެ ދޮންތަގެ ހަނދާންތައް ވަޅުލެވިގެން ދިއުމަކީ ނުވާނެކަމެކެވެ. އަހަރެން އެ ދޮންތައަށް ހެޔޮ ދުއާތައް ކޮށްދޭނަމެވެ. އެހުރިހާ ހަނދާންތަކެއް ދިރުވާނަމެވެ. ދޮންތަގެ ޒިކުރާ އާކުރާނަމެވެ. ދަރިންނާއި މާމަދަރިންނަށް އެވާހަކަތައް ކިޔައިދޭނަމެވެ.\n21 July 3, 2021\nވަރަށް ހާޓްޓަޗިން އަދި ވަރަށް ރީތި 🖤 ކީޕް އިޓް އަޕް\nނީނާ July 4, 2021\nއައިންތު July 11, 2021\nމި ވެސް ވާހަކައެއްތަ\nވަރަށް ރީތި ވަހަކަ . 3>\nAISHATH IZKAA July 16, 2021\nDavila September 20, 2021


ހަކުރުބަލީގެ ދުވަސް – Mikal News\nއެކުވެރިކަމުގެ ހޭންޑްބޯޅަ މެޗެއް މާދަމާ ހަވީރު ކުޅުމަށް ހަމަޖެހިއްޖެއެވެ. ފުވައްމުލަކު ހޮސްޕިޓަލުން އިންތިޒާމު ކުރާ މި މެޗުގައި ވާދަކުރަނީ ފުވައްމުލަކު ހޮސްޕިޓަލުގެ ޓީމާކާއި ފުވައްމުލައް ސިޓީ ކައުންސިލްގެ ޓީމެވެ. މިއީ ދުނިޔޭގެ ހަކުރުބަލީގެ ދުވަސް\nހަކުރުބަލީގެ ދުވަހުގެ ރަސްމީ ޖަލްސާ ފުވައްމުލައް ސިޓީ ގައި ނިންމާލީ ވަރަށް ފުރިހަމައަށް\nގިނަ އަދަދެއްގެ ބައިވެރިންނާއެކު މި އަހަރުގެ ދުނިޔޭގެ ހަކުރުބަލީގެ ދުވަސް ޤައުމީ ފެންވަރުގައި ފާހަގަކުރުމަށް ބޭއްވި ރަސްމީ ޖަލްސާ ރޭ (14 ނޮވެންބަރ 2021) ދުވަހުގެ ފުވައްމުލައް ސިޓީ ހާފިޒް އަޙުމަދު ސްކޫލްގެ ހޯލުގައި\nހަކުރު ބަލީގެ ދުވަސް ފާހަގަ ކުރުމުގެ ގޮތުން ބަލިމީހުންނަށް ހަދިޔާ ދީފި\nމިއަހަރުގެ ދުނިޔޭގެ ހަކުރު ބަލީގެ ދުވަސް ފާހަގަ ކުރުމުގެ ގޮތުން ފުވައްމުލަކު ހޮސްޕިޓަލުން އެހޮސްޕިޓަަލުގައި އެޑްމިޓްކުރެވިފައިވާ ބަލި މީހުންނަށާއި އެދުވަހު ޑޮކްޓަރަށް ދެއްކުމަށް އޯ.ޕީ.ޑީ(އައުޓް ޕޭޝަންޓް ޑިޕާޓްމެންޓް) އަށް ދިޔަ ބަލިމީހުންނަށް ހަދިޔާ ދީފފިއެވެ.\nދުނިޔޭގެ ހަކުރުބަލީގެ ދުވަހާއި ގުޅުވައިގެން މިއަދު (14 ނޮވެމްބަރު 2021) ފުވައްމުލަކު ހޮސްޕިޓަލުގައި ޓެލެމެޑިސިން ޑައިބެޓިސް ކްލިިނިކެއް ހުޅުވައިފިއެވެ. މިއަދު ފުވައްމުލަކުް ހޮސްޕިތަލުގައި ބޭއްވި ރަސްމިއްޔާތެއްގައި މިކްލިނިކް ހުޅުވައިދެއްވީ ފުވައްމުލައް ސިޓީގެ މޭޔަރު އިސްމާއީލް\nދުނިޔޭގެ ހަކުރުބަލީގެ ދުވަސް ޤައުމީ ފެންވަރުގައި ފާހަގަކުރުމަށް ބާއްވާ ހަރަކާތްތަކުގެ ތެރެއިން ހަކުރުބަލީގެ މައުލޫމާތު އާއްމުންނަށް ދިނުން މިރޭ އެމްޖޭއެސް ހޯލުގައި ބެއްވުމަށް ވަނީ ހަމަޖެހިފައެވެ. މިރޭ (13 ނޮވެމްބަރު 2021) ގެ ސެޝަން\nޤައުމީ ފެންވަރުގައި “ދުނިޔޭގެ ހަކުރުބަލީގެ ދުވަސް” ފާހަގަކުރުމަށް މި އަހަރު ފުވައްމުލައް ސިޓީގައި ކުރިޔަށް ގެންދާ ހަރަކާތްތަކުގެ ތެރެއިން ބާއްވާ “ޑީ.އެމް ކޭމްޕް” މިއަދު ހެނދުނުން ފެށިގެން ކުރިޔަށް އެބަދެއެވެ. މި ހަރާކާތް ކުރަށް\nހަކުރުބަލީގެ ދުވަހުގެ ޖަލްސާ މާދަމާ ރޭ ހޭޒްގައި\nމި އަހަރުގެ “ދުނިޔޭގެ ހަކުރުބަލީގެ ދުވަސް” ޤައުމީ ފެންވަރުގައި ފާހަގަކުރުމަށް ބާއްވާ ހަރަކާތްތަކުގެ ތެރެއިން، ދުވަހާ ގުޅޭގޮތުން ބާއްވާ ރަސްމީ ޖަލްސާ މާދަމާ (14 ނޮވެންބަރ 2021) ދުވަހުގެ ރޭ 20:15 ގައި ހާފިޒް


ސިޓީއާއި ޗެލްސީ ބައްދަލުކުރާ ޗެމްޕިއަންސް ލީގުގެ ފައިނަލްމެޗް މިރޭ - Voice of Meedhoo\nމިއަދު އައްޑޫސިޓީން ކޮވިޑަށް ޕޮޒިޓިވްވީ4...\nby vomadmin May 29, 2021\nޔުއޭފާ ޗެމްޕިއަންސް ލީގު ފައިނަލްމެޗް މިރޭ ކުޅެވޭނެއެވެ. އިނގިރޭސި ޕްރިމިއާ ލީގު ޗެމްޕިއަން މެންޗެސްޓާ ސިޓީއާއި ޕްރިމިއާލީގު4ވަނަ ލިބުނު ޗެލްސީ ބައްދަލުކުރާ މިމެޗަށް މިހާރުވެސް ގިނަ ބަޔަކު ދަނީ ކެތްތެރިކަމެއް ނެތި އިންތިޒާރު ކުރަމުންނެވެ\nޗެމްޕިއަންސް ލީގުގެ ފައިނަލުން ސިޓީ ފުރުސަތު ހޯދީ ސެމީ ފައިނަލްގައި ފްރާންސްގެ ޕީއެސްޖީ އަތުން 2-0 ގެ ނަތީޖާއަކުން މޮޅުވެގެންނެވެ. މިއީ ސިޓީގެ ތާރީހުގައި ވެސް އެޓީމުން ޗެމްޕިއަންސް ލީގުގެ ފައިނަލް ކުޅޭ ފުރަތަމަ ފަހަރެވެ.\nޗެލްސީން މިފަހަރުގެ މުބާރާތުގެ ފައިނަލުން ފުރުސަތު ހޯދީ ސެމީފައިނަލްގައި ދޭއް ސުމެއްގެ ނަތީޖާއަކުން ސްޕެއިންގެ ވަރުގަދަ ރެއާލް މެޑްރިޑް ބަލިކޮށްލުމަށްފަހުއެވެ. މި ނަތީޖާ ވެގެންގޮސްފައިވަނީ ގިނަ ބަޔަކަށް ހައިރާންކަން ގެނުވި ނަތީޖާއަކަށެވެ.\nޗެލްސީ ޗެމްޕިއަންސް ލީގުގެ ދެ މުބާރާތެއްގެ ފައިނަލްގައި ކުޅެފައިވާއިރު، އެޓީމުން ވަނީ 2012 ވަނަ އަހަރުގެ މިމުބާރާތުގެ ޗެމްޕިއަންކަން ހޯދާފައެވެ.\nމިރޭގެ މެޗުގެ ކުރިން ނޫސްވެރިންނާއި ވާހަކަ ދައްކަމުން ސިޓީގެ ކޯޗު ގާޑިއޯލާ ބުނީ އަނިޔާގެ ސަބަބުން މިރޭގެ މެޗުގައި އެޓީމުގެ އެންމެ މުހިންމު އެއް ކުޅުންތެރިޔާ ކަމުގައިވާ ގުންޑޮގާންއަށް ނުކުޅެވޭނެ ކަމަށެވެ. އަދި އޭނާ އަށް އަނިޔާވީ އެންމެ ފަހުން ބޭއްވުން ފަރިތަކުރުންތަކުގައި ކަމަށްވެސް ގާޑިއޯލާ ބުނެފައިވެއެވެ. ޗެލްސީއަކީ ކިތެންމެ ވަރުގަދަ ޓީމަކަށްވި ނަމަވެސް ސިޓީގެ ގޭމް އެޓީމުން މިމެޗްގައި ބަދަލު ނުކުރާނެ ކަމަށާއި އެޓޭކިން ފުޓްބޯޅައެއް ކުޅޭނެ ކަމަށް ގާޑިއޯލާ ވަނީ ބުނެފައެވެ.\nޗެލްސީގެ ކޯޗު ތޯމަސް ޓުޗެލް ބުނީ ސިޓީއަކީ ވަރަށް ކޮލިޓީ ރަނގަޅު ޓީމެއްކަން މި ސީޒަނުގައި އެކްލަބުން ސާބިތުކޮށްދީފައިވާ ކަމަށެވެ. އެހެންކަމުން އެޓީމަށް އެޓޭކް ކުރުމުގެ ފުރުސަތު ނުދީ ޕްރެސްކޮށްގެން ރަނގަޅަށް ޑިފެންޑް ކުރަން ޖެހޭ ކަމަށް ވެސް އޭނާ ބުންޏެވެ. އަދި މިރޭގެ މެޗަށް ނިކުންނައިރު އަނިޔާގެ މައްސަލަތަކެއް ނެތް ނަމަވެސް ކާންޓޭ އާއި އެޑްވާޑް މެންޑީއަށް މިރޭގެ މެޗުގައި ކުޅެވޭނެ ކަމާއި މެދުގައި ސުވާލު އުފެދިފައިވާކަމަށް ޓުޗެލް ވަނީ ބުނެފައެވެ.\nނިމިގެން ދިޔަ ސީޒަނަށް ބަލާއިރު، އެ ސީޒަނުގައި މި ދެޓީމު ތިންފަހަރެއްގެ މަތިން ވަނީ ބައްދަލުކޮށްފައެވެ. އޭގެ ތެރެއިން ޖެނުއަރީ3ވަނަ ދުވަހު މިދެޓީމް ބައްދަލުކުރިމެޗް 3-1 ގެ ނަތީޖާއަކުން ސިޓީ މޮޅުވެފައިވާއިރު އެޕްރީލް 17 ވަނަ ދުވަހު ކުޅެވުނު އެފްއޭކަޕްގެ ސެމީފައިނަލްމެޗްގައި 1-0 ގެ ނަތީޖާއަކުން ސިޓީވަނީ ބަލިވެފައެވެ. އަދި އަދި މެއި މަހުގެ 8 ވަނަ ދުވަހު ކުޅެވުނު ލީގު މެޗްގައިވެސް2-1 ގެ ނަތީޖާއަކުން ސިޓީވަނީ ބަލިވެފައެވެ.\nއެހެންނަމަވެސް މި ދެޓީމުގެ ބައްދަލުކުރުންތަކުގެ ތާރީޚުތަކަށް ބަލާއިރު ގިނަމެޗްތަކުން މޮޅުވެފައިވަނީ ސިޓީއެވެ. އެހެން ކަމުން ފުޓްބޯޅައިގެ ތަޖުބާކާރުން ލަފާކުރާ ގޮތުގައި މިރޭގެ މެޗުންވެސް ކާމިޔާބު ކުރުން ގާތީ ސިޓީއަށެވެ. ރާއްޖެ ގަޑިން މިރޭ ދަންވަރު 12:00 ގައި ފެށުމަށް ހަމަޖެހިފައިވާ މިމެޗު ބަލާލުމަށް ގިނަ އަދަދެއްގެ ދިވެހި ސަޕޯޓަރުންވެސް ތައްޔާރުވަމުން އަންނައިރު މި މެޗް ބަލަން ދުނިޔޭގެ އެތައް މިލިއަން މީހުން ދުނިޔޭގެ އެކި ކަންކޮޅުތަކުގައި މިހާރުވެސް ތިބީ ކެތް މަދުވެފައެވެ.


Bashi: Nukai dhookohlaa varahvure maa faidhaa gina | Hurihaa.mv\nބަށި: ނުކައި ދޫކޮށްލާ ވަރަށް ވުރެ މާ ފައިދާ ގިނަ\nPublished on 13 Oct 2021, 06:21\nބަށިން ގިނަ ފައިދާތަކެއް ލިބޭ.\nބަށްޓަކީ އާންމުކޮށް ރާއްޖޭގައި ވަރަށް ގިނައިން ހައްދާ ބާވަތުގެ ތަރުކާރީއެކެވެ. ބަށި ރިހައިން ފެށިގެން ގޮސް ހިކިކޮށް ހަދާފައި ހުންނަ ބަށްޓަށް ދާންދެން އެއީ ދިވެހިންގެ ކެއުންތަކުގައި ވަރަށް މަގުބޫލު އެއްޗެކެވެ.\nބައްޓަކީ އޭގައި ގިނަ އަދަދަކަށް ސިއްހީ ފައިދާތައްވެސް އެކުލެވޭ އެއްޗެކެވެ. އެގޮތުން އިންފެކްޝަނާއި ފާރުވެފައި ހުންނަ ތަންތަނަށް ވެސް ރަނގަޅު އެއްޗެއް ކަމަށް ބެލެވެ އެވެ.\nހަޖަމްކުރުން ރަނގަޅު ކޮށްދޭ\nބަށްޓަކީ ފެނުގެ އިތުރުން ފައިބާ ވެސް ހިމެނޭ އެއްޗެކެވެ. އެހެން ކަމުން ބަނޑުހަރުވުމުން ދުރުކޮށް ހަޖަމުގެ ނިޒާމުގެ ސިއްހީ ދުޅަހެޔޮކަން ލިއްބައިދެ އެވެ.\nހިތުގެ ބަލިތަކަށް ރަނގަޅު ފަރުވާއެއް\nބަށީގައި ހުންނަ މާއްދާއެއް ކަމަށްވާ އެންތޯޗަޔާނިންސް އަކީ ހަށިގަނޑުގައި ހުންނަ ނުބައި ސަރުބީތައް ދުއްވާލައި، ހެޔޮ ސަރުބީ ބެހެއްޓުމަށް ކާން ރަނގަޅު އެއްޗެކެވެ.\nބައްޓަކީ ކާބޯހައިޑްރޭޓާއި ކެލޮރީ މަދުން ހުންނަ ތަރުކާރީއެކެވެ. އެހެން ކަމުން ބަށި ވެފައިވަނީ ބަރުދަން ލުއިކުރުމަށް މަސައްކަތްކުރާ މީހުންނަށް ވެސް ވަރަށް ކަމުދާ އެއްޗެކެވެ. މީގެ އިތުރުން ބައްޓަކީ ހަށިގަނޑުގެ ހިމޮގްލޯބިން ލެވެލް ވެސް ރަނގަޅުކޮށްދޭ އެއްޗެކެވެ.\nކާނާ ލައިފްސްޓައިލް ސިއްހަތު


Death | Mihaaru\nނައިޖީރާ މީހަކު ބީއެމްޑަބްލިއު ކާރާ އެކު ވަޅުލައިފި\nނައިޖީރިއާ މީހެއް ކަމަށްވާ އަޒްބޫކޭ އޭނާގެ ބައްޕަ އަށް ވައުދުވެފައި އޮތީ ބައްޕަ މަރުވުމުގެ ކުރިން ބީއެމްޑަބްލިއު ކާރެއް ދުއްވުމުގެ ނަސީބު ހޯދައި ދޭނެ ކަމަށެވެ. އެކަމަކު ހޯމަ ދުވަހު ބައްޕަ މަރުވީ އެކަން ހާސިލް ނުވެ އެވެ.\nމަރުވި ޒުވާނާ އަށް އަވަސް ފަރުވާ ދިނިން: އާސަންދަ\nހުޅުމާލޭގައި ރޭ ހިނގި އެކްސިޑެންޓުގައި މަރުވި މީހާގެ މައުލޫމާތު އޮޅުން ނުފިލައިގެން، މެމޯ ނުހެދި ފަރުވާ ދިނުން ވަރަށް ބޮޑަށް ލަސްވި ކަމަށް ބުނާ ވާހަކަ ހުޅުމާލޭ ހޮސްޕިޓަލުން މިއަދު...\nJune 10, 2018 90\nމަރުވި ޒުވާނާ އަށް ފަރުވާ ލަސްވީ މެމޯއެއް ނުހެދިގެން\nހުޅުމާލޭގައި ރޭ ހިނގި އެކްސިޑެންޓުގައި މަރުވި ޒުވާނާގެ މައުލޫމާތު ދޭނެ މީހަކު ނެތިގެން އޭނާގެ މެމޯ ނުހެދި، ފަރުވާ ދިނުން ވަރަށް ބޮޑަށް ލަސްވެގެން ދިޔަ ކަމަށް މަންޒަރު ދުށް މީހަކު...\nކޭޓްގެ ކުއްލި މަރުން ފެޝަންގެ ދުނިޔެ ޝޮކުގައި\nކެލިފޯނިއާ (ޖޫން 6) - އަތްދަބަހާއި ފެޝަނުގެ ވިޔަފާރީގައި މަޝްހޫރު ބްރޭންޑު، 'ކޭޓް ސްޕޭޑް ނިއުޔޯކް' ގެ ބާނީ، ކެތަރީން ބްރޮސްނަހާންގެ ކުއްލި މަރާ އެކު ފެޝަންގެ ސިނާއަތަށް ސިހުން...\nއުނގޫފާރުގައި ތިން މަހުގެ ކުއްޖަކު މަރުވެއްޖެ\nރ. އުނގޫފާރުގައި ތިން މަހުގެ އަންހެން ކުއްޖަކު ކުއްލި ގޮތަކަށް މިއަދު މަރުވެއްޖެ އެވެ.\nJune 02, 2018 8\nމަރުވި ގައިދީންނާ ގުޅޭ ދިރާސާ ރިޕޯޓެއް ހަދަނީ\nރާއްޖޭގެ ޖަލުތަކުގައި ކުއްލި މަރުތައް އާއްމުވެފައިވާ ސަބަބު ދެނެގަތުމަށް، މަރުވެފައިވާ މީހުންނާ ގުޅޭ ދިރާސާ ރިޕޯޓެއް ތައްޔާރު ކުރުމުގެ މަސައްކަތް އެމްޑީޕީން ފަށައިފި އެވެ.\nޑރ. މަޖީދު އެންމެ ލޯބިކުރެއްވީ އިލްމީ ދިރާސާކުރުމަށް\nސްޓްރޯކެއް ޖެހި މިދިޔަ މަހު އަވަހާރަވި ކުރީގެ އިސްލާމިކް މިނިސްޓަރު ޑރ .އަބްދުލް މަޖީދު އަބްދުލް ބާރީ އެންމެ ކުރައްވާ ހިތުން ކުރެއްވި މަސައްކަތަކީ އިލްމީ ދިރާސާކުރުމާއި އިލްމު...\nJune 01, 2018 52\nމަޖީދުގެ ދީނީ ލަފަޔަށް ބިޔަ އިންވެސްޓްމަންޓެއް ހުއްޓާލި\nއެމްޑީޕީގެ ސަރުކާރުގައި ބޭރުގެ ކުންފުންޏަކުން ހުށަހެޅި ބިޔަ އިންވެސްޓްމަންޓެއްގައި ކެސިނޯއެއް އަންނާނެ ކަމަށް ޑރ. އަބްދުލް މަޖީދަށް ފެނިވަޑައިގެންނެވުމުން އެކަން ހުއްޓާލެއްވި ކަމަށް ކުރީގެ ހައުސިން މިނިސްޓަރު މުހައްމަދު އަސްލަމް މިރޭ ވިދާޅުވެއްޖެ އެވެ.\nއޭޑީކޭގެ އިހުމާލުން މީހަކު މަރުވި މައްސަލައެއް ބަލަނީ\nއޭޑީކޭ ހޮސްޕިޓަލްގެ އިހުމާލުން ދިވެހި އަންހެނަކު މަރުވި ކަމަށް އާއިލާ އިން ބުނާ މައްސަލައެއް އެ ހޮސްޕިޓަލުން ބަލަން ފަށައިފި އެވެ.\nއިއްޔެ ސްރީލަންކާގައި އަވަހާރަވި، ރާއްޖޭގެ ކުރީގެ އިސްލާމިކް މިނިސްޓަރު ޑރ. އަބްދުލްމަޖީދު އަބްދުލް ބާރީ، 55، ގެ މައްޗަށް ޣައިބަށް ކުރާ ކަށުނަމާދު، މައްކާގެ ހަރަމްފުޅުގަ އާއި...\nކުރީގެ އިސްލާމިކް މިނިސްޓަރު އަދި މަޝްހޫރު ދީނީ އިލްމުވެރިޔާ ޑރ. އަބްދުލް މަޖީދު އަބްދުލްބާރީގެ ޖަނާޒާ ސްރީ ލަންކާގައި މިއަދު ބާއްވައިފި އެވެ.\nޑރ. މަޖީދުގެ ޖަނާޒާ މާދަމާ ލަންކާގައި ބާއްވަނީ\nޑރ. މަޖީދުގެ އާއިލާއަށް ރައީސް ތައުޒިޔާ ވިދާޅުވެއްޖެ\nMay 22, 2018 128\nޑރ. މަޖީދު އަވަހާރަވެއްޖެ\nރާއްޖޭގައި ހުރި އެންމެ ދުވަސްވީ މީހާ މަރުވެއްޖެ\nއާއިލާގައި 100 އަށް ވުރެ ގިނަ ކުދިން ތިބޭ، ށ. ފޯކައިދުއަށް އުފަން އުމުރުން 116 އަހަރުގެ އަލީ އާދަމް (ޑިސްކޯ އަލިބެ) މަރުވެއްޖެ އެވެ. އަލިބެ އަކީ ބެލެވޭ ގޮތުގައި މިއީ ރާއްޖޭގައި މި ވަގުތު ހުރި އުމުރުން އެންމެ ދުވަސްވީ މީހާ އެވެ.\nއަބްދުﷲގެ މަރާ ގުޅިގެން ދައުވާ ކުރާކަށް ނުފޮނުވާ\nމާފުށީ ޖަލުގައި ހުކުމް ތަންފީޒުކުރަމުން ދަނިކޮށް މީގެ ހައެއްކަ މަސް ކުރިން މަރުވި އަބްދުﷲ ރަޝީދު، ގ. ކީމާގެ މަރާ ގުޅިގެން އެއްވެސް މީހެއްގެ މައްޗަށް ދައުވާކުރަން ނުފޮނުވާ ކަމަށާއި އެ ތަހުގީގު ވެސް އަދި ނުނިމޭ ކަމަށް، ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އިން މިއަދު ބުނެފި އެވެ.\nނާސިރުގެ ކުރީގެ އަނބިކަނބަލުން އަވަހާރަވެއްޖެ\nދެ ވަނަ ޖުމްހޫރިއްޔާގެ ފުރަތަމަ ރައީސް އިބްރާހީމް ނާސިރުގެ ކުރީގެ އަނބިކަނބަލުން އަދި ކުޅަދާނަ ޅެންވެރިޔާ މ. ބަގީޗާގޭ މަރިޔަމް ސައީދު މިއަދު އަވަހާރަވެއްޖެ އެވެ.\nލ. ގަމުގައި މޫދަށް އެރި އުޅުނު މީހަކު މަރުވެއްޖެ\nލ. ގަމުގައި މޫދަށް އެރި އުޅުނު އުމުރުން ދުވަސްވީ މީހަކު މިއަދު މަރުވެއްޖެ އެވެ.\nApril 09, 2018 35\nފުލުސްމީހާ މަރުވީ ބްރެއިން އިންފެކްޝަނެއްގެ ސަބަބުން\nދ. ވާނީގައި ފުލުހުންގެ އަސާސީ ތަމްރީންތަކެއް ހަދަމުން ދަނިކޮށް އިއްޔެ މަރުވި، ޒުވާން ފުލުސް މީހާ މަރުވީ ބްރެއިނިން އިންފެކްޝަނެއްގެ ސަބަބުން ކަމަށް ދ. ކުޑަހުވަދޫ ހޮސްޕިޓަލުން މިއަދު ބުނެފި އެވެ.\nApril 08, 2018 7\n"ނާޝިދު މަރުވީ ފިޓު ޖެހިގެން، ހަމަލައަކުން ނޫން"\nގއ. މާމެންދޫ ފަޅުތެރޭގައި މަރުވެފައި އޮއްވައި ފެނުނީ ފިޓު ޖެހިގެން މަރުވި މީހެއް ކަމަށް އޭނާގެ އާއިލާއާ ހަވާލާދީ ރަށު ކައުންސިލުން މިއަދު ބުނެފި އެވެ.


Oliver Kahn ah Bayern in haassa magaameh dhenee | Mihaaru\nބަޔާނުގެ ކުރީގެ މެޗެއްގެ ތެރެއިން އޮލިވާ ހާން.-- ފޮޓޯ: އޭއެފްޕީ\nއޮލިވާ ހާން އަށް ބަޔާނުން ހާއްސަ މަގާމެއް ދެނީ\n17 އެޕްރީލް 2019 - 09:19 1 comment\nމިއުނިކް (އޭޕްރީލް 17) - ކުރީގެ އެއް ވަނަ ގޯލްކީޕަރު އޮލިވާ ހާން އަށް ބަޔާން މިއުނިކްގެ ބޯޑު މެމްބަރުކަން ދޭން ނިންމާފައިވާ ކަމަށް ބަޔާނުގެ ރައީސް އުލީ ހޮއެނެސް ވިދާޅުވެއްޖެ އެވެ.\nބަޔާނުން ނިންމާފައިވަނީ އެ ޓީމަށް ކުރިން ކުޅުނު ކީޕަރު ހާން އަންނަ އަހަރުގެ ޖެނުއަރީ އެއް ވަނަ ދުވަހުން ފެށިގެން ކްލަބްގެ ބޯޑު މެމްބަރެއްގެ ގޮތުގައި ހަމަޖެއްސުމަށެވެ. އަދި މިހާރު ބަޔާންގެ ސީއީއޯގެ މަގާމުގައި ހުންނެވި ކާލް-ހެއިންޒް ރުމެނިގާގެ އެއްބަސްވުން 2021 ވަނަ އަހަރު ހަމަވުމުން އޭނާގެ މަގާމަށް ހާން ހަަމަޖެއްސުމަށެވެ.\nހޮއެނެސް ވިދާޅުވީ ހާން އެންމެ ފުރަތަމަ ބޯޑު މެމްބަރެއްގެ ގޮތުގައި ގެންނަނީ ރުމެނިގާގެ ފަހު އަހަރުގައި އޭނާގެ ފަރާތުން ކަންތައްތަކެއް ހާން އަށް ދަސްކޮށްދިނުމުގެ ވިސްނުމުގައި ކަމަށެވެ.\n"ހާންއާ އެކު ބޭއްވުނު މަޝްވަރާތައް ދިޔައީ ވަރަށް ރަނގަޅަށް. މިހާރު އޮތްގޮތުން 2020 ވަނަ އަހަރުގެ ޖެނުއަރީ އެއް ވަނަ ދުވަހުން ފެށިގެން ހާން ހުންނާނީ ކްލަބްގެ ހާއްސަ މަގާމެއްގައި،" ޖަރުމަނުގެ އެޖެންސީ ޑީޕީއޭ އަށް ދިން އިންޓަވިއުއެއްގައި ހޮއެނެސް ވިދާޅުވި އެވެ.\nއޭނާ ވިދާޅުވީ ކަންތައްތައް އެންމެ ރަނގަޅު އުސޫލުގެ ތެރެއިން ގެންދިއުމަށް އެއްވެސް ހުރަހެއް ނެތް ކަމަށެވެ.\n"މީގެ މައްސަލައެއް ދިމާވާނެ އެއްވެސް ސަބަބެއް ނެތް. އެއީ ރުމެނިގާގެ އެއްބަސްވުން އޮތީ 2021 ގެ ނިޔަލަށް. އެހެންވީމަ މި މުއްދަތުގެ ތެރޭގައި އޭނާ ދެން ހަވާލުވާނެ ޓީމެއް ވެސް ކަނޑައެޅޭނެ. އަދި މަގާމު ބަދަލުވުމުގެ ކަންތައްތައް އަވަސްކުރުމާއި ލަސްކުރުމުގެ އިހުތިޔާރުވެސް އޭނާ އަށް އޮންނާނެ،" ހޮއެނެސް ވިދާޅުވި އެވެ.\nހާން ވަނީ ބަޔާނާ އެކު އަށް ފަހަރު ޖަރުމަނު ލީގު ކާމިޔާބު ކޮށްފަ އެވެ. އެ ކްލަބްގެ ތާރީހުގައި ކުޅުނު އެންމެ މޮޅު ގޯލްކީޕަރުންގެ ތެރޭގައި ހިމެނޭ ހާން ވަނީ އެ ޓީމަށް 632 މެޗު ކުޅެފަ އެވެ. ޖަރުމަނު ގައުމީ ޓީމަށް ވެސް ގިނަ އަހަރުތަކެއް ވަންދެން ކުޅުނު ހާން ރިޓަޔަކުރީ 2008 ވަނަ އަހަރު އެވެ.\nހޮއެނޭސް ވިދާޅުވީ ހާން ގެންނަން ނިންމި އެންމެ ބޮޑު ސަބަބަކީ އޭނާ އަކީ އިހުތިރާމް ލިބިފައިވާ ބަޔާނުގެ މީހަކަށް ވުމުގެ އިތުރުން ފުޓްބޯޅަ އަށް ހިދުމަތްކުރަން ބޭނުންވާ ފަރާތަކަށްވުމުންނެވެ.\n"އަހަންނަށް ވަރަށް ކަމުދޭ ހާން ކުޅުން ހުއްޓާލުމަށް ފަހު ދިރިއުޅެމުންދާ ގޮތް. އޭނާ އަކީ ވަރަށް މޮޅު ޓީވީ އެނަލިސްޓް/ޕަންޑިޓް އެއް. އޭނާ އަކީ އަމިއްލަ ވިޔަފާރިއެއް ކުރަމުން އަންނަ މީހެއް. އޭނާ އަކީ ބިޒްނަސް އެޑްމިނިސްޓްރޭޝަނުން މަތީ ފާހެއް ނަގައިގެން ހުރި މީހެއް،" ހޮއެނެސް ވިދާޅުވި އެވެ.\nހާން އަށް ހާއްސަ މަގާމެއް ދިނުމަކީ ރަނގަޅު ނިންމުމެއް ކަމަށް ބުނެ އެ ޓީމަށް ކުރިން ކުޅުނު ކުޅުންތެރިން ވަނީ ހިޔާލުފާޅުކޮށްފަ އެވެ. ހާންއާ އެކު ބަޔާނަށް ކުޅުނު ބޮސްނިއާގެ މިޑްފީލްޑަރު ހަސަން ސަލިހަމްޑްޒިޗަކީ މިހާރު ބަޔާނުގެ ސްޕޯޓިން ޑިރެކްޓަރެވެ. އޭނާ ވެސް ވަނީ ހާން ޓީމާ ގުޅުމަކީ ކްލަބަށް ލިބޭނެ އިތުރު ފުރިހަމަކަމެއް ކަމުގައި ބުނެފަ އެވެ.


Russia Ge Gaumee Airline Aeroflot Ge Dhathuruthah Alun Raajje Ah Fashany\nރަޝިއާގެ އެންމެ ބޮޑު އެއާލައިން އެއިރޯފްލޮޓް--ފުޓޯ: ޓްވިޓާ\nރަޝިއާގެ ގައުމީ އެއާލައިން އެއިރޯފްލޮޓްގެ ދަތުރުތައް އަލުން ރާއްޖެއަށް ފަށަނީ\n24 އޭޕްރީލް 2022 - 11:56:50\nރަޝިއާގެ ބޯޓުފަހަރަށް ރާއްޖެ އިން ހިދުމަތް ދޭނެ ކަމުގެ ޔަގީންކަން ރާއްޖެއިން ދިނުމާއިއެކު ރަޝިއާގެ ގައުމީ އެއާލައިން އެއިރޯފްލޮޓުން ރާއްޖެ އާއި ރަޝިޔާއާ ދެމެދު ކުރާ ސީދާ ދަތުރުތައް ފަށަން ނިންމައިފި އެވެ.\nރާއްޖެއަށް އެންމެ ގިނަ ފަތުރުވެރިން އަންނަ ރަޝިއާގެ ދަތުރުތައް ރާއްޖެއަށް މެދުކަނޑާލީ، މިހާރު ރަޝިއާ އާއި ޔޫކްރެއިން އާއި ދެމެދުކުރެވެމުންދާ ހަނގުރާމައާއި ގުޅިގެން ރަޝިއާ އާއި ދެކޮޅަށް ޔޫރަޕުގެ ގައުމުތަކުން އެޅި ދަތިކުރުމުގެ ފިޔަވަޅުތަކާއި ގުޅިގެން މިދިޔަ މަހުގެ ކުރީކޮޅެއެވެ.\nނަމަވެސް މިދިޔަ މަހު ރަޝިއާގެ ފެޑަރަލް އެއާޓްރާންސްޕޯޓް އެޖެންސީން ރާއްޖޭގެ ސިވިލް އޭވިއޭޝަން އޮތީރިޓީއަށް، ފޮނުވި ސިޓީއެއްގައި ވަނީ އެއިރޯފްލޮޓްގެ ބޯޓުތަކަށް ރާއްޖެ އިން ހިދުމަތް ދޭނެ ކަމުގެ ޔަގީންކަން ދިނުމަށް އެދިފައެވެ.\nއެ ސިޓީގެ ޖަވާބުގައި މިދިޔަ ބުރާސްފަތި ދުވަހު ސިވިލް އޭވިއޭޝަންގެ ޗީފް އެގްޒެކެޓިވް ހުސެއިން ޖަލީލް ސޮއިކުރައްވައި އެ އެޖެންސީއަށް ފޮނުއްވި ސިޓީއެއްގައި ވަނީ އެ ޔަގީންކަން ދީފައެވެ.\nއެހެންކަމުން އަންނަ މަހުގެ 13އިން ފެށިގެން އެ އެއިރޯފްލޮޓްގެ ސީދާ ޝެޑިއުލް ދަތުރުތައް މޮސްކޯ އާއި ރާއްޖެއާ ދެމެދު ބޭއްވަން ވަނީ ނިންމާފައެވެ.\nލައިސަންސް އިމްތިހާނުގެ މުއްދަތު އިތުރުކޮށްދީފި


މެނޭޖަރ، އެކައުންޓްސް އެންޑް ފައިނޭންސް\nއެކައުންޓިންގ ނުވަތަ ފައިނޭންސްގެ ދާއިރާއިން މާސްޓަރސް ޑިގްރީ ޙާޞިލުކޮށްފައިވުން ނުވަތަ އޭ.ސީ.ސީ.އޭ/ ސީމާ މެމްބަރޝިޕް ޙާޞިލުކޮށްފައި ވުމާއެކު އެކައުންޓިންގ ނުވަތަ ފައިނޭންސްގެ ދާއިރާގައި 02 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން، ނުވަތަ\nއެކައުންޓިންގ ނުވަތަ ފައިނޭންސްގެ ދާއިރާއިން ފުރަތަމަ ޑިގްރީ ޙާޞިލުކޮށްފައިވުން ނުވަތަ އޭ.ސީ.ސީ.އޭ އެފިލިއޭޓް ލެވެލް ޙާޞިލުކޮށްފައި ވުމާއެކު އެކައުންޓިންގ ނުވަތަ ފައިނޭންސްގެ ދާއިރާގައި 05 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nކޯޕަރޭޝަނުން ދުވަހުން ދުވަހަށް ކުރެވޭ މާލީ މުޢާމަލާތްތަކުގެ ރެކޯޑުތައް، ކޯޕަރޭޝަންގެ ޤަވާއިދާއި އުޞޫލުތަކާ އެއްގޮތްވާ ގޮތުގެމަތިން އަދި މާލިއްޔަތު ޤާނޫނުގެ ހަމަތަކާ އެއްގޮތަށް ބެލެހެއްޓުން.\nކޯޕަރޭޝަނުން ތައްޔާރުކުރެވޭ އެހެނިހެން ރިޕޯޓުތަކަށް ފައިސާއާ ބެހޭގޮތުން ބޭނުންވާ މަޢުލޫމާތު ބޭނުންވެއްޖެ ޙާލަތްތަކުގައި، އެކަށޭނަ ވަގުތުގައި ޙިއްޞާކުރުން.\nކޯޕަރޭޝަނުން ކުރާ ޙައްޖު ޢުމްރާ ދަތުރުތަކުގެ ހިސާބުތައް ޙައްޖު ނުވަތަ ޢުމްރާ ދަތުރު ނިމޭތާ 02 ހަފުތާގެ ތެރޭގައި ތައްޔާރުކޮށް، ކޯޕަރޭޝަންގެ ސީނިއަރ މެނޭޖްމަންޓަށް ހުށަހެޅުން.\nމަހުން މަހަށް ނިންމަންޖެހޭ މާލީ ހިސާބުތައް ނިންމައި ރިޕޯޓު ތައްޔާރުކޮށް ޙިއްޞާކުރަންޖެހޭ ފަރާތްތަކާ ޙިއްޞާކުރުން.\nވަޒީފާއަށް އެދި ހުށަހަޅުއްވާ އެޕްލިކޭޝަން ފޯމު 14 އޮކްޓޯބަރ 2019 ވާ ހޯމަ ދުވަހުގެ 15:00 ގެ ކުރިން މޯލްޑިވްސް ޙައްޖު ކޯޕަރޭޝަން ލިމިޓެޑަށް ހުށައެޅުއްވުން އެދެމެވެ. އެޕްލިކޭޝަން ފޯމު ލިބިވަޑައިގަންނަވާނީ މި ކޯޕަރޭޝަންގެ އޮފީހުންނާއި ވެބްސައިޓް www.mhcl.mv އިންނެވެ.


SunOnline: Addu Ismahelahera kairin maasingaa huraagandeh ufedijje\ndate_range އާދިއްތަ 09 އޮގަސްޓް 2020\nއައްޑޫ އިސްމަހެލަ ހެރަ ކައިރިން މާސިންގާ ހުރާގަނޑެއް އުފެދިއްޖެ\nނަޖާހު މަސްއޫދު 29 Jul 2020, 16:12\nއައްޑޫ އިސްމަހެލަހެރަ ކައިރިން އުފެދުނު ހުރާގަނޑު: މިތަނުގެ ދިގުމިނުގައި ގާތްގަނޑަކަށް ކިލޯމީޓަރެއް ހުރޭ -- ފޮޓޯ/ ނަލަފެހި މީދޫ\nމި މަހުގެ މެދު ތެރޭގައި ދެކުނު އިންޑިއާ ކަނޑުގައި އުފެދުނު ވަރުގަދަ ބާނިތަކެއްގެ ސަބަބުން މުޅި ރާއްޖެއަށް އުދަ އެރި އެވެ. އައްޑޫ ސިޓީ ހުޅުމީދޫއަށް ވެސް އުދައިގެ އަސަރު ވަރަށް ބޮޑަށް ކުރި އެވެ. އުދަ މައިތިރިވިތާ ދެ ދުވަސްފަހުން މީދޫ އަތިރިމައްޗަށް ގޮސް އުޅުނު މީހުންނަށް ފެނުނީ ކުރިން ނުފެންނަ މަންޒަރެކެވެ. އިސްމަހެލަ ހެރެއާ ދިމާލުުން ފަޅު ތެރޭގައި އޮތީ، އުސްކޮށް ހިއްކާފައި އޮތްހެން ހީވާ ޒާތެއްގެ ފަސްގަނޑެކެވެ.\n"ރަށުގައި ތިބޭ މީހުންނަށް ފެނުނީ ދުރުން ތަންކޮޅެއް ބޮޑު ފަރެއް ކަހަލަ ތަނެއް ހިއްކާފައި އޮއްވާ. ނޯންނަ ތަނެއްވީމަ އަތިރިމައްޗަށް ދާ މީހުންނަށް ފެންނާނެތާ،" އައްޑޫ މީދޫގެ ތިމާވެށީގެ ޖަމިއްޔާއެއް ކަމަށްވާ ނަލަފެހީގެ ފަރާތުން އަހުމަދު ޒުހައިރު ކިޔައިދިނެވެ.\nރަށު މީހުން އެތަނަށް ގޮސް ބެލި އިރު އެއީ، އަކިރިއާއި ގަލުން ހިކިފައި އޮތް މާސިންގާ ހުރާގަނޑެކެވެ. އެތަން އުފެދިފައި ވަނީ އިސްމަހެލަހެރައާ ކިލޯމީޓަރެއްހާ ދުރުން ހިތަދޫއާ ވީ ދިމާލަށެވެ. އުސްމިނުގައި ބައެއް ހިސާބުތަކުގައި ހަތް ވަރަކަށް ފޫޓު ހުރެ އެވެ. ދިގުމިނުގައި ގާތްގަނޑަކަށް ކިލޯމީޓަރެއް ހުރެ އެވެ.\nނަލަފެހި މީދޫ ޖަމިއްޔާގެ މީހުން އިސްމަހެލަހެރަ ކައިރިން އުފެދުނު ހުރާގަނޑަށް ގޮސް --- ފޮޓޯ/ ނަލަފެހި މީދޫ\n"މިދިޔަ ވިއްސާރައިގައި އުދަ އެރި ދުވަސްކޮޅުގައި އުފެދުނީ، ގާތަކެއް އަރާފައި އެހެރީ. ގާތްގަނޑަކަށް ހަތް ފޫޓު ހަ ފޫޓު އެތަނުގެ އުސްމިނުގައި އެބަ ހުރި. ފުޅާމިނުގައި ބައެއް ހިސާބުތަކުގައި 20 ފޫޓު 25 ފޫޓު ހުރޭ. ދިގުމިނުގައި ގާތްގަނޑަކަށް 3000 ފޫޓު [ގާތްގަނޑަކަށް ކިލޯމީޓަރެއް]،" ޒުހައިރު ކިޔައިދިނެވެ.\nއައްޑޫ ސިޓީ ކައުންސިލުގެ މީދޫ ދާއިރާގެ މެމްބަރު ހުސެއިން ހިޔާޒު ވިދާޅުވި ގޮތުގައި، އެތަން އުފެދިފައި ހުރީ ފުއްޓަރު ފަރާތު ރާޅު ޖަހާ ހިސާބުންނެވެ.\n"ފުއްޓަރު ފަރާތަށް ރާޅު ޖަހާ ހިސާބަށް ގާތަކެއް ޖަމާވެފައި އެހެރީ. ފުދޭވަރަކަށް ދިގު، އަޅުގަނޑަށް ހީވަނީ 3000 ފޫޓު ހުންނާނެހެން. ތޮއްޓެއްހެން އެހެރީ. ގުދުރަތީ ގޮތުން ލިބުނު ފާރެއް ކަހަލަ އެއްޗެއް،" ހިޔާޒު ވިދާޅުވި އެވެ.\n"އިސްމާހެލަ ހެރަ ކޮޅުން، އަޅުގަނޑުމެން އެތަނަށް ކިޔަނީ ކެޑަވާހެރަ، ކެޑަވާހެރަ ޖެހިގެން އަނެއްކާވެސް ހިތަދޫވީ ފަރާތަށް އެހެރީ،"\nއައްޑޫ އިސްމަހެލަހެރަ ކައިރިން އުފެދުނު ހުރާގަނޑު: އެތަނުގެ ބައެއް ހިސާބުތަކުގެ އުސްމިނުގައި ގާތްގަަނޑަކަށް ހަތް ފޫޓު ހުރޭ -- ފޮޓޯ/ ސޯޝަލް މީޑިއާ\nތިމާވެށީގެ މާހިރަކު ވިދާޅުވި ގޮތުގައި މިއީ ވިއްސާރައާއި އުދައިގެ ސަބަބުން ދިމާވާ ކަމެކެވެ. މީގެ ކުރިންވެސް ރާއްޖޭގެ އުދައިގެ ސަބަބުން ވަކި ތަނަކަށް ގާ ފުނި ޖެހި ބޮޑެތި ހުރާގަނޑު އުފެދިފައި އެބަ ހުއްޓެވެ. ނަމަވެސް، އޭނާ ވިދާޅުވި ގޮތުގައި، އައްޑޫގައި އުފެދިގެން މި އުޅޭ ހުރާގަނޑަކީ ނިސްބަތުން ބޮޑު ހުރާގަނޑެވެ.\nއައްޑޫ މީދޫގެ ނަލަފެހި ޖަމިއްޔާއިން އަވަސްވެގަތީ އެތަނުގައި ގަސް އިންދުމަށެވެ. އިއްޔެ އެ މީހުން ޑިންގީއެއްގައި އެ ހުރާގަނޑަށް ދިޔައީ، ހަ ބަސްތާގެ ވެއްޔާއި، އިންދާނެ މުޑިކާށިތަކަކާއި، މަގޫ ގަހުގެ އޮށްތައް ހިފައިގެންނެވެ. އެ މީހުން އެނބުރި އައީ އެ ވެލީގައި ގަސްތައް އިންދާފަ އެވެ.\nރަށްރަށް އުފެދެނީވެސް މިފަދަ ހުރާގަނޑުތަކުންނާއި ފިނޮޅުތައް ގިނަ ދުވަސްވަންދެން ދެމި އޮވެ އެތަނުގައި ގަސްގަހާ ގެހި އުފެދިގެންނެވެ. އެންވަޔަރެމެންޓް މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަސީރުވެސް ވިދާޅުވީ، އެހެންނެވެ.\n"ރަށްރަށް އުފެދުމުގެ އަސްލަކީ އެއީ [ހުރާގަނޑު އުފެދުން]. ވަކި ތަނެއްގައި ހުރާ، އަކިރި، ވެލި ޖަމާވެގެން ގިނަ ދުވަހު އޮތީމަ އޮންނަ ވެލި ފިނޮޅުތަށް ރަށްރަށަށް ބަދަލުވޭ. ބައެއް ފަހަރު ރަށަކަށް ބަދަލުވަމުން ދަނިކޮށް ގިރާވެސްލަފާނެ ހަމަ،" ޑރ. ނަސީރު ވިދާޅުވި އެވެ.\nނަލަފެހި މީދޫ ޖަމިއްޔާގެ މީހުން އިސްމަހެލަހެރަ ކައިރިން އުފެދުނު ހުރާގަނޑުގައި ރުއް އިންދަނީ --- ފޮޓޯ/ ނަލަފެހި މީދޫ\nޑރ. ނަސީރު ވިދާޅުވި ގޮތުގައި، ހުރާގަނޑެއް ވަކި ތަނެއްގައި ގިނަ ދުވަހު އޮންނަ ކަހަލަ ގޮތަކަށް ގުދުރަތީ ހުރިހާ ކަމެއް ގިނަ ދުވަސްތަކެއް ވަންދެން ހަމަޖެހިއްޖެ ނަމަ އެތަނުގައި ރަށެއް އުފެދިދާނެ އެވެ.\n"ވެލި އެނބުރެމުން އެނބުރެމުން އެތަނުގައި ގިނަ ދުވަހު ޖަމާވެފައި ހުންނަ ކަހަލަ ގޮތަކަށް ކަނޑުގެ ލޮނުގަނޑާއި، ރާޅުތަކާއި، އެކަހަލަ ހުރިހާ ކަމެއް ވަކި ދުވަސްވަރަކަށް ހަމަޖެހިއްޖެއްޔާ ރަށެއް އުފެދޭނީ،" ޑރ. ނަސީރު ވިދާޅުވި އެވެ.\nމީގެ ކުރިން އުދަ އަރައިގެން ރަށްތައް އުފެދިފައި އެބަ ހުއްޓެވެ. ތިމާވެށީގެ ކަންކަމުގެ މާހިރަކު ވިދާޅުވީ، 1987ގެ ބޮޑު އުދައިގައި މާލެ އަތޮޅުގެ ފަޅެއްގައިވެސް ހުރާގަނޑެއް އުފެދުނެވެ. އެ ހުރާގަނޑު ރަށަކަށް ބަދަލުވެ އެތަނަށް އުދަފުށި ކިޔަން ފެށި އެވެ.\nނިޒާމުގެ ވާހަކަ، ނުނިމުނު ނިކަން ފޫހި ބަހުސެއް!\nފެހި ގާނޫނުއަސާސީގެ ފެހިކަން އެބަ ލިބޭތަ؟\n"ގާނޫނުއަސާސީ ފުރިހަމަ، ވެރިންގެ އިހުލާސްތެރިކަން ނެތީ"


ކޮވިޑް ޖެހުނުއިރު ވެރިކަމުގައި އެމްޑީޕީ އޮތުމަކީ ދިވެހިންނަށް ލިބުނު ބޮޑު ނަސީބެއް: ނަޝީދު – Haftha\nSat, 15 August, 2020, 3:15 pm\nމިރޭ ބޭއްވި އެމްޑީޕީގެ ގައުމީ މަޖިލީހުގެ ޖަލްސާގައި ރައީސް ނަޝީދު ވާހަކަފުޅު ދައްކަވަނީ --- ފޮޓޯ: ވަން އޮންލައިން\nކޮވިޑް-19 ޖެހުނުއިރު ރާއްޖޭގެ ވެރިކަމުގައި އެމްޑީޕީ އޮތުމަކީ ދިވެހި ރައްޔިތުންނަށް ލިބުނު އެންމެ ބޮޑު އެއް ނަސީބު ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nމިރޭ ބޭއްވި އެމްޑީޕީގެ ގައުމީ މަޖިލީހުގެ ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ، ކޮވިޑާ ގުޅިގެން މުޅި ރާއްޖެ މިއަދު މިއޮތީ ދަތިކަމެއްގެ ތެރޭގައި ކަމަށެވެ. ނަމަވެސް އެދަތިކަމުގައި އެމްޑީޕީ އަބަދަކު ނުތިބޭނެ ކަމަށާއި ޕާޓީގެ އުންމީދުތަކާއި ވައުދުތަކާއެކު ރާއްޖޭގެ ރައްޔިތުން ސަލާމަތުގެ އައްސޭރިއަކަށް ގެނެސްދޭން އެމްޑީޕީ ނުކުންނާނެ ކަމަށް ވިދާޅުވިއެވެ.\nއަދި ވިދާޅުވީ، ރޯގާ ފެތުރުނަ ނުދިނުމަށް ސަރުކާރުން އަޅުއްވަމުން ގެންދެވި ހަރުދަނާ ފިޔަވަޅުތަކަށް ރައީސް އިބްރާހިމް މުހައްމަދު ސޯލިހަށާއި ޑިރެކްޓަރު ޖެނެރަލް އޮފް ޕަބްލިކް ހެލްތްު މައިމޫނާ އަބޫބަކުރަށް ޝުކުރު އަދާ ކުރައްވާ ކަމަށެވެ.\n"ދިވެހީންނަށް މިއަދު ދިމާވެފައި އޮތް އެންމެ ބޮޑު އެއް ނަސީބަކީ އިރާދަކުރައްވައިގެން މިއަދު މިކޮވިޑްގެ ބޮޑު ރޯގާ ޖެހުނުއިރު އެރައްޔިތުންގެ މައްޗަށް ވެރިކަންކުރާން ތި ދިވެހި ރައްޔިތުންގެ ޑިމޮކްރަޓިކް ޕާޓިގެ މެންބަރުން ތިއްބެވިކަން. ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ރައީސްކަމުގެ މަގާމުގައި ހުންނެވިކަން. އެބޭފުޅާގެ ކެބިނެޓް މަސައްކަތްކުރައްވަމުން ގެންދިޔަކަން" ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ، ރާއްޖޭގެ ވެރިކަމާ ދެވަނަ ފަހަރަށް އެމްޑީޕީން ހަވާލުވީ ތަންދޮރު އެނގިގެން ކަމަށާއި އެކަމުގެ ތަޖުރިބާއާ ވެސް އެކުގައި ކަމަށެވެ. އަދި އެމްޑީޕީއަކީ ވައުދުވެ، ވައުދު ފުއްދާ ޕާޓީއެއްކަން ފާހަގަކުރައްވާ ވިދާޅުވީ، ޕާޓީއަށް މިއަދު 15 އަހަރު ފުރުނުއިރު ލިބުނު ކާމިޔާބީއަކީ އެމްޑީޕީން ބޭނުންކުރި ފަލްސަފާ ރާއްޖޭގައި ބޭނުން ކުރަމުން ދިއުން ކަމަށް ވެސް ވިދާޅުވިއެވެ.\n"ފަނަރަ އަހަރުވީއިރު ކޮބައިތޯ މިޕާޓިގެ ކާމިޔާބީއަކީ؟ ކޮބައިތޯ އަޅުގަނޑުމެންގެ ވާދަވެރިން، ރޫޅި ނިމިއްޖެ. އަޅުގަނޑުމެންނަށް ރައްދުދިނުމަށް ރާއްޖޭގައި ބޭނުންކުރަނީ އެމްޑީޕީގެ ބަހުރުވަ، އަޅުގަނޑުމެންގެ ވިސްނުން، އަޅުގަނޑުމެންގެ ފަލްސަފާ. ސިޔާސީ މަސްރަހަކީ ދިވެހި ރައްޔިތުންގެ ޑިމޮކްރެޓިކް ޕާޓީ. އެކަމަށް ކުޑަ ވެސް ޝައްކެއް ނުހިނގާ،" ރައީސް ނަޝީދު ވިދާޅުވިއެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ރައީސް މުހައްމަދު ނަޝީދު, ކޮވިޑް-19, އެމްޑީޕީ\nދެވަނަ ކުއާޓާގައި ލިބުނު އާމްދަނީ %75 ދަށްވެއްޖެ\nކިއުބާގައި ކިޔަވަންތިބި9ދިވެހި ދަރިވވަރަކަށް އެހީގެ ޕެކޭޖު ފޮނުވައިފި\nއިންޑިއާއަކީ ސުލްހަޔަށް މަސައްކަތްކުރާ އުއްމީދީ ގައުމެއް : ރައީސުލްޖުމްހޫރިއްޔާ\nމިނިސްޓަރ މައުސޫމްގެ ތައުރީފް: އެޖެންޑާ19 ގެ މިސްރާބު ރަގަނޅު


ރ. އިންނަމާދޫއިން ވެސް ހުދަންބަރެއް ހޮވައިފި – Ungoofaaru\nބަނޑޭރިގަނޑު/ހެއްވާ މަޖާ/ރ. އިންނަމާދޫއިން ވެސް ހުދަންބަރެއް ހޮވައިފި\n0 545 މިނެޓެއް ނުވަނިސް ކިޔާލެވޭ\nއިންނަމާދޫއިން މިއަދު ހޮވި ހުދަންބަރު މާވަހަރު - ފޮޓޯ: ސީއެންއެމް\nރ.އިންނަމާދޫގެ އުމުރުން 14 އަހަރުގެ ކުއްޖަކު އެރަށު ގޮނޑުދޮށުން ހުދަންބަރު މާވަހަރެއްކަމަށް ބެލެވޭ އެއްޗެއް ހޮވައިފިއެވެ. އިންނަމާދޫއިން މައުލޫމާތު ދިން މީހަކު ބުނި ގޮތުގައި މި މާވަހަރު ހޮވާފައިވަނީ އެރަށު ގޮނޑުދޮށަށް ގޮސް މަސްބާނަން ގޮސް އުޅުނު ކުއްޖެކެވެ.\nމާވަހަރު ހޮވި ކުއްޖާއަކީ އާންމުކޮށް އެރަށު ގޮނޑުދޮށަށް މަސްބާނަން ގޮސް އުޅޭ ކުއްޖެއް ކަމަށްވެއެވެ. އަދި މި މާވަހަރުގައި 220 ގުރާމް ހުރި ކަމަށް މާވަހަރު ހޮވިކުއްޖާއާގެ އާއިލާ މީހަކާ ހަވާލާދީ ސީއެންއެމްގައި ބުނެފައިވެއެވެ.\nއިންމާދޫއިން މާވަހަރެއް ހޮވާފައި މިވަނީ އަންގާރަ ދުވަހުގެރޭ ރ.ދުވާރު ދޯންޏަކުން ވެސް މާވަހަރެއް ހޮވާފައި ވަނިކޮށެވެ. 800 ގުރާމު ހުރި އެ މާވަހަރު ހޮވާފައި ވަނީ ދުވާފަރުގެ ހުއިފިލަނޑާ ނެގުމަށް ދަތުރުކުރާ މަންފާ ނަމަކަށް ކިޔާ ދޯންޏަކުން ރ.އަތޮޅުގެ އޮންނަ ފަޅުރަށެއް ކަމުގައިވާ މަހިދޫ ކައިރިންނެވެ.


Majileehuge baaru Sifainge ah bune dhevvaifi\nރައީސް މުހައްމަދު ނަޝީދު ޑިފެންސް މިނިސްޓަރު މާރިޔާ އަހުމަދު ދީދީއާ ބައްދަލު ކުރައްވަނީ: އެމްއެންޑީއެފްގެ ކުރީގެ ނިންމުމަށް ނަޝީދު އިއްޔެ ފާޑުވިދާޅުވި\nސަލާމަތީ ހިދުމަތްތަކާބެހޭ ކޮމެޓީން ބޭނުން ވަނީ ރާއްޖޭގެ ވަކި ފަރުދެއް ވަކި ރައްޔިތެއް ވަކި ވުޒާރާއެއްގައި ހުރި ވަކި ބޭފުޅަކާއި ސުވާލު ކުރަން ކަމަށް ވާނަމަ އެ ސުވާލު އެ ބޭފުޅަކާއި ކުރެވޭނެ ކަމަށް ވިދާޅުވެ ވަކިވަކިން ސިފައިން މަޖިލީހަށް ހާޒިރު ނުވެވޭނެ ކަމަަށް ނިންމާ ސިފައިން މަޖިލީހަށް ފޮނުއްވި ސިޓީއަށް މަޖިލީހުގެ ރައީސް މުހައްމަދު ނަޝީދު ފާޑުވިދާޅު ވެއްޖެ އެވެ.\nރައީސް ނަޝީދަށް ސިފައިން ފޯރުކޮށްދެމުންދިޔަ ސެކިއުރިޓީ ފޫދުއްވާލާ އެމަނިކުފާނަށް ހަމަލާ ދިން ސަބަބު ދެނެގަތުމަށް 241 ކޮމެޓީން ކުރިއަށް ގެންދިޔަ "ޕާލިމަންޓަރީ އިންކުއަރީ" ގެ ރިޕޯޓް ނަޝީދަށް އެރުވުމަަށް ބޭއްވި ރަސްމިއްޔާތުގައި ނަޝީދު ވަނީ ކޮމެޓީގެ މަސައްކަތަށް ތައުރީފު ކުރައްވާ ކޮމެޓީއަށް އެއްބާރުލުން ދެއްވި ހުރިހާ މުއައްސަސާތަކަށް ޝުކުރު އަދާ ކުރައްވާފައެވެ.\nރައީސް ނަޝީދު ވިދާޅުވީ ވަކިވަކިން ސިފައިން މަޖިލީހަށް ހާޒިރުވުމާމެދު އުފެދުނު ޝައްކަކީ އުފެދިގެން ވާނެ ޝައްކެއް ނޫން ކަމަަށެވެ. އަދި މަޖިލީހާއި 241 ކޮމެޓީއަށް އޮތް ބާރު ސާފު ކޮށްދެއްވިއެވެ. ވިދާޅުވީ ސަލާމަތީ ހިދުމަތްތަކާބެހޭ ކޮމެޓީން ބޭނުން ވަނީ ރާއްޖޭގެ ވަކި ފަރުދެއް ވަކި ރައްޔިތެއް ވަކި ވުޒާރާއެއްގައި ހުރި ވަކި ބޭފުޅަކާއި ސުވާލުކުރަން ކަމަށް ވާނަމަ އެ ސުވާލު އެ ބޭފުޅަކާއި ކުރެވޭނެ ކަމަށެވެ.\n"ފަށައިގަތްއިރު ކުދިކުދި ކުނި ހުރި. ސަލާމަތީ ހިދުމަތްތަކުން ހާއްސަކޮށް ދިވެހި ސިފައިން، އެމްއެންޑީއެފުން މި ކޮމެޓީއާ އެކުގައި ބައިވެރިވާނެ މިންވަރާ ގުޅޭގޮތުން އެ ބޭފުޅުންނަށް ކުޑަ ޝައްކެއް އުފެދިފައި އޮތް. ވަކިވަކި ސިފައިންތޯ ވަޑައިގަންނަވާނީ ނުވަތަ މުޅި އެ އިދާރާތޯ މިތަނުގައި ކޮމެޓީއަށް ޖަވާބުދާރީ ވާނީ. ކޮމެޓީއަށް ޖަވާބުދާރީ ވާނީ އަބަދުވެސް ކޮމެޓީ ބޭނުން ގޮތަކަށް. އެއީކީ އެހެން މީހަކަށް އެކަމަކާއި ސުވާލު ކުރެވެން އޮތް ކަމެއް ނޫން. ސަލާމަތީ ހިދުމަތްތަކާބެހޭ ކޮމެޓީން ބޭނުންވަނީ ރާއްޖޭގެ ވަކި ފަރުދެއް ވަކި ރައްޔިތެއް ވަކި ވުޒާރާއެއްގައި ހުރި ވަކި ބޭފުޅަކާއި ސުވާލުކުރަން ކަމަށް ވަނީނަމަ އެ ސުވާލު އެ ބޭފުޅަކާއި ކުރެވޭނެ. އެއީ ދިވެހިރާއްޖޭގެ ގާނޫނު އޮތް ގޮތް. އެއީ ދިވެހި ދައުލަތް ހިނގަމުން އަންނަ ގޮތް،" ނަޝީދު ވިދާޅުވި އެވެ.\nމިނިސްޓަރު މާރިޔާ އަދި ޗީފް އޮފް ޑިފެންސް އާއި ވައިސް ޗީފް އޮފް ޑިފެންސް: ސިފައިންގެ ނިންމުމަށް ނަޝީދު އަނެއްކާވެސް ވަނީ ފާޑުވިދާޅުވެފައި -\nރައީސް ނަޝީދަށް ސިފައިން ފޯރުކޮށްދެމުން ދިޔަ ސެކިއުރިޓީ ބްރީޗްވެ، އެމަނިކުފާނަށް ހަމަލާ ދިން ގޮތް ބަލަން ކުރިއަށް ގެންދިޔަ އިންކުއަރީ އަށް ވަކިވަކި ސިފައިންނަށް އެޑްރެސްކޮށް މަޖިލީހަށް ހާޒިރުވާން އެންގުމުން އެކަމާ ކަންބޮޑުވާ ކަމަށް އެމްއެންޑީއެފުން ދެ ފަހަރެއްގެ މަތިން ބުންޏެވެ.\nވަކިވަކި ސިފައިން ހާޒިރުކުރަން ނިންމި މައްސަލާގައި މަޖިލީހަށް އެމްއެންޑީއެފުން ފޮނުވި ސިޓީގައި ބުނެފައި ވަނީ ސިފައިންގެ މަސްއޫލިއްޔަތާއި ވާޖިބު އަދާ ކުރާގޮތް ބަލަން ވަކިވަކި ސިފައިން ޖަވާބުދާރީ ކުރުވުމަކީ ސިފައިންގެ އަސްކަރީ ހައިރާކީ އާއި ސިފައިންގެ "ޗެއިން އޮފް ކޮމާންޑް" އާއި "ކޮމާންޑް އެންޑް ކޮންޓްރޯލް" އާއި ސިފައިންގެ ތެރޭގައި އޮތް އުސޫލުތަކާއި ހިލާފު ކަމެއް ކަމަށެވެ.\nއޭގެ ސަބަބުން މުޅި ގައުމީ ދިފާއީ ބާރާއި އެ ބާރުގެ އެކިއެކި ސަބޯޑިނޭޓް އެޗެލޯންތަކުގެ މައްޗަށް އޮންނަ ކޮމާންޑް އެންޑް ކޮންޓްރޯލް ގެއްލޭނެ އެވެ. ސިފައިންގެ ގާނޫނީ ޒިންމާ އަދާކުރަން ބޮޑެތި ގޮންޖެހުންތައް ކުރިމަތިވެ ގައުމީ ސަލާމަތަށް ފޫ ނުބެއްދޭވަރުގެ ނުރައްކާ ކުރިމަތި ވާނެ އެވެ.\nޑިފެންސް މިނިސްޓްރީން ބުނާ ގޮތުގައި ސިފައިންގެ މަސްއޫލިއްޔަތާއި ވާޖިބާއި ގުޅުންހުރި ކަންކަމުގައި ކޮމާންޑަރެއްގެ ހުއްދަ ނެތި އަމިއްލަ ހައިސިއްޔަތުން އެކިއެކި ފަރާތްތަކާ މުއާމަލާތު ކުރުމުގެ އިހްތިޔާރު ލިބިފައި ނުވާ ކަމަށް ވެސް ސިފައިންގެ އާންމު ގަވާއިދުގައި ބުނެ އެވެ.\n241 ކޮމެޓީގައި ޗީފް އޮފް ޑިފެންސް އަދި ވައިސް ޗީފް\nނަމަވެސް މަޖިލީހުގެ ދެކޮޅު ހެދުންތަކާއި އެކި ޕްރެޝަރާ ހެދި ވަކިވަކި ސިފައިން ވެސް އަދި ސިފައިންގެ އިސްވެރިން ކޮމެޓީއަށް ފަހުން ހާޒިރުވެވަޑައިގެންނެވިއެވެ. އޭގެ ތެރޭގައި މިނިސްޓަރު މާރިޔާ އަހުމަދު ދީދީ އާއި ޗީފް އޮފް ޑިފެން އަބްދުﷲ ޝަމާލް އާއި ވައިސް ޗީފް އަބްދުއްރަހީމްގެ އިތުރުން ބްރިގޭޑިއާ ޖެނެރަލް ޒަކަރިއްޔާ މަންސޫރު އަދި ރައީސް ނަޝީދުގެ ބޮޑީގާޑުން ހިމެނިވަޑައިގަންނަވައެވެ. އިންކުއަރީގެ ވަރަށް މަދު ސުވާލަކަށް ނޫނީ ޗީފް ޖަވާބެއް ނުދެއްވައެވެ. ނަމަވެސް ޒަކަރިއްޔާ މަންސޫރު ވަރަށް ދިގު ކޮށް ވާހަކަ ދެއްކެވިކަން ރިޕޯޓުން އެނގެއެވެ.\nއެމްއެންޑީއެފްގެ ނިންމުން ބަދަލުކޮށް ވަކިވަކި ސިފައިން ހާޒިރުވާން ނިންމި ސަބަބާ ގުޅޭގޮތުން ސިފައިން އަދި މިނިސްޓަރު މާރިޔާ ވެސް ވަކި އެއްޗެއް ވިދާޅެއް ނުވެއެވެ. މަޖިލީހުގެ ރައީސް ވަނީ އެންއެންޑީއެފުން މަޖިލީހަށް ފޮނުއްވި ސިޓީގައި ސޮއިކުރެއްވި އެ މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލްގެ މައްސަލަ ބަލަންވެސް އަންގާފައެވެ. އަދި ދަައުވާކޮށްދޭން ޕީޖީއަށްވެސް އެންގެވިއެވެ. ނަމަވެސް މަޖިލީހުގެ ކޮމެޓީންވެސް އަދި ޕީޖީންވެސް އެ ގޮތަށް އަމަލެއް ނުކުރެއްވިއެވެ.\nރައީސް މުހައްމަދު ނަޝީދު ނަޝީދަށް އަމާޒު ކުރި ހަމަލަ ރައްޔިތުންގެ މަޖިލިސް + އެމްއެންޑީއެފް މާރިޔާ އަހުމަދު ދީދީ އަބްދުﷲ ޝަމާލް


April 02, 2017 15\nގެޓްސެޓް ލޯނަށް ކުރިމަތިލުމަށް ހުޅުވާލައިފި\nޒުވާން ވިޔަފާރިވެރިން އުފެއްދުމަށް ސަރުކާރުން ކުރިއަށް ގެންދާ 25 މިލިއަން ރުފިޔާގެ ގެޓްސެޓް ލޯނު ޕްރޮގްރާމަށް ކުރިމަތިލާން އިކޮނޮމިކް މިނިސްޓްރީން މިއަދު ހުޅުވާލައިފި އެވެ.\nMarch 09, 2017 7\nއަހަރު ދެބައިވުމުގެ ކުރިން ޗައިނާއާ އެކު ސޮއިކުރެވޭނެ\nމި އަހަރު ދެބައިވުމުގެ ކުރިން ޗައިނާއާ އެކު މިނިވަން ވިޔަފާރީގެ އެއްބަސްވުމުގައި ސޮއިކުރެވޭނެ ކަމަށް އިކޮނޮމިކް މިނިސްޓަރު މުހައްމަދު ސައީދު މިރޭ ވިދާޅުވެއްޖެ އެވެ.\nމިނިވަން ވިޔަފާރީގެ ފަހުގެ މަޝްވަރާތައް ފަށައިފި\nޗައިނާއާ އެކު މިނިވަން ވިޔަފާރީގެ އެއްބަސްވުމެއް އެކުލަވާލުމަށް ކުރަމުން އަންނަ މަޝްވަރާތައް ނިންމާލުމުގެ ބައްދަލުވުން މިއަދު ރާއްޖޭގައި ފަށައިފި އެވެ.\nވާހިދުގެ ފިޔަވަޅުން ދިވެހި އިންޝުއަރެންސް ކުރިޔަށް!\nރާއްޖޭގެ އިންޝުއަރެންސް އިންޑަސްޓްރީގައި އަބްދުލް ވާހިދުއަކީ އާ މޫނެއް ނޫނެވެ. އޭނާގެ ހިދުމަތުގެ ލިސްޓް އެހާ ވެސް ދިގެވެ. އެލައިޑް އިންޝުއަރެންސްއާ 1993 ގައި ގުޅިވަޑައިގެން އެތަނުގެ އެންމެ އާދައިގެ އޮފިސަރެއްގެ ލެވެލް އިން ފެއްޓެވި، ވާހިދު އެންމެ ފަހުން އެތަނުން ނިކުމެވަޑައިގަތީ ހަ އަހަރު ވަންދެން އެތަނުގެ މެނޭޖިން ޑިރެކްޓަރުގެ...\nMarch 01, 2017 10\nމުދަލާއި ހިދުމަތުގެ އަގު 2.9 ޕަސެންޓަށް ބޮޑުވެއްޖެ\nމިދިޔަ އަހަރު ޖެނުއަރީން މިދިޔަ ޖެނުއަރީ މަހާ ހަމަޔަށް ރާއްޖޭގެ އިންފްލޭޝަން ރޭޓް ނުވަތަ މުދަލާއި ހިދުމަތުގެ އަގު 2.9 ޕަސެންޓަށް އުފުލިފައިވާ ކަމަށް ތަފާސްހިސާބާ ބެހޭ ގައުމީ އިދާރާއިން މިއަދު ބުނެފި އެވެ.\nއަމާޒަކީ ބޮޑު ފައިދާއެއް ހޯދުމެއް ނޫން: އެސްޓީއޯ\nއެސްޓީއޯގެ އަމާޒަކީ ބޮޑު ފައިދާއެއް ހޯދުމުގެ ބަދަލުގައި އެކަށީގެންވާ މިންވަރެއްގެ ފައިދާއެއް ނެރުން ކަމަށް އެ ކުންފުނީގެ މެނޭޖިން ޑިރެކްޓަރު އަހުމަދު ޝަހީރު މިއަދު ވިދާޅުވެއްޖެ އެވެ.\nFebruary 02, 2017 13\n"ބޮންޑުގެ 200 މިލިއަން ޑޮލަރު އަންނަ މަހު ލިބޭނެ"\nސޮވެރިން ބޮންޑު ބޭރަށް ވިއްކައިގެން ހޯދަން މަސައްކަތް ކުރާ 200 މިލިއަން ޑޮލަރު (ތިން ބިލިއަން ރުފިޔާ) އަންނަ މަހު ލިބޭނެ ކަމަށް ސަރުކާރުން މިއަދު ބުނެފި އެވެ.\nJanuary 31, 2017 17\nއެސްޓީއޯއަށް މުޅި އަހަރު ލިބުނު ފައިދާ ދަށްވެއްޖެ\nއެސްޓީއޯއަށް މިދިޔަ އަހަރު ލިބުނު ސާފު ފައިދާ އާއި ފަހު ކުއާޓަރުގެ ފައިދާ އޭގެ ކުރީ އަހަރާ އަޅާ ބަލާއިރު ވެސް ވަރަށް ބޮޑަށް ދަށަށް ހިނގައްޖެ އެވެ.\nރާއްޖޭގައި ކުރާ އިންވެސްޓްމަންޓުތަކަށް ހުރިހާ ގޮތަކުން ވެސް ފައިދާ އާއި ރައްކާތެރިކަން ލިބޭނެ ކަމަށް ފިޝަރީޒް މިނިސްޓަރު މުހައްމަދު ޝައިނީ ވިދާޅުވެއްޖެ އެވެ.\nތަރައްގީގެ މަޝްރޫއުތަކަށް ނަގާ ބޮޑެތި ލޯނުތަކުގެ ސަބަބުން ދަރަނި ބޮޑުވުމުގެ އަސަރު ރާއްޖޭގެ އިގްތިސާދަށް ކުރުމުގެ ބިރު އެބަ އޮތް ކަމަށް ބުނެ، އެކަމުގެ ކަންބޮޑުވުން ވޯލްޑް ބޭންކުން އަނެއްކާވެސް ފާޅުކޮށްފި އެވެ.\n"އިސްލާމިކް ފައިނޭންސްގެ މަރުކަޒަކަށް ރާއްޖެ ހެދޭނެ"\nއިސްލާމިކް ފައިނޭންސްގެ ދާއިރާ އިން މި ސަރަހައްދުގެ މައި މަރުކަޒަކަށް އަދި ބައިނަލްއަގުވާމީ ގޮތުން ވެސް ފާހަގަކޮށްލެވޭ ތަނަކަށް ރާއްޖެ ހެދޭނެ ކަމަށް ކަމާ ބެހޭ ބޭރުގެ ތަޖުރިބާކާރުން މިއަދު ވިދާޅުވެއްޖެ އެވެ.\nކްރެޑިޓް ގެރެންޓީ ސްކީމް 100 މިލިއަނަށް ބޮޑުކޮށްފި\nކުދި އަދި މެދު ފަންތީގެ ވިޔަފާރީގެ ގާނޫނުގެ ދަށުން ގާއިމްކޮށްފައިވާ ކްރެޑިޓް ގްރެންޓީ ސްކީމަށް ކުޑަ ދުވަސްކޮޅެއް ތެރޭގައި ލިބުނު ތަރުހީބުގެ ބޮޑުކަމުން، އެ ސްކީމަށް ކަނޑައަޅާފައިވާ...\nJanuary 09, 2017 6\nޓޫރިޒަމް ސީޒަން ފެށީ 16 ޕަސެންޓުގެ ކުރިއެރުމަކާ އެކު\nރާއްޖޭގެ ޓޫރިޒަމް ސީޒަނުގެ ފުރަތަމަ މަހު ރާއްޖެ އައި ޓޫރިސްޓުންގެ އަދަދު ގާތްގަނޑަކަށް 16 ޕަސެންޓް އިތުރުވެއްޖެ އެވެ.\nއޮބާމާގެ ވެރިކަމުގައި 11.3 މިލިއަން ވަޒީފާ އުފެއްދި\nވޮޝިންޓަން (ޖެނުއަރީ 8) - އެމެރިކާގެ ރައީސް ބަރަކް އޮބާމާގެ ރިޔާސީ ދައުރު ނިމިގެންދާ އިރު އެމަނިކުފާނު ވަނީ 11.3 މިލިއަން ވަޒީފާ މުޅިން އަލަށް އުފައްދާފައި ކަމަށް ހިސާބުތަކުން ދައްކައިފި އެވެ.


Pakistan in India kafa ethere kuraane\nޕާކިސްތާނަށް އިންޑިއާ ކަފަ އިމްޕޯޓްކުރާނެ\nއިންޑިއާގައި ކަފައިގެ ވިޔަފާރިކުރާ މީހުން މަސައްކަތުގައި\nއިސްލާމްއާބާދު (28 ފެބްރުއަރީ) -- ކަޝްމީރު ބައިކުރާ ސަރަހައްދުގައި ހަމަލާ ބަދަލު ކުރުން ހުއްޓާލަން ޕާކިސްތާނާ އިންޑިއާ އެއްބަސްވެ މަޝްވަރާ ކުރަން ފެށި ޚަބަރަށް ވިޔަފާރިވެރިން ދަތުރު ހަދަން ފަށައިފި އެވެ. ޕާކިސްތާނުން ބުނީ އިންޑިއާއިން އެއްގަމު މަގުން ކަފަ އެތެރެ ކުރުމަށް ވިޔަފާރިވެރިންނަށް ހުއްދަ ދޭން ވިސްނަމުން އަންނަ ކަމަށެވެ.\nވިޔަފާރިއާ ގުޅުން ހުރި މުއާމަލާތްތަކުގައި ބޮޑުވަޒީރަށް އިރުޝާދު ދެއްވާ އަބުދުލް ރައްޒާގް ދާވޫދު ވިދާޅުވީ ޕާކިސްތާނަށް ބޭނުންވާ ކަފަ އިންޑިއާއިން އިމްޕޯޓް ކުރަން ޝައުގުވެރިވެ ވަޑައިގަންނަވާ ކަމަށެވެ. އަދި ވިދާޅުވީ އެ ވާހަކަ ބޮޑުވަޒީރަށް ދަންނަވާފައި ވާނެ ކަމަށެވެ.\nއިންޑިއާއިން ކަފަ އެތެރެ ކުރުމަށްޓަކައި ކެބިނެޓަށް ހުށަހެޅުމަށް ކަރުދާސް ތައްޔާރު ކުރަމުން އަންނަ ކަމަށް ވެސް ދާވޫދު ވިދާޅުވި އެވެ. އަދި ވިދާޅުވީ ބޮޑުވަޒީރު އިމްރާންއާ ކެބިނެޓްގެ ރުހުން ލިބިވަޑައިގަންނަވާނެ ކަމަށް އުންމީދު ކުރައްވާ ކަމަށެވެ.\nޖަންމޫއާ ކަޝްމީރު މައްސަލާގައި ޕާކިސްތާނުން ވަނީ ވިޔަފާރިގައި އިންޑިއާއަށް ބަރޯސާ ކުރުން މެދުކަނޑާލާފަ އެވެ. އެހެން ނަމަވެސް، މަޝްރަހު ފިނިވުމާއެކު ވިޔަފާރި މުއާމަލާތްތައް ފެށުމަށް އަންނަނީ ތައްޔާރު ވަމުންނެވެ.\nޕާކިސްތާނަށް އެހެން ގައުމަކުން ކަފަ އެތެރެކުރުމަކީ އެ ގައުމުގައި ކަފަ އުފައްދާ މީހުން ރުހޭ ކަމެއް ނޫނެވެ. އެއީ ވަގުތީ މަންފާއެއްގެ ދަހިވެތިކަމުގަ އެވެ. އެެހެން ނަމަވެސް، ދާވޫދު ވިދާޅުވީ ޕާކިސްތާނަށް ބޭނުންވާ ވަރަށް ކަފަ ނުއުފެއްދޭ ކަމަށެވެ.\nއިންޑިއާ ނޫން ގައުމުތަކުން ވެސް ޕާކިސްތާނަށް ކަފަ ލިބެން ހުރި ކަމަށް އޮފިޝަލަކު ވަނީ ވިދާޅުވެފަ އެވެ. އެހެން ނަމަވެސް، ހުރިހާ މާނައެއްގައި ވެސް އެންމެ ރަނގަޅު ގޮތަކީ އިންޑިއާއިން ކަފަ އެތެރެ ކުރުން ކަމަށް އޭނާ ވިދާޅުވި އެވެ. އެއީ އަގުހެޔޮ ވުމާއި ލިބުން އަވަސް ވާނެތީ އެވެ.


vnews - Montreal gai hingamundhaa high level Ministerial bahdhaluvumugai Raajje in baiverivejje\nމޮންޓްރިއާލްގައި ހިނގަމުންދާ ހައިލެވެލް މިނިސްޓީރިއަލް ބައްދަލުވުމުގައި ރާއްޖެއިން ބައިވެރިވެއްޖެ\nމޮންޓްރިއާލްގައި ހިނގަމުންދާ ހައިލެވެލް މިނިސްޓީރިއަލް ބައްދަލުވުމުގެ ތެރެއިން---\nކެނެޑާގެ މޮންޓްރިއާލްގައި ހިނގަމުންދާ ހައިލެވެސް މިިނިސްޓަރުންގެ ބައްދަލުވުމުގައި، އެންވަޔަރަމަންޓް މިނިސްޓަރު ތާރިޤް އިބްރާހިމް ބައިވެރިވެ ވަޑައިގެންފިއެވެ.\nދުނިޔޭގެ ކުރިއަރާފައިވާ ޤައުމުތަކާއި، އަދި މޫސުމަށް އަންނަ ބަދަލުތަކާއި ބެހޭގޮތުން ވަކާލާތު ކޮށް އިސްދައުރެއް އަދާކުރައްވާ ފަރާތްތަކުން މިބައްދަލުވުމުގައި ބައިވެރިވެލައްވައެވެ. ދިވެހި ރާއްޖެއިން މިބައްދަލުވުމުގައި ބައިވެރިވެ ވަޑައިގަންނަވަނީ ކުދި ޖަޒީރާ ޤައުމތަކުގެ ރިޔާސަތު ބަލަހައްޓަމުންދާ އެއޯސިސް ޗެއާގެ ހައިސިއްޔަތުންނެވެ.\nމިބައްދަލުވުމުގެ މައިގަނޑު މަޤްސަދަކީ 2015 ވަނަ އަހަރު ފަރަންސޭސިވިލާތުގެ ޕެރިހުގައި މޫސުމަށް އަންނަ ބަދަލުތަކާއި ބެހޭގޮތުން އެކުލަވާލެވި އެއްބަސް ވެވުނު ޕެރިސް އެގްރީމެންޓް ތަންފީޒުކުރުމުގައި އިތުރުފިޔަވަޅު ތަކެއްއެޅުމުގެ ގޮތުން ފުޅާދާއިރާއެއްގައި ވާހަކަދެއްކުމަށެވެ. އަދި މި އަހަރު ނޮވެމްބަރުމަހު ޖަރުމަނުވިލާތުގައި ބޭއްވުމަށް ހަމަޖެހިފައިވާ މޫސުމާ ބެހޭ މުއާހަދާގެ މައި ބައްދަލުވުން ކަމަށްވާ ކޮންފަރަންސް އޮފް ދަ ޕާޓީސް ޓު ދަ ޔުނައިޓެޑް ނޭޝަންސް ފްރޭމްވާރކް ކޮންވެންޝަންއޮން ކްލައިމެޓް ޗޭންޖް އަށް ތައްޔާރުވުމުގެ ގޮތުން ބޭއްވޭ ބައްދަލުވުމެކެވެ.\nމިބައްދަލުވުމުގައި ވާހަކަ ފުޅުދައްކަވަމުން، މިދިޔަ ހަފްތާގައި އެޓްލާންޓިކްގައި ހިނގާދިޔަ ތޫފާނުގެ ކާރިސާއަށް އަލިއަޅުއްވާލައްވައި، މިނިސްޓާރު ތާރިޤް ވިދާޅުވީ، އެ ކާރިސާގައި ގެއްލުންވި ޤައުމުތަކާއި ލިބުނު ހިތާމައިގައި ދިވެހިން ބައިވެރިވާކަމަށްވެ. އަދި މިކާރިސާ އަންގައިދެނީ މޫސުމަށް އަންނަ ބަދަލުތަކަށް އަމަލީސިފައެއްގެނައުމަށް ވަގުތު ކުޑަތަންވަމުން އަންނަ ކަމަށާއި، މަސައްކަތްތަކަށް މިހާރަށްވުރެ ހަލުވި ދުވެއްޔެއް ބޭނުންވާ ކަމަށެވެ.\nއެންވަޔަރަމަންޓް މިނިސްޓުރީން ބުނީ، މިބައްދަލުވުމުގެ ހަވާސާގައި، ކެނެޑާގެ ބޮޑުވަޒީރު ޖަސްޓިން ޓްރޫޑޯ އާއި އަދި ކެނެޑާގެ ތިމާވެއްޓާއި ބެހޭވަޒީރު ކެތަރިން މެކީނާ އާއި މިނިސްޓަރު ތޯރިގް ބައްދަލުކުރައްވާ ރާއްޖޭގެ ސަރުކާރަށާއި އަދި ރައީސް ޔާމީން އަބްދުﷲ ތިމާވެށި ރައްކާތެރިކޮށް މޫސުމަށް އަންނަ ބަދަލުތަކާއި ބެހޭގޮތުން ކުރައްވާ މަސައްކަތްތައް ފާހަގަކުރެެއްވިކަމަށެވެ.\nމިބައްދަލުވުމަކީ ކެނެޑާ ސަރުކާރުގެ އިސްނެގުމާއި، ޗައިނާ އަދި ޔޫރަޕިއަންޔޫނިއަންގެ ފަރާތުން ބާއްވާ ބައްދަލުވުމެކެވެ.


މިހާރަކަށް އައިސް ގިނަބައަކު ދީނުން ބޭރުވަމުން އެދަނީ މިވެވެނީ ދީނުންބޭރިކަންވެސް ނުއެނގޭ ޙާލުގައެވެ. ބަވަނަވެފައިވާ ދުނިޔޭގައި އުޅެންޖެހުން ސަބަބަކަށްހަދައި އެހެންދީންތަކުގެ ކަންކަން އެއީ ރަނގަޅު ގޮތްކަމަށް ޤަބޫޅުކުރާ މީހުން އެބައުޅެއެވެ. ނަމަވެސް އެއީ އެމީހުން ދީނުން ބޭރުވެގެންދާނެ ކަމެކެވެ.\nއެހެންދީންތަކުގެ މީހުންނާއި ގުޅިގެން އުޅުމަކީ އެމީހުންކުރާ ދީނީ ކަންކަމަކީ ރަނގަޅުކަންކަން ކަމަށް ޤަބޫލުކުރަންޖެހެންވީ ސަބަބެއް ނޫނެވެ. އެމީހުންކުރާ ދީނީ ކަންކަން އެއީ ރަނގަޅުކަންކަން ކަމުގައި ނުވަތަ ފައިދާހުރި ކަންކަން ކަމުގައި ބަލައިގެންފިނަމަ އެމީހަކު ދީނުން ބޭރުވެގެންދާނެއެވެ.\n"މުޝްރިކުން ކާފިރު ނުކޮށް ނުވަތަ އެމީހުންގެ ކާފިރުކަމާމެދު ޝައްކުކޮށް ނުވަތަ އެމީހުންގެ ގޮތަކީ ރަނގަޅު ގޮތްކަމުގައި ޤަބޫލުކުރާ މީހާ ކާފިރުވާނެއެވެ! އޭނާ ކާފިރުވަނީ އެފަދަ މީހަކު ޤުރުއާނާއި ސުންނަތަށް އިންކާރުކުރާތީއެވެ.\n– މުޝްރިކުން ކާފިރު ނުކުރުމުގެ މިޘާލަކީ ނުވަތަ އެމީހުންގެ ކާފިރުކަމާމެދު ޝައްކުކުރުމުގެ މިޘާލަކީ: ޔަހޫދީންނަކީ ނުވަތަ ނަޞާރާއިންނަކީ ނުވަތަ ބުދަށް އަޅުކަންކުރާ މީހުންނަކީ އެއީ ކާފިރުން ނޫންކަމުގައި ބުނުމެވެ. ނުވަތަ އެކަމާމެދު ޝައްކުކުރުމެވެ.\n– އެމީހުންގެ ގޮތަކީ ރަނގަޅު ގޮތްކަމުގައި ޤަބޫލުކުރާ މީހާގެ މިސާލަކީ: ކާފިރުންގެ ޢަޤީދާތަކުގެ ތެރެއިން ކުފުރު ޢަޤީދާއަކާ ބެހޭގޮތުން އެއީ ރަނގަޅު ގޮތެއްކަމުގައި ބުނުމެވެ. އަދި އެބައިމީހުންގެ ކުފުރުގެ މަޛުހަބުތަކަކީ ރަނގަޅު ގޮތްތަކެއްކަމަށް ޤަބޫލުކުރުމަކީވެސް އެފަދަ ކަމެކެވެ. \n– އިސްލާމްކަން ގެއްލޭ ކަމަކަށް މީހަކު އަރައިގެންފިނަމަ، އެމީހަކީ ކާފިރެއްކަމަށް ޢިލްމުވެރިން ކަނޑައަޅުއްވަނީ ޝަރުޠުތަކެއް ފުރިހަމަވެ، އެކަން މަނާކުރާ ކަންތައްތައް އެމީހެއްގެ ކިބައިން ފިލައިގެން ދިޔުމުންނެވެ."\n- އައްޝައިޚް އިމްރާން މުޙައްމަދު ޢަލީ


Masveringe kanboduvunthaka eku Ihavandhoo ga muzahara koffi\nމުޒާހަރާ ކޮށްފައިވަނީ މަސްވެރިކަމުގެ ދުވަހުގެ ޖަލްސާ އެރަށުގައި ބާއްވަމުންދަނިކޮށް\nމަސްވެރިންނަށް މަހުގެ ހަމަ އަގު ނުލިބޭ\nއެ ދާއިރާގެ މެންބަރު މުހައްމަދު އަބްދުﷲ ވެސް ބައިވެރިވަޑައިގެންނެވި\nކ. މާލެ | 16 ޑިސެންބަރ 2017 | ހޮނިހިރު 23:38 | 5,044\nއިހަވަންދޫގައި މިރޭ ކުރި މުޒާހަރާގެ ތެރެއިން - މުރުޝިދް އަބްދުލް ހަކީީމް\nމަސްވެރިންނަށް ދިމާވެފައިވާ ދަތިތަކައް ސަރުކާރުން ހައްލެއް ހޯދައިދީފައިނުވާ ކަމަށް ބުނެ ހއ. އިހަވަންދޫގައި މިރޭ މުޒާހަރާ ކޮށްފި އެވެ.\nއެރަށުގެ ރައްޔިތުން ނިކުމެ މިރޭ މުޒާހަރާ ކޮށްފައި ވަނީ އެރަށުގައި މަސްވެރިންގެ ދުވަސް ގައުމީ ފެންވަރުގައި ފާހަގަ ކުރުމަށް ސަރުކާރުން އެރަށުގައި ބޭއްވި ރަސްމިޔާތު ހިނގަމުންދިޔަ ވަގުތުއެވެ.\nއެރަށުގައި ގިނަ އަދަދެއްގެ މީހުން ނިކުމެ ކުރި މުޒާހަރާ މަސްވެރިންނަށް ދިމާވެފައިވާ މައްސަލަތަކަށް ސަރުކާރުން ހައްލެއް ހޯދަދީފައި ނުވާ ކަމަށް ބުނެ ކަންބޮޑުވުން ފާޅުކޮށްފައިވެއެވެ. އަދި ޗައިނާއަށް ރާއްޖޭގެ ކަނޑުތައް ދޫކޮށްލަން އުޅޭ ކަމަށް ބުނެ އެކަމާ ދެކޮޅަށް ޝުއޫރު ފާޅުކޮށްފައިވެއެވެ.\nސަރުކާރުން އެރަށު ބަނދަރުމަތީ ބާއްވަމުން ދިޔަ ޖަލްސާގައި ތިބި މީހުންނަށް މުޒާހަރާގެ ބައިވެރިންގެ އަޑު އިވުނަ ނުދިނުމަށް ފުލުހުން ވަނީ މަސައްކަތްކޮށްފައެވެ. އެގޮތުން މުޒާހަރާގެ ބައިވެރިނަށް އެ ސަރަހައްދަށް ކައިރި ނުވެވޭނެ ހެން އޮތީ ޓޭޕް ދަމާފައެވެ. އަދި ވަކި ހިސާބެއްގައި މުޒާހަރާގެ ބައިވެރިން ބޭއްތިއްބުމަށް ފަހު ވެސް ޖަލްސާގެ ބައިވެރިންނަށް މުޒާހަރާ ކުރާ މީހުންގެ އަޑު އިވޭތީ މުޒާހަރާގެ ބައިވެރިން އެ ސަރަހައްދުން ވެސް ވަނީ ފޮނުވާލާފައެވެ.\nއިހަވަންދޫގައި ބަނދަރު ފުންކުރުމުގެ މަޝްރޫއު ނުހިނގާތީ އާއި މަސްވެރިންނަށް އައިސް ލިބުމަށް ދަތިތަކާ ކުރިމަތިވެފައި ވާތީ މުޒާހަރާގެ ބައިވެރިން ގެންދިޔައީ އެކަމާ ދެކޮޅަށް އަޑުއުފަލަމުންނެވެ. އަދި މަސްވެރިންނަށް މަހުގެ ހަމަ އަގު ނުލިބުމުގެ ކަންބޮޑުވުންތައް މުޒާހަރާގެ ބައިވެރިން ފާޅުކޮށްފައެވެ.\nމި މުޒާހަރާގެ ތެރޭގައި ހުންނެވި އިހަވަންދޫ ދާއިރާގެ މެމްބަރު މުހައްމަދު އަބްދުﷲ ވިދާޅުވީ އެރަށުގެ މަސްވެރިންނަށް ބޮޑެތި ދަތިތަކެއް އެބަހުރި ކަމަށާއި މަސްވެރިންގެ ދުވަހެއް އެރަށުގައި ފާހަގަ ކުރުމަށް ލަދުގަންނަވަން ޖެހޭނެ ކަމަށެވެ. އަދި އެރަށުގައި މަސްވެރިންގެ ދުވަސް ފާހަގަ ކުރަމުންދަނީ މަސްވެރިންނަށް ދައުވަތު ނުދީ ކަމަށާއި މަސްވެރިންގެ ދުވަހުގެ ޖަލްސާއަށް ވެސް މަސްވެރިންނަށް އެމީހުންގެ ޝުއޫރު ފާޅު ކުރުމަށް ވެސް ފުރުސަތު ނުދޭ ކަމަށެވެ. މަސްވެރިން ވެސް ވަނީ މަސްވެރިންގެ ދުވަހުގެ ޖަލްސާއަށް ދިއުމަށް ފުރުސަތު ނުދޭތީ ކަންބޮޑުވުން ފާޅުކޮށްފައެވެ.\nއިހަވަންދޫ ރަށު ކައުންސިލުން ބުނީ މަސްވެރިންގެ ދުވަސް ފާހަގަ ކުރުމަށްޓަކައި ފިޝަރީޒް މިނިސްޓަރު ޑރ. މުހައްމަދު ޝައިނީ އެރަށަށް ވަޑައިގަންނަވާތީ ކައުންސިލުންވީ ތައްޔާރީތަކަށް ނުބައްލަވާ މިނިސްޓަރުގެ ކަންކަން ކުރެއްވީ އެރަށުގެ ވަކި ބަޔަކު އަންގާފައިވާ ގޮތަށް ކަމަށެވެ. އަދި ސަރުކާރުން އެށު ކައުންސިލް ބަދުނާމު ކުރުމަށް މަސައްކަތްކުރާ ކަމަށް ތުހްމަތު ކޮށްފައިވެއެވެ.


High Court Ge4Fandiyaarehgge Massala Balanee - Vaguthu\nރާއްޖޭގައި ފައްސި މައްޗަށް، ޓެސްޓް ކުރުން ދަށަށް - 15 ގަޑިއިރު ކުރިން\nހައިކޯޓުުގެ ހަތަރު ފަނޑިޔާރެއްގެ މައްސަލަ ބަަލަނީ\n8 މަސް ކުރިން ( ޖެނުއަރީ 24, 2021 )\nހައިކޯޓުގެ ހަތަރު ފަނޑިޔާރަކާއި، ބައެއް މެޖިސްޓްރޭޓް ކޯޓުތަކުގެ މެޖިސްޓްރޭޓުންގެ ސުލޫކީ މައްސަލަތަކެއް ތަހްގީގު ކުރުމަށް ޖުޑީޝިއަލް ސާވިސް ކޮމިޝަން (ޖޭއެސްސީ)ން ތަހުގީގު ކޮމިޓީ އެކުލަވާލައިފިއެވެ.\nޖޭއެސްސީން ބަލަން ނިންމާފައިވާ ހައިކޯޓުގެ ތިން ފަނޑިޔާރުން ކަމަށްވާ އަބްދުއްރައޫފު އިބްރާހީމްއާއި އަބްދު ހަމީދު އަދި އަލީ ސަމީރު، ގާނޫނު އަސާސީގެ 152 ވަނަ މާއްދާއާއި ދިވެހިރާއްޖޭގެ ފަނޑިޔާރުންގެ ޤާނޫނުގެ 41 ވަނަ މާއްދާއާ ހިލާފަށް ޢިނާޔަތެއް ލިބިގަނެ ބަލައިގަތްކަމަށް ބުނާ މައްސަލައަކާއި، ސ.ފޭދޫ މެޖިސްޓްރޭޓް ކޯޓަށް ހުށަހެޅުނު މައްސަލައަކާ ގުޅިގެން ބޭއްވެވި ޝަރީޢަތުގެ މަޖްލިހެއް ނިމުނީކަމަށް ޢިއުލާންކުރެއްވުމަށްފަހު، މައްސަލައިގައި ހިމެނޭ ޚަސްމަކާ ދިވެހިރާއްޖޭގެ ހައިކޯޓުގެ ފަނޑިޔާރު ފާތިމަތު ފަރްހީޒާ ވަކިން ބައްދަލުކުރެއްވި ކަމަށް ބުނާ މައްސަލައެވެ.\nޖޭއެސީން ވިދާޅުވީ، އެކުލަވާލި ކޮމިޓީގައި ހިމަނާފައިވަނީ ކޮމިޝަނުން ތަޙްޤީޤުކުރާ ސުލޫކީ މައްސަލަތަކުގެ ތަޙްޤީޤުތަކަށް ކޮމިޝަނުން ބޭރުން ނަގާފައިވާ ބޭފުޅުން ކަމަށެވެ.\nމީގެ އިތުރުން ޖޭއެސްީން ވަނީ ދ.މީދޫ މެޖިސްޓްރޭޓް ކޯޓަށް ހުށަހެޅިފައިވާ ޤަޟިއްޔާއަކާ ގުޅިގެން ހައްޔަރުގައި ހުރި މީހެއްގެ ބަންދު\nމުރާޖަޢާކުރުމަށް ޕްރޮސިކިއުޓަރ ޖެނެރަލްގެ އޮފީހުން ހުށަހެޅުއްވުމުން އެ ހުށަހެޅުމާމެދު ގޮތެއް ނުނިންމައި އަހަރު ދުވަސް ވެފައިވުމާއި، އަދި އެ ޤަޟިއްޔާގައި އަޑުއެހުންތައް ފަށައި ނުގަނެ އެކަށީގެންވާ މިންވަރަށް ދިގުމުއްދަތެއްވެފައިވާތީ، މިއީ އެ މައްސަލަ ބައްލަވާ އިސްމެޖިސްޓްރޭޓް ޢަލީ ޝަފީގު ފަނޑިޔާރުކަމުގެ މަސްއޫލިއްޔަތު އަދާކުރުމުގައި އިޙުމާލުވުންކަމަށް ބުނާ މައްސަލައެއް ބަލަން ފަށާފައެވެ.\nކުޑަކުދިންނަށް ޖިންސީ ގޯނާގެ ތުހުމަތުވާ މީހުން ތިބެންވީ ބަންދުކޮށްފައި: ހައި ކޯޓު\nހައި ކޯޓުގެ ރަޖިސްޓްރާގެ އިތުރު ޝަކުވާއެއް ނާޒިމް ސައްތާރު ހުށަހަޅުއްވައިފި\nޖެނުއަރީ 24, 2021 19:13\nޗުޗުޗުޗުޗުޗު އަހުން ހަމަ އަޖާބުހީވޭ!\nޖެނުއަރީ 24, 2021 19:23\nޖުޑިޝަރީ އަކީ ސިޔާސި އައްޑާއެއްތޯ.... ކޮން ސުލޫޚީ އެއްތޯ...ފުރަތަމަ އަމިއްލަ މީހުން އިސްލާހުވެ ނަޒަގައްތެރިވޭ... މީހުންނަށް ބިރުދެއްކުން...\nޖެނުއަރީ 24, 2021 20:02\nމީދެން ފުކެއްބޮޑުވަރު ބަޔަކު ގައުމު ހަލާކުކޮށްނިންމަނީ\nޖެނުއަރީ 24, 2021 20:21\nޖޭއެސްސީ ވ ސިޔާސީ އެވެ.\nޖެނުއަރީ 24, 2021 20:59\nޖެނުއަރީ 25, 2021 06:50\nއެމްޑީޕީގެ ސިޔާސަތަކީ އެޕާޓީގެ ރަތްލާޖެހި މީހުން ފަނޑިޔާރުކަމުގަ ތިބުން. ނުކިޔަވާތިއްބަސް ހެޔޮ. މިގައުމުގަތިބި ފުންނާބުއުސް ޤާބިލް ފަނޑިޔާރުން ފަހަރަކު މީހަކު ބޭރުކުރަމުންގޮސް ފަނޑިޔާރުން ހުސްވަނީ. ނާގާބިލް ކަމަށް އެކަށީގެންނުވާ މީހުން އައްޔަންކުރީމަ އެމްޑީޕީން ބޭނުން ގޮތަކަށް ޙުކުމް ނެރޭނެ. މީގެ މިސާލެއް ޔާމީނުގެ ޝަރީޢަތުގައި ޙުކުމްކުރި ފަނޑިޔާރުންނާއި ގދ. އަތޮޅުގެ އިސް މެޖިސްޓްރޭޓްގެ ފެންވަރަށް ބެލީމަ އިނގޭނެ.


Yamin ekaheri kuranee hoadhaane kaamiyaabee ah jehilun vaathee: Ghassan | Mihaaru\nޚަބަރު / މެމްބަރު ޣައްސާން މައުމޫން (ތ. ގުރައިދޫ)\nޔާމީން އެކަހެރި ކުރަނީ ހޯދާނެ ކާމިޔާބީއަށް ޖެހިލުންވާތީ: ޣައްސާނު\nރައްޔިތުންގެ މަޖިލީހުގެ 2020 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ބައިވެރިވެ ވަޑައިގަތުމަށް ޣައްސާން ވަޑައިގަންނަވަނީ.-- ފޮޓޯ: ނިޝާން އަލީ /މިހާރު\nކުރީގެ ރައީސް އަބްދުﷲ ޔާމީން ޖަލަށްލައި، އެކަހެރިކޮށްފައި ބަހައްޓަވަނީ ސިޔާސީ މައިދާނުގައި އެ މަނިކުފާނު ހޯއްދަވާނެ ކާމިޔާބީ އަށް ސަރުކާރުން ޖެހިލުވާތީ ކަމަށް، ޔާމީނަށް ބޮޑުބޭބެ ވިދާޅުވާ އަދި ރައްޔިތުންގެ މަޖިލީހުގެ ގުރައިދޫ ދާއިރާގެ މެމްބަރު ޣައްސާން މައުމޫން މިއަދު ވިދާޅުވެއްޖެ އެވެ.\nމަނީ ލޯންޑަރިންގެ ކުށުގައި ޔާމީން ޖަލުގައި ހުންނަވާތާ މިއަދަށް އަހަރެއް ފުރޭއިރު، އެކަން ފާހަގަކޮށް ޣައްސާން ކުރެއްވި ޓްވީޓެއްގައި ވިދާޅުވީ ސިޔާސީ މައިދާނުގައި އެ މަނިކުފާނު ކާމިޔާބީތައް ހޯއްދަވާނެކަން ކަށަވަރު ކަމަށެވެ. އަދި އެކަމާ ސަރުކާރުން ޖެހިލުންވާ ކަމަށާއި ޔާމީން ޖަލަށް ލާފައިވަނީ "މެކުނަށް ގާހަކައިގެ ހަސަދަ ބޮޑުކަމުން" ވިދާޅުވި އެވެ.\nއޭނާ އިޝާރާތް ކުރެއްވީ، މެކުނު ފުމުނަސް ގާހަގަކަށް ނުފުމެވޭނެ ކަމަށް އޮންނަ ހަރުބަހަށެވެ.\nRaees Yameen jaluga hunnavaatha 1 aharu vee. Nuhaggun dhemun thi gendha aniya huttaalaa, minivan kuran govaalan! Emanikfaan ekaheri koffa vanee hama hama siyaasee maidhaaneggai RY hoadhdhavaane kan kashavaruva kaamiyaabee ah vaa jehilumakun. Mekunah gaahakaige hasadha bodu kamun. pic.twitter.com/WzdUDVgDBN\n— Mohamed Ghassan Maumoon (@mgmaumoon) November 28, 2020\n"ރައީސް ޔާމީން ޖަލުގައި ހުންނަތާ އެއް އަހަރުވީ. ނުހައްގުން ދެމުން ތި ގެންދާ އަނިޔާ ހުއްޓާލާ،" ކުރީގެ ރައީސް އަދި ޔާމީންގެ ބޮޑުބޭބޭފުޅު މައުމޫން އަބްދުލްގައްޔޫމުގެ ހަގު ދަރިކަލުން ވިދާޅުވި އެވެ.\nކުރީގެ ސަރުކާރުގައި ވެސް ޔާމީންއާ އެންމެ އަރިސްކޮށް މަސައްކަތް ކުރެއްވި އަދި ބައްޕާފުޅު މައުމޫން ޖަލަށް ލުމުން ވެސް ފެޔަށް ޖެހިވަޑައިނުގެންނެވި ޣައްސާން ގަބޫލު ކުރައްވާ ގޮތުގައި ޔާމީންގެ މައްޗަށް އިއްވާފައިވަނީ ސިޔާސީ ހުކުމެވެ. މަނީ ލޯންޑަރިންގެ ކުށުގައި ފަސް އަހަރުގެ ހުކުމެއް އެ މަނިކުފާނުގެ މައްޗަށް އިއްވި ނަމަވެސް، އެއީ އިންސާފުން ކުރި ކަމެއް ކަމަށް އޭނާ ދެކިވަޑައެއް ނުގަންނަވަ އެވެ.\nމިދިޔަ ޖޫން މަހުގެ ތެރޭގައި ޣައްސާން ވިދާޅުވީ މި ސަރުކާރުގެ ކޯލިޝަން ރޫޅުމާ އެކު އެއްބަފާ ބޭބޭފުޅު، ރައީސް މައުމޫން، ޔާމީންގެ ދިފާއުގައި ނިކުންނަވާނެ ކަމަށެވެ. ތަފާތު ފިކުރުތަކުގެ ޕާޓީތައް އެކުވެފައިވާ ކޯލިޝަނަކީ ތެލާއި ފެނުގެ ގުޅުން ކަމަށް ސިފަކުރައްވައި، މައުމޫނާއި ޔާމީނަކީ ލޭގެ ގުޅުން ކަމަށާއި އެ ގުޅުން މާ ވަރުގަދަވާނެ ކަމަށް ވެސް ޣައްސާން ވިދާޅުވެފައިވެ އެވެ.\nދިވެހި ސަރުކާރު މެމްބަރު ޣައްސާން މައުމޫން (ތ. ގުރައިދޫ) ރައީސް އަބްދުﷲ ޔާމީން އިދިކޮޅު ފަރާތްތައް ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު\n31 ކޮމެންޓް, 77 ރިއެކްޝަންސް\nޣައްސާނު ވެރިކަމައް ކުރިމަތި ލައިފިނަމަ ރައްތުން ބުނާނީ މުސްކުޅި ބައްފަޔައްނެއް ކުލުނެއް ރައްޔިތުންގެ މައްޗަކައް ނޯންނާނޭ ހަގީގަތާއެކު ޣައްސާނު ފެލިކުރަން ވެއްކޭނެ އެއްޗެއް\nއާރާބާރާ ވެރިކަމާ ކޯޓާބޯޓާ އޮއްވަ ޖެހިޖެހިގެން3އިންތިހާބުން ބަލިކޮށްފަ އޮންނާނީ. ދެން ބިރެއް މަމެން ގަންނާނީ\nއޭނަ ހޯދި ކާމިޔާބިއާއި އެއޮތީ ޖަލުގަ..\nއެބުރި އައުމެއް ނެތް\nޕިޕީއެމް އަކީ ޔާމީނު ކަމަށް ބަލާއިގެން 2023 ލިބޭކަށް ނެތެވެ. ވަޤުތު އޮއްވައި މި ކަމަށް ސަމ ާލުކަން ދޭށެވެ.\nފުރަތަަމަ އައިޖީއެޗްއެމުން ހޯދި ނާޖާއިޒު ފައިދާގެ ވާހަކަ ދައްކަބަ؟ އެކަމާ ޖޭ ވާތީ އޭ ބުނިއްޔާ މާ ތާހިރުވާނެ އެއްނު!\nހުދު ޣައްސާނަށްވެސް ސާފުކޮށް އެނގޭނެ ޔާމީނަކީ އެއްވެސް އިރެއްގަ ރައްޔިތުން ތާއީދު ކުރި މީހެއް ނޫންކަން. ހަމަ އެއްގޮތަކަށްވެސް ނުވިސްނޭ ޔާމީނަށް މި ރާއްޖޭގެ ރައްޔިތުން ތާއީދު ލިބޭނެ ގޮތެއް. ޣައްސާނުމެންވެސް ދެން ރަގަޅުވާނީ އާ ލީޑަރެއް ދައްކައި އޭނަ ޕްރޮމޯޓްކުރަން އުޅުން ނުވަތަ ތި ޕާޓީގެ ސިޔާސަތުތައް ވިއްކަން އުޅުން. ޔާމީނަކީ މި ރާއްޖޭގައި ޕްރޮމޯޓް ކުރެވޭނެ މީހެއް ނޫނެވެ.\nނާކާމިޔާބުވީމަދޯ ޖަލަށް ވަންނަން ޖެހުނީވެސް ކާމިޔާބު މީހެއްނަމަ އަދިވެސް ހުންނާނީ ވެރިކަމުގަ ވައްކަން ކޮށްލަ ކޮށްލާ ހެހެހެ\nކަލޯތިވެސް ހަމައޭގެ މީހެއް މަނީ މަނީ ޔޭސް ޔޭސް ބޭބޭފުޅު ހޯދި ކާމިޔާބީއަކީ މަނީ ލޯންޑްރީންގެ2ވަނަ މައްސަލަ ވަނީ ކޯޓައްވައްދާ3ވަނަ މައްސަލަވެސް މިހާރުދަނީ ހިގަމުންނެވެ.\nގައްސާން އަކީ ޕީޕީއެމް ކޮޅަށް ނެގޭވަރުގެ ގާބިލް ލީޑަރެއްކަމަށް ނުދެކެން. މިބޭފުޅާ ގެ އަމިއްލަ ލީޑަރޝިޕް ދައްކާނަމަ ޔާމީން ގެ ވާހަކަ ނުދައްކާނެ. ޔާމީން އެހުއްނެވީ ޖަލުގައި .\nހުރިހާ ބާރެއް އަތުގައޮވެ ރައްޔިތުން ނޫނެކޭ ބުނި މީހަކު އެބާރުނެތް އިރު ވެރިކަމަށް އައުމަކީ ވުމަށްވުރެ ނުވުން ގާއިމުކަމެއް ؟


އަންދާޒާކޮށްފައިވާ އަދަދަށް ފައިސާ ނުލިބޭތީ ޕްރޮޖެކްޓުތައް ހުއްޓާލަން ޖެހޭނެ: އާޒިމް – Dhen.mv\nއަންދާޒާކޮށްފައިވާ އަދަދަށް ފައިސާ ނުލިބޭތީ ޕްރޮޖެކްޓުތައް ހުއްޓާލަން ޖެހޭނެ: އާޒިމް\nApril 22, 2020 - 3:50 pm\nމިއަހަރު ދައުލަތަށް ލިބޭނެކަމަށް އަންދާޒާކޮށްފައިވާ އަދަދާ ގާތަށް ވެސް ފައިސާ ނުލިބޭނެ ކަމަށާއި، އެހެންކަމުން ކުރިއަށް ގެންދަން ހުރި ޕްރޮޖެކްޓުތައް ހުއްޓާލަން ޖެހޭނެ ކަމަށް އެމްޑީޕީގެ ޕީޖީ ލީޑަރު، އަދި މެދުހެންވޭރު ދާއިރާގެ މެމްބަރު އަލީ އާޒިމް ވިދާޅުވެއްޖެ އެވެ.\nފިނޭންސް މިނިސްތަރުު އިބްރާހިމް އަމީރު މަޖިލީހަށް ފޮނުވާފައިވާ ސިޓީ އާއި ގުޅޭގޮތުން ވާހަކަ ދައްކަވަމުން އަލީ އާޒިމް ވިދާޅުވީ، މިހާލަތުގައި ރާއްޖެއަށް އަދި ދައުލަތަށް ވާނެ ގޮތަކާއި މެދު ވިސްނަންޖެހޭކަމަށެވެ.\n2020 ވަނަ އަހަރަށް ލަފާކޮށް މަޖިލީހުން ފާސްކޮށްފައިވާ ބަޖެޓަށް ބޮޑުބަދަލެއް އަންނަން އުޅޭކަން ފާހަގަކޮށް އަލީ އާޒިމް ވިދާޅުވީ އަންދާޒާ ކުރުމަށްފަހު ލިބޭނެކަމަށް ބުނި އަދަދާއި ގާތަށްވެސް ދައުލަތަށް ފައިސާ ލިބެންނެތްކަމަށެވެ. އަދި ޕްރޮޖެކްޓްތައް ވެސް ހުއްޓާލަންޖެހޭކަމަށެވެ.\n"އެހެންވީމަ މިކަން އަޅުގަނޑުމެން މެމްބަރުން ދިރާސާކުރަން ޖެހޭނެ. ޔަގީނުން ވެސް ދާއިރާގެ ކައުންސިލަރުންނާ ވާހަކަދައްކަން ޖެހޭނެ، ޕްރޮޖެކްޓުތައް ހުއްޓާލަން ޖެހޭނެ،" އާޒިމް ވިދާޅުވި އެވެ.\nމަޖިލީހުން މިއަހަރަށް ފާސްކޮށްފައިވަނީ 37.8 ބިލިއަން ރުފިޔާގެ ބަޖެޓެކެވެ. އޭގެތެރެއިން އާމްދަނީ އާއި ހިލޭ އެހީގެ ގޮތުގައި 29.92 ބިލިއަން ރުފިޔާ ލިބޭނެ ކަމަށް ވަނީ ލަފާކޮށްފަ އެވެ. އެހެން ނަމަވެސް ރާއްޖެއަށް ފަތުރުވެރިން އައުން އެއްކޮށް ހުއްޓި ހުރިޙާ ގައުމެއްގެ ބޯޑަރުތައް ބަންދުކުރުމުން ރާއްޖޭގެ އާމްދަނީގެ ބޮޑުބައެއް ނުލިބި އިގްތިސާދީ އަނދަވަޅަކަށް ވެއްޓޭނެކަމަށް ބެލެވެއެވެ.


MDN Aa Dhekolhah Adu Ufulaa Meehunnah Fiyavalhu Elhumah Forum Asia In Govaalaifi - Vaguthu\nއެމްޑީއެން އާއި ދެކޮޅަށް އަޑު އުފުލާމީހުންނަށް ފިޔަވަޅު އެޅުމަށް ފޯރަމް އޭޝިއާ އިން ގޮވާލައިފި\nމޯލްޑިވިއަން ޑިމަކްރަސީ ނެޓްވޯކް (އެމްޑީއެން) އާއި ދެކޮޅަށް އަޑުއުފުލާ މީހުންނަށް ފިޔަވަޅު އެޅުމަށް ދަ އޭޝިއަން ފޯރަމް އޮފް ދަ ހިއުމަން ރައިޓްސް އެންޑް ޑިވެލޮޕްމެންޓު (ފޯރަމް - އޭޝިއާ) އިން ގޮވާލައިފިއެވެ.\nފޯރަމް އޭޝިއާ އިން މިކަމާ ގުޅުވައިގެން ނެރެފައިވާ ބަޔާނެއްގައި ބުނެފައި ވަނީ އެމްޑީއެން އަކީ އިންސާނީ ހައްގުތަކައްވެސް ވަކާލާތުކުރާ ޖަމިއްޔާއެއް ކަމަށާއި އެފަދަ ޖަމިއްޔާއަކާމެދު ފިޔަވަޅު އަޅައި ނައްތައިލުމަށް ގޮވާލާ ގޮވާލުންތައް ކުއްވެރިކުރާކަމަށެވެ. އަދި އެކަމުގެ ސަބަބުން އެ ޖަމިއްޔާގެ މެންބަރުންނާއި މުވައްޒަފުން ވެއްޓިގެން ދަނީ ބިރުވެރިކަމެއްގެ ތެރެއަށް ކަމަށް އެ ބަޔާނުގައި ބުނެފައިވެއެވެ.\nއަދި އެމްޑީއެންއަށް ފުރައްސާރަ ކުރަމުން ގެންދާ ފަރާތްތަކާ މެދު މިހާރުން މިހާރަށް ފިޔަވަޅު އެޅުމަށް ދިވެހި ސަރުކާރަށް ގޮވާލާ ކަމަށް އެ ބަޔާނުގައި ވެއެވެ. އަދި އެމްޑީއެން އިން އިސްލާމް ދީނަށް ފުރައްސާރަކޮށް ނެރަފައިވާ ރިޕޯޓު ފުލުހުން ތަހުގީގު ކުރިނަމަވެސް އެ ޖަމިއްޔާއާމެދު މުޖްތަމައު ތެރޭގައި ފިތުނަފަސާދަ އުފައްދައިގެން ނުވާނެ ކަމަށް އެ ބަޔާނުގައި ވަނީ ބުނެފައެވެ.\nފޯރަމް އޭޝިއާ އިން ބުނެފައި ވަނީ އެމްޑީއެން އިން ނެރެފަިވާ ރިޕޯޓަކީ 2015 ވަނަ އަހަރު ދީނީ ގޮތުން ހައްދުފަހަނަ އަޅައި ދިއުމާއި ހަރުކަށި ވިސްނުންތަކާ ގުޅޭގޮތުން ޝާއިއުކޮށްފައިވާ ރިޕޯޓެއް ކަމަށާއި، އެހެން ނަމަވެސް އިސްލާމިކް މިނިސްޓްރީ އިން އެކަމުގެ މައްސަލަ ފުލުހުންނަށް ހުށަހަޅައިފައިވަނީ މިމަހުގެ3ވަނަ ދުވަހު ކަމަށެވެ. އަދި އެ ރިޕޯޓުގައި އިސްލާމް ދީނުގައި ގަބޫލުކުރާ ގަބޫލުކުރުންތަކާއި ރަސޫލާއަށް ފާޑު ކިޔައިފައިވާކަމަށް ދެކެވޭ ވާހަކަތައް ފޯރަމް އޭޝިއާ އިން ވަނީ ދޮގުކޮށްފައެވެ. އަދި އެކަމަކީ ދީނީ ހިޔާލު ތަފާތުވުންތަކެއް ކަމަށްވެސް އެފަރާތުން ވަނީ ބުނެފައެވެ.\nއަދި އިންސާނީ ހައްގުތަކަށްޓަކައި އެމްޑީއެން އިން ކުރަމުންދާ މަސައްކަތް ހުއްޓުވުމަށް މަސައްކަތް ކުރަމުންދަނީ ހައްދުފަހަނަ އަޅައިފައިވާ ބަޔަކު ކަމަށް ފޯރަމް އޭޝިއާ އިން ވަނީ ބުނެފައެވެ. އަދި އެފަރާތްތަކުގެ މަގްސަދަކީ އެމްޑީއެން ފަދަ އިންސާނީ ހައްގުތަކަށް މަސައްކަތް ކުރާ ޖަމިއްޔާތައް ނައްތާލައި އެ ޖަމިއްޔާތަކުގެ އަޑު ކަނޑުވާލުން ކަމަށްވެސް އެ ބަޔާނުގައި ވަނީ ބުނެފައެވެ.\nއެ ބަޔާނުގައި އިތުރަށް ވަނީ އިންސާނީ ހައްގުތަކަށް ވާކާލާތު ކުރަމުން އައި ބްލޮގަރ ޔާމީން ރަޝީދު އަދި މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލެވުނީވެސް މިފަދަ ކަންތައްތަކަކާ ގުޅިގެން ކަމަށް ބުނެފައެވެ. އަދި އެމްޑީއެންގެ މެންބަރުންނަށްވެސް އޮތް އެންމެ ބޮޑު ބިރަކީ ޔާމީން އަދި ރިލްވާން އަށް ހައްދުފަހަނައަޅައިފައިވާ ވިސްނުން ގެންގުޅޭ ފަރާތްތަކުން އެފަދަ ކަމެއް ކޮށްފާނެ ކަމުގެ ބިރުވެރިކަން ކަމަށް އެ ރިޕޯޓުގައި ވަނީ ބުނެފައެވެ.\nމީގެ އިތުރުން އެބަޔާނުގައި ބުނެފައި ވަނީ އިންސާނީ ހައްގުތައް ރައްކާތެރިކޮށް ހައްގުތަކަށް ގޮވާލަމުންދާ ޖަމިއްޔާތަކަށާއި އަމިއްލަ ފަރާތްތަކަށް ދިވެހި ދައުލަތުން ރައްކާތެރިކަން ދޭން ޖެހޭނެ ކަމަށެވެ. އަދި އެފަދަ ޖަމިއްޔާ ތަކުންނާއި ފަރާތްތަކުން ކުރަމުން ގެންދަނީ ދިވެހިންނަށް އެތަކެއް ފައިދާއެއް ހުރި މަސައްކަތްތަކެއްް ކަަމަށް އެ ރިޕޯޓުގައި ވަނީ ބުނެފައެވެ.\nއަދި އެމްޑީއެން އަކީ އިންސާނީ ހައްގުތަކަށް ވަކާލާތުކުރާ އަދި ޑިމަކްރަސީގެ ހަމަތައް ރާއްޖޭގައި ގާއިމް ކުރުމަސް ކެނޑިނޭޅި މަސައްކަތް ކުރަމުން އަންނަ ޖަމިއްޔާ އެއް ކަމަށް އެ ބަޔާނުގައި ވަނީ ބުނެފައެވެ.\nއެމްޑީއެން ނައްތާލުމަށް ރާއްޖޭގެ ގިނަ ބަޔަކު އަންނަނީ ގޮވާލަމުންނެވެ. އެންޑީއެމް އިން ނެރެފައި ވާ ރިޕޯޓުގައި ވަނީ ކީރިތި ރަސޫލާގެ އިސްރާ މިއުރާޖް ދަތުރުފުޅު ދޮގުކޮށް އިސްލާމް ދީނަށާއި ރަސޫލާއަށް ފާޑު ކިޔާފައެވެ. މިހާތަނަށް ރާއްޖޭގެ އެއްވެސް ދީނީ އިލްމުވެރިޔަކު އެ ރިޕޯޓަކީ ރަނގަޅު ރިޕޯޓެއްކަމަށް ބުނެފައެއް ނުވެއެވެ. އަދި ގިނަ ބަޔަކު ދަނީ ސޯޝަލް މީޑިއާގައިވެސް އެ ޖަމިއްޔާ އުވާލުމަށް ގޮވާލަމުންކަން ފާހަގަކޮށްލެވެއެވެ.\nއިންތިހާބުގެ ނުބާއްވަނީސް ކުޑަފަރި ކައުުންސިލްގެ މެޖޯރިޓީ އެމްޑީޕީއަށް\nބުލީގެ ޝިކާރައަކަށްވި މި ކުއްޖާ ގިސްލަމުން ބުނީ ބޭނުންވަނީ އަމިއްލައަށް މަރުވާން ކަމަށް\nއޮކްޓޯބަރ 9, 2019 21:19\nކޮބާ ހުރިހާ ދިވެހިންނަށްހެން ފިޔަވަޅު އަޅަންވީނުން.\nއޮކްޓޯބަރ 9, 2019 21:39\nފޯރަމް އޭޝިޔާ ނެތިކުރައްވާނދޭވެ. އެއީ މިބައިމީހުންނަށް ޚަރަދުކުރާ އެއް ވިގަނި\nއޮކްޓޯބަރ 9, 2019 21:56\nދެވަނަ ދެގޮތެއް ނެތް. ހަމަ ވަގުތުން އުވާލާ.\nކޮން އޭސިޔާ ފޯރަމެއް. ތިޔަ ފޯރަމައްވުރެ މުޙިއްމީ އާޚިރަތު. އިބޫސޯލިހަށް މުޙިއްމީ ކޮންއެއްޗެއްޗެއް\nއޮކްޓޯބަރ 9, 2019 22:03\nއެމްޑިއެން ނައްތާ ނުލައިފިނަމަ ރައްޔިތުންނަށް އެތަންނައްތާލުމަށް ދީނީގޮތުން ވާޖިބުވާނެ. އެހިސާބަޑަ ދިޔަނުދީ ސަރުކާރުން މިކަންނިންމަވާނެ ކަމަށް އުންމީދުކުރަން ގައުމުގެ ކަންކަން ގެންދަންޖެހޭނީ ރައްޔިތުންގެ ލާބަޔާމަންފަޔަ އިސްލާމްދީނުގެ ތަރަހައިގެތެރޭން.\nއޮކްޓޯބަރ 9, 2019 22:09\nޢުވާލާ އަހަރެމެންގެ މުޖްތަމައަށް ބޭނުންތެރި ބައެއް ނޫން! ބޭރުގެ ނުފޫޒުން އަހަރެމެންގެ އަޑު ކެނޑުވިދާނެކަމަށް ހީކުރަނީތަ!\nއޮކްޓޯބަރ 9, 2019 22:13\nފޯރަމް އޭޝިއާ އިންވެސް ބުނެފިދޯ ކޮންމެސް ޑިމޮކުރަސީއެގެ ހަމަތަށް ގާއިމްކުރަން އުޅޭ ވާހަކަ، ބަލަ ތިއޭ އަސްލު މައްސަލައަކީ، ދިވެހި ރައްޔިތުން ބޭނުމެއް ނުވެއޭ ތިކިޔާ ޑިމޮކުރަސީގެ ހަމަތަކެއް، ދިވެހިން ބޭނުންވަނީ އިސްލާމީ ހަމަތަކޭ.\nޑިމޮކުރަސީގެ ހަމަތަށް މިހާރު ދިވެހިންނަށް ވަރަށް ރަނގަޅަށް އިނގިއްޖެ.\nފޯރަމް އޭޝިއާ ވެސް އުވާލާ! މި ބަޔާނުގައި މުޅިން ދޮގު..\nއޮކްޓޯބަރ 9, 2019 22:27\nފޯރަމް އޭސިޔާއަކީ އަހަރެމެން ދަންނަ އޭސިޔާއެއްނޫން ! އެހެންނޫނަސް ތިޔައޭސިޔާއަކާއި އަހަރެމެން ދެކުނުއޭސިޔާއަކާއި ކޮންކަމެއް! ކަލޭމެން އަޑުއުފުލާނީ ކަލޭމެންގެ ތަރަހައިގެ ތެރޭގަ! އަހަރެމެންނާއި ނުބެހެ!\nމިއީ ސީދާ ސޯލިހު ސަރުކާރުން އެއްބާރުލުންދީގެން ފުއްޕާ އެއްޗެހިތަކެ.. ރޭގަ އިޔާޒުބުނީ އިބުރާހިމުގެ ނަމުގަ ސޯލިހު ވާގޮތަށް މީނާއަކީ ސޯލިހުމީހަކޯ.. މީތަ ސޯލުހު މީހުން ކަންކުރާ ގޮތަކީ... މިފަދަ ނުބައި އަމިއްލަ ޖީބަށާ ހަސަދަވެރިކަމާހެދި ބުއްދިފިލާފަތިބި ކޮހުންނާހެދި ގައުމު ފަސާދަވީ.. އިލްމުވެރިން ކާނިވާސަރަހައްދަށް ހުކުރުދުވަހު އެއްވާން ނުކުންނަންވީ.. މިއީ މަޑުންތިބެގެން ނިމެންއޮތްކަމެނޫން.. މިނުބައި ޝައިތާނުންނަ ވާގިދޭ ހުރިހާ ވިގަނިތަ މިއޮށްކެކެނީ.. ﷲއައްޓަކާ 23އިއްތިހާދުގަ ނުކުތްފަދަ ބަތަލުން ނުކުންނަވީ..\nއޮކްޓޯބަރ 9, 2019 22:49\nމއ.ބޯގަންވިލާ ދައުލަތަށް ނެގުމަށްގޮވާލަން. އިބުރާ ފެމިލީގެ އެކައުންޓުތަށްވެސް ފުރީޒްކުރޭ. މުރުތައްދު ކާފަރުން ޑީޕޯޓުކުރޭ\nއޮކްޓޯބަރ 9, 2019 22:50\nދެބޯގެރި ނުދުއްވާ، ލަސްނުކޮއް އެމް. ޑީ.އެން ނައްތާލާ އޭގެމެންބަރުން ރާއްޖޭން ބޭރައް ހިމާޔަތްހޯދައިގެން ދިއުމައް ފުރުށަތުނުދީ އެމީހުންނައް މިހާރުންމިހާރައް ފިޔަވަޅުއަޅާ. .\nތީކުރީގަ ޔާމީނު ވެރިކަމުގާ ބޭރުގެ ޖަމުއީއްޔާ އަދި ނޫސްތަކަށް ފައިސާދީގެން ތިމީހުން ޕޮރެޕަގެންޑާ އުފެއްދިގޮތަށް މިހާރުހިންގާ ކަންތައް ފޯރަމް އޭޝިއަކާ އަހަރެމެންގެ ދީނަކާ ނުބެހެވޭނެ އަނގަމަޑުންލާއިގެން ތިބޭ\nއޮކްޓޯބަރ 9, 2019 22:59\nސަލްމާން ރުޝްދީ އަށް ހިމާޔަތްދޭން އޭނަ ގެންނަންވެސް ތިފޯރަމުން ބުނާތަނުން އެކަން ކުރުން ލާޒިމުތަ؟\nއޮކްޓޯބަރ 9, 2019 23:35\nކިހާހެއްވާ. ހައްޔަރުކުރަންވީ ޝަހިންދާ... އޭގެފަހުން އެހެންމީހުން. އެެނގިއްޖެ!\nއޮކްޓޯބަރ 9, 2019 23:39\nމޮޔަނުގޮވާ އަހަރެމެން މިގޮވާލަނީ ތި ފޯރަމްއޭޝިޔާމިހާރުންމިހާރައްއުވާލަން\nއޮކްޓޯބަރ 9, 2019 23:56\nފޯރަމް އޭޝިއާ އިން ގޮވާބަލަ ގޮވުނުވަރަ ކައް ހަމަ ފާދުވެސް ކިޔާނަން ދެ ކޮލު ވެސް ހަދާނަން\nއަހަރެން އެމްޑީއެންއާ ދެކޮޅު.\nމުރުތައްދުން ެބަހުއްޓެއްނު ފޯރިއެއް